**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Οκτωβρίου 2018, ημέρα Πέμπτη και ώρα 11.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής κ. Αντώνιου Συρίγου με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις». (4η συνεδρίαση- β΄ ανάγνωση)

Στη συνεδρίαση παρέστησαν ο Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Μιχαήλ Καλογήρου, η Υπουργός Διοικητικής Ανασυγκρότησης, κ. Μαρία-Ελίζα Ξενογιαννακοπούλου, ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων, κ. Δημήτριος Παπαγγελόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Αθανάσιος, Αμανατίδης Ιωάννης, Εμμανουηλίδης Δημήτριος, Γκιόλας Ιωάννης, Θεοφύλακτος Ιωάννης, Δέδες Ιωάννης, Λάππας Σπυρίδων, Μπαλάφας Ιωάννης, Παπαδόπουλος Νίκος, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Κατσαβριά-Σιωροπούλου Χρυσούλα, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τόσκας Νικόλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καραγκούνης Κωνσταντίνος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαμπρούλης Γεώργιος, Δελής Ιωάννης, Συντυχάκης Εμμανουήλ, Παπαχριστόπουλος Αθανάσιος, Δανέλλης Σπυρίδων, Σαρίδης Ιωάννης και Παναγούλης Ευστάθιος (Στάθης).

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, πριν εισέλθουμε στη διαδικασία, σας ενημερώνω για μια εμπρόθεσμο κατατεθείσα τροπολογία, η οποία βέβαια έχει «ανεβεί» και στο διαδικτυακό τόπο της Βουλής, αλλά εν πάση περιπτώσει για να έχουν άπαντες μια γνώση πριν τοποθετηθούν οι Εισηγητές, ενημερώνεστε ότι εφόσον έλθει η Υπουργός θα την υποστηρίξει και ακολούθως τοποθετούνται όλοι όσοι τυχόν επιθυμούν επ’ αυτής.

Να ξεκινήσουμε τη β΄ ανάγνωση με τον Εισηγητή του ΣΥΡΙΖΑ, κ. Ιωάννη Θεοφύλακτο.

ΙΩΑΝΝΗΣ ΘΕΟΦΥΛΑΚΤΟΣ (Εισηγητής του ΣΥΡΙΖΑ): Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου ένα πολύ σύντομο σχόλιο για τις τόσο σημαντικές τρέχουσες πολιτικές εξελίξεις. Είναι ελπιδοφόρο, πιστεύω, για μας της Κοινοβουλευτικής Ομάδας του ΣΥΡΙΖΑ και πιστεύω, όμως, και για το σύνολο του ελληνικού λαού ότι ο Πρωθυπουργός μας, ο Αλέξης Τσίπρας, προτάσσει τα στήθη του και αναλαμβάνει το βάρος και την ευθύνη για τον χειρισμό ενός τόσο σημαντικού εθνικού θέματος, στο οποίο βέβαια δεν χωρούν προσωπικές στρατηγικές. Έστω και με αυτό τον τρόπο, εκτονώνεται και τίθεται ένα τέλος σε μια υφέρπουσα διαμάχη που δεν έφθειρε μόνο την Κυβέρνηση, αλλά και την χώρα. Τίθεται ένα τέλος, λοιπόν, κοιτάμε μπροστά και σε όλα τα σημαντικά που έρχονται.

Θα πω όμως δύο κουβέντες για το ονοματολογικό της FYROM. Είναι γνωστές οι θέσεις μας, είναι διαφανείς, τις έχουμε πει στον ελληνικό λαό και τις έχουμε εξηγήσει.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Εγώ αντιλαμβάνομαι αυτό το οποίο κρίνετε και έχετε την ανάγκη να επισημάνετε, απλώς να επισημάνω και εγώ ότι καλύτερα να μείνουμε στο κείμενο. Συνεχίστε, κλείστε το παρακαλώ με το σύντομο σχόλιο, για να προχωρήσουμε.

ΙΩΑΝΝΗΣ ΘΕΟΦΥΛΑΚΤΟΣ (Εισηγητής του ΣΥΡΙΖΑ): Κλείνω, λοιπόν, λέγοντας ότι συγκεκριμένα για το ονοματολογικό και η Ν.Δ. και ο Κυριάκος Μητσοτάκης είναι υπέρ της σύνθετης ονομασίας. Ας αφήσουμε τα επιμέρους. Για τη σύνθετη ονομασία, όμως, που σημαίνει «Βόρεια Μακεδονία», «Άνω Μακεδονία» ή «Νέα Μακεδονία», είναι η στρατηγική που έχουν χαράξει από το 2007 και νωρίτερα όλες οι κυβερνήσεις της Ν.Δ. και σήμερα ο Κυριάκος Μητσοτάκης. Ας το ξέρει αυτό κόσμος, γιατί του το αποκρύπτουν. Κλείνω με αυτό το σύντομο σχόλιο και δύο λόγια για την ανεξαρτησία της δικαιοσύνης ήθελα να πω, γιατί έγινε διάλογος και στις προηγούμενες συζητήσεις και ειπώθηκαν ενδιαφέροντα πράγματα και από τους συναδέλφους της Αντιπολίτευσης.

Επαναλαμβάνω ότι η ανεξαρτησία της δικαιοσύνης ήταν και παραμένει πρόταγμα της Αριστεράς και του δημοκρατικού χώρου.

Επαναλαμβάνω ότι δεν υπάρχει πιο δημοκρατική επιδίωξη από το «όλοι οι Έλληνες πολίτες είναι ίσοι ενώπιον του νόμου», που προβλέπει το Σύνταγμα. Μάλιστα, θυμάμαι, το δίδασκα αυτό κάνοντας νομικά μαθήματα στη σχολή της Δημοτικής Αστυνομίας, που είχα την τιμή να διδάξω κάποια νομικά μαθήματα, Συνταγματικό, Διοικητικό Δίκαιο κ.λπ.. Λέω, είναι όλοι οι Έλληνες ίσοι ενώπιον του νόμου; Είναι ένας στόχος, ένα πρόταγμα και κυρίως του δημοκρατικού χώρου.

Βλέπουμε ότι όλοι ομνύουν σε μια ανεξάρτητη δικαιοσύνη και εμείς, ο ΣΥΡΙΖΑ, η Αριστερά, αλλά βλέπω και η αντιπολίτευση, η Ν.Δ. μιλάει για ανεξάρτητη δικαιοσύνη. Τι πραγματικά συμβαίνει; Τι διαβάζουμε πίσω από τις τοποθετήσεις όλων των πολιτικών κομμάτων, όταν μιλούν για ανεξάρτητη δικαιοσύνη; Κυρίως, τι εννοούμε εμείς και τι εννοεί η Ν.Δ. και οι νεοφιλελεύθερες δυνάμεις, όταν μιλούν για ανεξάρτητη δικαιοσύνη;

Κυρίες και κύριοι συνάδελφοι, στην κοινωνία γίνονται, πολλές φορές, συγκρούσεις και συγκεκριμένα, πολλές φορές οι ισχυροί, κάποιες φορές, προωθούν τα συμφέροντά τους σε βάρος των πολλών και της κοινωνίας και μάλιστα, με παράνομο τρόπο. Τότε, υπάρχει πραγματικά μια απαίτηση και μια πίεση από τον κόσμο, από το λαό, προς τους αρμόδιους φορείς, τους θεσμούς και τη δικαιοσύνη, να εφαρμόζει το νόμο και να τιμωρηθούν, όπως προβλέπει ο νόμος, όσοι παρανόμησαν. Δυνάμεις όπως της Ν.Δ. λένε τότε, «Μην επηρεάζετε τη δικαιοσύνη, μην την πιέζετε. Πρέπει να είναι ανεξάρτητη, να μην διερευνά τα σκάνδαλα, να μην τιμωρεί τους ενόχους». Αυτό εκλαμβάνω εγώ. Αυτό εννοεί η Ν.Δ.. Ανεξαρτησία ίσον ατιμωρησία και αυτό, το ζήσαμε για πολλά χρόνια. Εμείς πιστεύουμε σε μια πραγματικά ανεξάρτητη δικαιοσύνη. Ανεξάρτητη και από την πίεση των ισχυρών και από την πίεση της κοινωνίας. Να το παραδεχτούμε αυτό. Νοιαζόμαστε λίγο περισσότερο για τον ελληνικό λαό, για τους πολλούς, για την κοινωνία, παρά για τους ισχυρούς, για τους λίγους. Και αυτό το πρόταγμα θεμελιώνεται στο Σύνταγμα. Το Σύνταγμα δεν λέει, «όλες οι εξουσίες πηγάζουν από τους ισχυρούς, ασκούνται υπέρ αυτών». Λέει, «όλες οι εξουσίες πηγάζουν από τον ελληνικό λαό και ασκούνται υπέρ αυτού». Και το ίδιο πρέπει να κάνει και η νομοθετική και εκτελεστική, αλλά και η δικαιοσύνη.

Βλέπω και την αρμόδια Υπουργό, την κυρία Ξενογιαννακοπούλου, γιατί έχει, όντως, κατατεθεί η τροπολογία, οπότε, θα τοποθετηθούμε μετά για αυτήν. Απλώς, θα πω ότι αφορά την αποκατάσταση μιας σημαντικής αδικίας. Ήταν πολιτικό μας πρόταγμα να αποκαταστήσουμε αδικίες, τις οποίες έκανε, κυρίως η προηγούμενη κυβέρνηση Σαμαρά-Βενιζέλου και μάλιστα, με αρμόδιο Υπουργό τον Κυριάκο Μητσοτάκη. Άλλη μία κατηγορία υπαλλήλων που αδικήθηκαν, που κοιμήθηκαν δημοτικοί αστυνόμοι και ξύπνησαν και άκουσαν από τις ειδήσεις ότι, επειδή ταίριαζε ο αριθμός, δεν είναι πλέον δημοτικοί αστυνόμοι και θα απολυθούν και απολύθηκαν και μετά, πήγαν σε άλλες υπηρεσίες. Η μία κατηγορία από αυτούς που είναι στα σωφρονιστικά ιδρύματα, έστω και με μια μικρή καθυστέρηση, ήταν ένα πρόταγμα μας, αποκαθίσταται η αδικία αυτή και επιστρέφουν στις υπηρεσίες τους. Περιμένουμε, γιατί είναι πολύ σημαντική η διάταξη, να τοποθετηθούμε και για αυτήν.

Κύριε Πρόεδρε, ειπώθηκαν για το νομοσχέδιο στις δύο προηγούμενες συζητήσεις τα περισσότερα. Θα αναφέρω σε έξι, εφτά τίτλους τα βασικότερα, που αφορούν το νομοσχέδιο και με δύο λόγια για το καθένα. Θα προτάξω μάλιστα δύο ενότητες που έχουν και προτάσεις, δικές μου προσωπικά, αλλά και άλλων συναδέλφων. Το πρώτο, αφορά, όταν έχουμε χρονική καθυστέρηση στην υποβολή της ηλεκτρονικής δήλωσης πόθεν έσχες, για τους κύριους, ας το πω έτσι, υπόχρεους, από Πρωθυπουργό, Υπουργούς, Γενικούς Γραμματείς, Βουλευτές, Δικαστικούς κ.λπ., όντως παραμένουν τα παράβολα 200 €, εάν καθυστερήσουν τριάντα μέρες και πάνω από τριάντα μέρες γίνεται 800 €. Αυτό παραμένει ως έχει. Όμως, για τους ενστόλους και για τους απλούς δημοσίους υπαλλήλους που έχουν έναν μισθό όχι και τόσο υψηλό, κύριε Υπουργέ, το είπαμε και στην προηγούμενη συζήτηση, θα θέλαμε να διαφοροποιηθεί η κλίμακα των παράβολων και όσο γίνεται να πέσει χαμηλότερα, δηλαδή, στα 50 ή 100 € για την καθυστέρηση των τριάντα ημερών, 150 ή 200 € για την καθυστέρηση πάνω από τριάντα ημέρες, για ένα ανθρώπινο λάθος ή για ένα λάθος του λογιστή, που μπορεί να έχει φόρτο εργασίας ή μπορεί να συμβεί αυτό στον καθένα, γιατί το παράβολο τον 800 ευρώ εκτροχιάζει τον οικογενειακό προγραμματισμό του χαμηλόμισθου δημοσίου υπαλλήλου και καλό είναι να το δούμε αυτό το θέμα με επιείκεια.

Επίσης, πολύ θετική είναι η διάταξη για τις σχολικές επιτροπές, δηλαδή, να είναι μόνο οι πρόεδροι και όσοι έχουν το ταμείο.

Καλό είναι να δούμε ξανά και να προβληματιστούμε με αυτό που ανέφερε η ΚΕΔΕ και άλλοι φορείς, δηλαδή, να μην είναι υπόχρεοι υποβολής πόθεν έσχες οι απλοί δημότες που δεν είναι αιρετοί. Ας το συζητήσουμε αυτό και τις επόμενες ημέρες και μέχρι να πάμε στη συζήτηση στην Ολομέλεια, για να δούμε αυτή την πιθανότητα.

Θετική είναι η διάταξη, βέβαια, που δίνει για φέτος προθεσμία υποβολής μέχρι το τέλος Φεβρουαρίου για την υποβολή, γιατί εκκρεμούν και οι παλαιότερες χρονιές, ιδίως για την κατηγορία των δικαστικών που δεν υπέβαλλαν.

Είναι πολύ θετική η διάταξη ότι πρέπει να δηλώνονται και τα μετρητά και τα κινητά τιμαλφή αξίας από ένα ποσόν και επάνω, δηλαδή, τα μετρητά από 30.000 ευρώ και επάνω, τα κινητά αξίας από 40.000 ευρώ, όπως οι πίνακες ζωγραφικής κ.λπ. και σε αυτό διασφαλίζεται η προστασία δεδομένων προσωπικού χαρακτήρα και η προσωπική ασφάλεια του καθενός, γιατί δεν θα έχουμε την δημοσιοποίηση διευθύνσεων ή άλλων στοιχείων.

Στην κατ’ άρθρον συζήτηση ανέπτυξα τα άρθρα, όπου δίνεται το στίγμα του νομοσχεδίου, δηλαδή, ότι ενδιαφέρει και το πόθεν και όχι μόνον το έσχες, γιατί, όταν πλέον έχουμε ανακριβή δήλωση, δηλαδή, όταν δεν εξηγεί από πού προήλθε η επαύξηση της περιουσίας ή όχι από νόμιμα έσοδα, τότε έχουμε αδίκημα και έχουμε ανακριβή δήλωση πόθεν έσχες.

Είναι πολύ σημαντικό ότι διευκρινίζετε το ζήτημα των εν διαστάσει συζύγων, έχουν και αυτοί υποχρέωση και λογικό είναι, γιατί μπορεί αργότερα να επανασυνδεθούν.

Σε ό,τι αφορά τα δάνεια, θετικό είναι ότι οι δικαστές θα έχουν υποχρέωση, όπως και οι υπόλοιποι υπόχρεοι που προανέφερα, όπως οι βουλευτές, οι υπουργοί κ.λπ., δηλαδή, να δηλώνουν δάνεια και χρέη και επίσης να κάνουν δηλώσεις για 3 έτη και μετά από την απώλεια της ιδιότητας. Τα αναπληρωματικά μέλη των συλλογικών οργάνων δεν έχουν υποχρέωση, παρά, εκτός από το εάν συμμετέχουν στο συλλογικό όργανο, κάτι που αποδεικνύεται από τα πρακτικά.

Επίσης, πολύ σημαντικό είναι ότι η σύνθεση της Επιτροπής διευρύνεται και λόγω του όγκου εργασίας αλλά και αυξάνεται και με δικαστικούς λειτουργούς, που έχουν και την πλειοψηφία.

Τέλος, το στίγμα δίνει στο νομοσχέδιο το άρθρο 3, που προσθέτει το 2α στον νόμο και διεξοδικά προβλέπει τον τρόπο υποβολής του ηλεκτρονικού πόθεν έσχες. Από τώρα και στο εξής, λοιπόν, το πόθεν έσχες θα είναι ηλεκτρονικό και αυτό μπορεί να έχει κάποια δυσκολία την πρώτη φορά, εμείς οι βουλευτές που το υποβάλλαμε ηλεκτρονικά πέρυσι, το ξέρουμε και μπορεί να δυσκολευτήκαμε την πρώτη φορά, αλλά σε απαλλάσσει, γιατί από την επόμενη χρονιά και μετά, είναι όλα απλά, είναι όλα με το πάτημα ενός κουμπιού. Ακόμη και την πρώτη φορά, και τα προβλέπει όλα αυτά το νομοσχέδιο στο παράρτημά του. Η διασύνδεση του πόθεν έσχες με το TAXIS NET, είναι τέτοια, που διευκολύνει τον υπόχρεο σε υποβολή πόθεν έσχες. Άρα, και αυτό, είναι σε θετική κατεύθυνση.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Καραγκούνης.

ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Νέας Δημοκρατίας): Θα ξεκινήσω και εγώ την τοποθέτηση μου στην σημερινή συνεδρίαση, λέγοντας ότι δεν μπορώ να μην αναφερθώ σε όλα όσα λαμβάνουν χώρα τις τελευταίες 2 ημέρες και βεβαίως, στα ζητήματα της δικαιοσύνης, αλλά θα ξεκινήσω με αυτό στο οποίο αναφέρθηκε ο Εισηγητής της πλειοψηφίας, για το ζήτημα της εξωτερικής πολιτικής, μάλιστα έκανε και ειδική αναφορά στον Κυριακό Μητσοτάκη, δηλαδή, για το Σκοπιανό.

Εγώ, κυρίες και κύριοι συνάδελφοι, μόνο ένα πράγμα έχω να πω, πρέπει να αναλογιστείτε στην Κυβέρνηση σε τι πολιτική παρωδία έχετε μπλέξει τη χώρα, σε τι θίασο πραγματικά έχει εξελιχθεί η Κυβέρνηση και πόσο βλάπτετε τα συμφέροντα της χώρας. Και αυτό, επιτρέψτε μου να πω, συμβαίνει, γιατί δεν κάνατε από την πρώτη στιγμή το αυτονόητο για ένα τόσο πολύ σημαντικό θέμα, το πιο ευαίσθητο εθνικό θέμα, που είναι σε εκκρεμότητα τριάντα χρόνια, που δεν είχατε πολιτική νομιμοποίηση να διαπραγματευτείτε, αφού από την πρώτη στιγμή δεν είχατε ούτε κοινοβουλευτική πλειοψηφία, ούτε πλειοψηφία στο λαό, δεν κάνατε, όπως είπα και πριν, το αυτονόητο, να προσφύγετε στο λαό και μια νέα κυβέρνηση με νωπή εντολή να διαπραγματευτεί το ζήτημα. Που φτάσαμε τελικά;

Να είχαμε μέχρι τώρα δύο υπουργούς εξωτερικών και δύο γραμμές τελείως αντίθετες και βεβαίως, στη χθεσινή κυβερνητική κρίση αποπέμφθηκε όχι αυτός που ήταν ο ένθερμος υποστηρικτής της συμφωνίας, αλλά αυτός, ο οποίος ήταν ο πολέμιος της συμφωνίας. Αυτό πραγματικά, πώς το ονομάζετε; Αυτό είναι πραγματικός τραγέλαφος.

Η ουσία είναι ότι υπονομεύετε τα συμφέροντα της χώρας και κυρίως δείχνει ότι υπάρχει ένας Πρωθυπουργός, ο οποίος είναι αδύναμος, ένας Πρωθυπουργός, ο οποίος εκβιάζεται και σε μια πολύ κρίσιμη χρονική περίοδο, που έχουμε ανοιχτά όλα τα μέτωπα και μια Τουρκία, η οποία προκαλεί και μάλιστα με πολύ έντονο τρόπο, που λαμβάνει και πολεμικές διαστάσεις. Αυτή είναι η αλήθεια, κύριε συνάδελφε.

Επειδή, όπως είπε και πριν, έχει γίνει πολύ μεγάλος λόγος και ειδικά τις τελευταίες δύο ημέρες για τα ζητήματα που αφορούν τη δικαιοσύνη και στα όσα, βεβαίως, έχει αναφερθεί και ο Αναπληρωτής Υπουργός, ο κ. Παπαγγελόπουλος, σε μια σειρά από ζητήματα και επειδή είναι και παρόν εδώ, θα ήθελα να απευθύνω ένα ερώτημα - και προς την κυρία Υπουργό - και στη συνέχεια θα ήθελα να ακούσω την απάντηση με την τοποθέτησή τους. Αυτό το ερώτημα αφορά, πρώτα απ' όλα, στα όσα είπε προχθές, ο κ. Πολάκης, διότι όλη η Ελλάδα άκουσε το σύνολο του αποσπάσματος της ομιλίας του.

Ειλικρινά, θέλω να σας απευθύνω το εξής ερώτημα. Αισθάνεστε, με αυτές τις δηλώσεις που ακούσαμε, ότι ζούμε σε μια ευνομούμενη πολιτεία; ότι ζούμε σε μια χώρα που λειτουργεί το κράτος δικαίου; Αισθάνεστε ότι αυτή η Κυβέρνηση αναγνωρίζει και εξυπηρετεί τους κανόνες λειτουργίας μιας δημοκρατικής χώρας; Συμμερίζεστε την άποψη ότι πρέπει «πάσει θυσία», έτσι ακριβώς το είπε ο κ. Πολάκης, «να πάρει στα χέρια της την πραγματική εξουσία της χώρας»; Πραγματικά, τι εννοείτε με αυτή τη φράση; Πώς το αντιλαμβάνεσθε; Πώς θα πάρετε τη πραγματική εξουσία της χώρας στα χέρια σας; Μπορείτε να μας το εξειδικεύσετε; Θέλετε, δηλαδή, υπό μια έννοια, να συγκεντρώσετε όλες τις εξουσίες άνευ διαχωρισμού στα χέρια σας; Για να καταλάβουμε με λίγα λόγια και να καταλάβει και ο ελληνικός λαός με τι έχουμε να κάνουμε, με το τι έχουμε να αντιμετωπίσουμε.

Σας είπα και προχθές, η απελπισία γεννά παραφροσύνη. Δεν μπορεί, όμως, αυτή η απελπισίας σας να δηλητηριάζει τη δημοκρατία και τον κοινοβουλευτισμό. Προσφέρετε πολύ κακές υπηρεσίες και αυτό δεν έχει να κάνει, επιτρέψτε μου να πω, με την όποια πολιτική αντιπαράθεση, είναι πολιτικά και θεσμικά επικίνδυνο αυτό που κάνετε, αυτό που κάνουν τα στελέχη σας και θα το βρείτε μπροστά σας. Ελπίζω, όμως, κύριοι συνάδελφοι, να μην το βρούμε συνολικά μπροστά μας ως πολιτικό σύστημα. Και δυστυχώς που το λέω, σπεύσατε, κύριε Υπουργέ, προχθές, με την τοποθέτησή σας, να δικαιολογήσετε αυτές τις δηλώσεις. Δηλώσεις που, όπως είπα, υπονομεύουν τη δικαιοσύνη και την ανεξαρτησία της και κάθε έννοια κράτους δικαίου. Στην προσπάθειά σας αυτή, υποπέσατε σε ένα βαρύτερο ολίσθημα, διότι μιλήσατε για πογκρόμ διώξεων και συνειρμικά η σκέψη όλων πήγε στο ότι υπονοείτε τη Χρυσή Αυγή, όταν χρησιμοποιήσατε τη φράση «και όχι μόνο». Διότι επανήλθατε με νέες δηλώσεις και αναφέρατε ότι θα στοιχειώνει πάντα τη Νέα Δημοκρατία η φωνή που δίνει εντολές σε εισαγγελικό λειτουργό για τη συγκεκριμένη υπόθεση.

Πρώτα απ’ όλα να ξεκαθαρίσουμε το εξής. Να θυμίσω σε όλους σε αυτήν την Αίθουσα ότι υπάρχει επίσημο πόρισμα της αρμόδιας υπηρεσίας της Ελληνικής Αστυνομίας, που βεβαιώνει ότι ποτέ δεν ταυτοποιήθηκε ο πρώην Πρωθυπουργός με τέτοιο συγκεκριμένο ηχητικό, είναι όλο ψέμα, οι συλλήψεις κύριε Υπουργέ, δεν έγιναν για επικοινωνιακούς λόγους. Οι συλλήψεις έγιναν γιατί δολοφονήθηκε άδικα, με άγριο τρόπο ένα νέο παιδί και η προηγούμενη Κυβέρνηση ως όφειλε, έφερε τους υπαιτίους ενώπιον της δικαιοσύνης. Η ανεξάρτητη δικαιοσύνη θα αποφασίσει ποιοι φταίνε, όσοι φταίνε και ποιοι πρέπει να πληρώσουν, πόσοι πρέπει να πληρώσουν.

Αυτό, όμως, που πρέπει να ειπωθεί είναι ότι την ώρα που εξελίσσεται η δίκη αυτή, τέτοιες δηλώσεις είναι θεσμικά απαράδεκτες και δυστυχώς που το λέω, παίρνουν μορφή έμμεσης στήριξης της Χρυσής Αυγής. Και τέτοιες δηλώσεις υποστήριξης της Χρυσής Αυγής έχουν γίνει και στο παρελθόν από τον Πρόεδρο της Βουλής, ο οποίος στην ψήφιση του εκλογικού νόμου του ΣΥ.ΡΙΖ.Α., είχε πει, πως δεν υπάρχουν ευπρόσδεκτες ή μη ευπρόσδεκτες ψήφοι. Αυτή η στάση που έχετε επιλέξει ως Κυβέρνηση απέναντι στη Χρυσή Αυγή, ελπίζω να μη συνδέεται και με τη μεγάλη καθυστέρηση που παρατηρείται στην εξέλιξη της δίκης αυτής. Διότι όπως είπα, δεν αφορά μόνο ποινικά αδικήματα, αλλά αφορά και την ίδια τη Δημοκρατία.

Και το ερώτημα που σας θέτω είναι απλό. Γιατί καθυστερεί τόσα χρόνια να ολοκληρωθεί η δίκη αυτή; Ποια είναι τα εμπόδια που την πηγαίνουν τόσο πίσω χρονικά; Είναι η έλλειψη αιθουσών; Είναι τεχνικό το θέμα; Γιατί αν είναι αυτή η απάντηση, τότε η ευθύνη είναι απόλυτα δική σας. Γιατί το έχω πει, κ. Υπουργέ, και στον κ. Κοντονή, πείτε μας τα τελευταία 3,5 χρόνια ποια δικαστική δομή έχετε φτιάξει, ποια δικαστική αίθουσα, πρόσθετη, έχετε δημιουργήσει για να διευκολύνετε την εξέλιξη αυτής της δίκης, αλλά βεβαίως και άλλες δίκες. Και η απάντηση είναι καμία.

Θέλω, επίσης, να αναφερθώ σε κάτι τελευταίο. Και αναφέρομαι στα όσα επίσης τραγελαφικά συμβαίνουν στην Κυβέρνηση, αλλά και στη χώρα και είδαν το φως της δημοσιότητας. Αναφέρομαι στους διαλόγους από το χθεσινό υπουργικό συμβούλιο, με εκατέρωθεν καταγγελίες υπουργών, με ευθείες αιχμές, ειδικά του Υπουργού Αμύνης προς τον Υπουργό Εξωτερικών για κακοδιαχείριση κονδυλίων, δηλαδή, για τον τρόπο που γίνεται η διαχείριση του δημοσίου χρήματος, δηλαδή, για ενδεχομένως τέλεση αξιόποινων πράξεων.

Το λέω αυτό γιατί ήσασταν παρών στο υπουργικό συμβούλιο και έχετε ένα ιδιαίτερο καθήκον να τοποθετηθείτε γι’ αυτές τις καταγγελίες. Υπήρξαν όντως; Υπήρξαν τέτοιοι διάλογοι; Και αν ναι, πείτε μας πραγματικά τι σκέπτεσθε να κάνετε; Διότι εδώ δεν μιλάμε για ένα διαπροσωπικό θέμα, μια προσωπική διαφορά, όπως φέρεται να είπε ο κ. Τσίπρας στο χθεσινό υπουργικό συμβούλιο. Εδώ μιλάμε για το δημόσιο συμφέρον, μιλάμε για το χρήμα του ελληνικού λαού και εσείς έχετε ιδιαίτερο καθήκον να το προστατεύσετε.

Επειδή μακρηγόρησα, κ. Πρόεδρε, ζητώ συγνώμη, αλλά έγινε αναφορά και από τον συνάδελφο της πλειοψηφίας. Περιμένω τις απαντήσεις του κ. Υπουργού, αλλά θα προχωρήσω και στα ζητήματα του νομοσχεδίου.

Θέλω, πρώτα απ’ όλα, να επισημάνω κάποια σημεία του νομοσχεδίου, κ. Υπουργέ, και θα αρχίσω - το έχω πει και στην πρωτολογία μου πολλές φορές - με την παρ. 11 του άρθρου 1, για το ποιος - και πρέπει να το διευκρινίσετε - ποιος είναι ο επικεφαλής που αφορά τις Υπηρεσίες και που πρέπει, βεβαίως, να καταθέσει τη δήλωση πόθεν έσχες. Το έχουμε πει πάρα πολλές φορές, ο όρος αυτός είναι απόλυτα αόριστος και δεν προσδιορίζει τα υποκείμενα σε σχέση με το οργανόγραμμα των υπηρεσιών. Πρέπει λοιπόν αυτό να το διευκρινίσετε.

Θα μείνω ιδιαίτερα στην παράγραφο 15 του άρθρου 1. Σας το έχουμε πει πάρα πολλές φορές για την προστασία που απαιτείται και το σαφή μηχανισμό που πρέπει να υπάρχει για την προστασία των προσωπικών δεδομένων. Το έχω πει αρκετά, ότι δεν πρέπει να είναι μόνο ποσοτικός, πρέπει να είναι και ποιοτικός και χρονικός και έτσι, όπως είναι στο νομοσχέδιο, φαίνεται περισσότερο ότι προσπαθείτε να το προστατεύσετε με ευχολόγιο και με γενικολογία και όχι σαφώς και συγκεκριμένα. Διότι εκεί στηρίζεται η ουσία όλου του νομοσχεδίου, να μη διαρρεύσουν προσωπικά δεδομένα, όπως, δυστυχώς, έχει γίνει στο παρελθόν, διότι τότε τινάζεται στον αέρα όλη η φιλοσοφία του νομοσχεδίου. Νομίζω ότι πρέπει από εκεί να ξεκινήσουμε και αυτό το ζήτημα να το επιλύσετε και να δούμε ποιο μηχανισμό πραγματικά θα περιγράψετε για να υπάρχει η διασφάλιση αυτή.

Περιμένουμε απάντηση για την άλλη παρατήρηση που έχουμε κάνει για το άρθρο 4, παράγραφος 5, που αφορά και την παράταση της προθεσμίας. Δηλαδή, από την πενταετία, δυστυχώς, ο έλεγχος, με έναν τρόπο που αυτήν τη στιγμή είναι ασαφής νομικά και δικονομικά, να πηγαίνει πίσω στην εικοσαετία. Έχετε δεσμευτεί ότι θα κάνετε μια διόρθωση στο ζήτημα αυτό και περιμένουμε να την ακούσουμε. Βεβαίως, περιμένουμε και την απάντηση του Υπουργού, διότι αναφέρθηκε σε αυτό, για το άρθρο 5 και τι θα κάνει τελικά με τη συμμετοχή του Συνηγόρου του Πολίτη στην Επιτροπή του Πόθεν Έσχες. Προφανώς, ο Υπουργός αργότερα θα μας πει ακριβώς τι θα γίνει.

Τέλος, μας έχει απασχολήσει πάρα πολύ ο νόμος Παρασκευόπουλου και η τροπολογία που φέρνετε. Πληροφορούμαστε με σημερινά δημοσιεύματα ότι ο κ. Σάββας Ξηρός, ο οποίος είναι ένας τρομοκράτης που έχει καταδικαστεί σε πέντε φορές ισόβια, έκανε αίτηση προς το αρμόδιο συμβούλιο για την υφ’ όρων απόλυση, σύμφωνα με το 110Α΄ του Ποινικού Κώδικα, δηλαδή, με την τροποποίηση που φέρνετε τώρα. Θέλω απλά να το παρατηρήσω και να σας καταθέσω τον προβληματισμό και περιμένω και εσείς να λάβετε μια θέση σε αυτό, αν θεωρείτε τυχαίο το ότι επέλεξε αυτή τη χρονική συγκυρία να καταθέσει την αίτηση, λίγο πριν την ψήφιση αυτού του νομοσχεδίου, που επανατροποποιεί το 110Α΄ του Ποινικού Κώδικα. Απλά, το θέτω στην κρίση σας και περιμένω την απάντησή σας. Για τα επόμενα θα επανέλθουμε, κ. Πρόεδρε, όταν ακούσουμε και τις απόψεις του Υπουργού.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαγγελόπουλος.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Θέλω να διευκρινίσω κάτι. Είναι προφανές ότι θα απαντήσω σε όσα ανακριβώς είπε ο κ. Καραγκούνης για μένα και για τα λεγόμενά μου. Κατανοώ την προσπάθεια της Ν.Δ.. Είναι στα πλαίσια της αντιπολιτευτικής της ένδειας, την οποία προσπαθεί να αντικαταστήσει με παραποίηση του λεγόμενων μου. Θα απαντήσω συνολικά στο τέλος όσο μπορώ πιο μετριοπαθώς.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Η παράκλησή μου είναι να προχωρήσουμε με το νομοθετικό έργο το οποίο εξελίσσεται για ένα πολύ σημαντικό νομοσχέδιο. Εκείνο που θα παρακαλούσα επίσης είναι να αποφευχθούν οι εντάσεις, γιατί είναι πολύ σοβαρό το νομοσχέδιο και κατά δεύτερο λόγο να μην κάνει αναφορές σε απόντες. Δηλαδή, ακούστηκε το όνομα του Προέδρου της Βουλής, ακούστηκε το όνομα του κυρίου Πολάκη. Δεν είναι εδώ αυτή τη στιγμή και δεν είναι κοινοβουλευτικός κανόνας αυτό το οποίο λέω, απλά, είναι οι στοιχειώδεις κανόνες από τη στιγμή που κάποιος δεν είναι παρών. Αν θέλετε, το δέχεστε. Είναι στοιχειώδες αυτό. Εγώ το συνιστώ και το συμβουλεύω, διότι έτσι έχω μάθει να συμπεριφέρομαι. Από κει και πέρα, εσείς επιλέξτε τι θα κάνετε. Κύριε Παπαθεοδώρου, να αναπτυχθεί η τροπολογία για να έχετε όλοι μια γνώση και όποιοι από τους Εισηγητές που μίλησαν εάν επιθυμούν να λάβουν και εκείνοι το λόγο επί της τροπολογίας στο τέλος, αφού τελειώσουν και οι υπόλοιποι Εισηγητές.

Τον λόγο έχει η κυρία Ξενογιαννακοπούλου.

ΜΑΡΙΑ–ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ(Υπουργός Διοικητικής Ανασυγκρότησης): Χαίρομαι που βρίσκομαι σήμερα σε συνεδρίαση, πρώτη φορά μετά την ανάληψη των καθηκόντων μου, και επειδή πρόκειται για την Επιτροπή που αφορά στα θέματα της Δημόσιας Διοίκησης και των αρμοδιοτήτων μου, θα χαρώ και σε μια επόμενη συνεδρίαση, να κουβεντιάσουμε πιο αναλυτικά για αυτά τα θέματα. Σήμερα, βρίσκομαι εδώ, κατόπιν συνεργασίας με τον Υπουργό Δικαιοσύνης, τον κύριο Καλογήρου και τον, επίσης συναρμόδιο, Υπουργό Εσωτερικών, τον κύριο Χαρίτση, για ένα θέμα που αφορά τους δημοτικούς αστυνομικούς. Ένα ζήτημα που σας έχει απασχολήσει και στο παρελθόν. Θα μου επιτρέψετε, να αναφερθώ πολύ σύντομα και να υπενθυμίσω το ιστορικό του θέματος και στο τέλος να τοποθετηθώ όσον αφορά τη συγκεκριμένη τροπολογία, που σήμερα προτείνουμε να συζητηθεί.

Όπως γνωρίζετε, το 2013 καταργήθηκε η Δημοτική Αστυνομία στους δήμους και υπήρξε μετάταξη των δημοτικών αστυνομικών σε τρεις κατευθύνσεις, στην Ελληνική Αστυνομία, στα καταστήματα κράτησης και σε άλλες υπηρεσίες της ευρύτερης Δημόσιας Διοίκησης. Αμέσως μετά τις εκλογές του 2015 και σύμφωνα με την προεκλογική δέσμευση της κυβέρνησης, με νόμο του 2015, επανασυστήθηκε η δημοτική αστυνομία στους δήμους και δόθηκε η δυνατότητα επιστροφής στους πρώην δημοτικούς αστυνομικούς, οι οποίοι είχαν υπαχθεί στην Ελληνική Αστυνομία, καθώς και σε διοικητικές θέσεις στους δήμους της χώρας μας.

Δεν υπήρξε, σε εκείνη τη φάση, πρόβλεψη για τους πρώην δημοτικούς αστυνομικούς που είχαν υπαχθεί στα καταστήματα κράτησης. Καταλαβαίνετε ότι εκεί υπήρχαν ειδικές ανάγκες και δεν υπήρχε δυνατότητα να καλυφθούν αμέσως οι ανάγκες αυτές. Έτσι με το ν.4440/2016, ο οποίος θέσπισε το ενιαίο σύστημα κινητικότητας, έγινε η πρόβλεψη όσον αφορά το πότε θα μπορέσει να γίνει αυτή η μετάταξη των δημοτικών αστυνομικών, που είχαν πλέον αναλάβει καθήκοντα στα καταστήματα κράτησης και έγινε η σαφής πρόβλεψη ότι το 2018, με την έναρξη του δεύτερου κύκλου κινητικότητας, θα δινόταν και αυτή τη δυνατότητα. Επομένως, το 2018, δηλαδή τώρα που είμαστε στη φάση του δεύτερου κύκλου κινητικότητας, στο δεύτερο εξάμηνο, είναι η στιγμή που πρέπει, και είχαμε δεσμευτεί, να δρομολογηθεί αυτή η εξέλιξη.

Ταυτόχρονα, για να μην υπάρξει κενό στα καταστήματα κράτησης σε σχέση με τη φρούρηση, προβλέφθηκε και έγινε η επεξεργασία μιας σχετικής προκήρυξης, της 6Κ του 2018 και θα αναφερθεί και ο Υπουργός Δικαιοσύνης πιο αναλυτικά σε αυτό, η οποία θα μπορέσει να αποδώσει αποτελέσματα με τον ορισμό τακτικών, πλέον, υπαλλήλων - και αυτό έχει σημασία - στα καταστήματα κράτησης. Κατ’ αυτόν τον τρόπο, θα γίνει ομαλή μετάβαση του ενός καθεστώτος στο άλλο και θα καταστεί δυνατή η μεταφορά των υπαλλήλων στη Δημοτική Αστυνομία. Υπήρξαν οι εξής εξελίξεις φέτος. Από τη μία η προκήρυξη 6Κ, προχωράει, για τους τακτικούς υπαλλήλους και αφετέρου, γιατί υπήρχε και μία ιδιαιτερότητα, σε σχέση με την κινητικότητα ότι οι δημοτικοί αστυνομικοί, οι πρώην δημοτικοί αστυνομικοί, είναι ένστολοι και άρα, έπρεπε να υπάρχει και μία επιπλέον ειδική διάταξη, πέραν των γενικών διατάξεων της κινητικότητας. Τον Ιούλιο που πέρασε υπήρξε μία τροπολογία, η οποία ενσωματώθηκε στον αντίστοιχο νόμο, που ψηφίστηκε, όπου κατά παρέκκλιση του κύκλου της κινητικότητας και ακριβώς για να υπάρχει και επιτάχυνση, αλλά για να καλυφθεί και η ανάγκη της ειδικής ρύθμισης για τους ένστολους, έδινε πλέον τη δυνατότητα και άρχισε και πραγματικά η υποβολή των αιτήσεων, οι ενδιαφερόμενοι αφενός να υποβάλουν αιτήσεις ότι θέλουν να πάνε να καταταγούν πίσω στη δημοτική αστυνομία των δήμων των αντίστοιχων και η δημοτική αρχή η αρμόδια να εξετάζει και να εγκρίνει αυτές τις αιτήσεις.

Θα αναφερθώ τώρα στους δύο βασικούς λόγους που φέρνουμε την τροπολογία. Ο πρώτος είναι ότι η ρύθμιση που πέρασε τον Ιούλιο, δεν προέβλεπε προθεσμία όσον αφορά την δήλωση ενδιαφέροντος από τους πρώην δημοτικούς αστυνομικούς, που υπηρετούν στα καταστήματα κράτησης, προκειμένου να επιστρέψουν στους δήμους. Αυτό δημιουργούσε αφενός μία χρονική ασάφεια, δηλαδή, θα μπορούσε και στα επόμενα χρόνια θεωρητικά, αν δεν μπει μία προθεσμία, κάποιος να υποβάλει και, κυρίως, δημιουργούσε ένα διπλό πρόβλημα προγραμματισμού. Δηλαδή, δεν υπήρχε δυνατότητα ούτε για τους δήμους να ξέρουν ακριβώς πόσοι είναι οι ενδιαφερόμενοι ούτε για τα καταστήματα κράτησης και φυσικά για το Υπουργείο Δικαιοσύνης, να ξέρει ποια θα είναι τα κενά τα οποία θα πρέπει να καλυφθούν. Για αυτό το λόγο, η παράγραφος 2 της τροπολογίας προβλέπει και καλύπτει ένα κενό που υπήρξε στην προηγούμενη διάταξη ότι θα υπάρχει προθεσμία υποβολής αιτήσεων ενός μηνός από την ψήφιση του νομοσχεδίου, που συζητείται σήμερα και έτσι αυτό είναι ένα καθαρά νομοτεχνικό θέμα, προκειμένου να μην υπάρχει καμία ασάφεια και όσοι ακόμα ενδιαφέρονται να έχουν τη δυνατότητα να υποβάλουν την αίτησή τους.

Ο δεύτερος λόγος της τροπολογίας -και είναι η παράγραφος 1- είναι ένα πραγματικό γεγονός ότι το ΑΣΕΠ είναι ιδιαίτερα επιβαρυμένο αυτή την περίοδο με πάρα πολλές προκηρύξεις. Η ενημέρωση που έχουμε από την ηγεσία του ΑΣΕΠ είναι ότι δεν προβλέπει να ολοκληρωθεί η 6Κ πριν το πρώτο τρίμηνο του 2019. Εδώ να διευκρινίσω, για να έχετε και την πλήρη εικόνα ότι ο συγκεκριμένος διαγωνισμός, δεν είναι απλώς να γίνουν οι οριστικοί πίνακες, αλλά προκειμένου να φτάσει εκεί το ΑΣΕΠ, πρέπει να γίνουν και κάποια ψυχομετρικά τεστ και θέματα εξέτασης φυσικής κατάστασης, επειδή ακριβώς μιλάμε για Δημοτική Αστυνομία και ένστολους και έχει και ακόμα μία επιπλέον διαδικασία χρονική ότι μεταξύ των οριστικών αποτελεσμάτων και της ανάληψης καθηκόντων, μεσολαβεί και μία σύντομη, αλλά που και αυτή παίρνει ένα χρόνο κάποιων εβδομάδων -θα τα πει και ο συνάδελφος Υπουργός Δικαιοσύνης- εκπαίδευση ειδική, αφού οι νέοι τακτικοί υπάλληλοι οριστούν από το ΑΣΕΠ, προκειμένου να αναλάβουν τα καθήκοντά τους.

Συνεπώς με την πρώτη, λοιπόν, παράγραφο της τροπολογίας στην ουσία ρυθμίζουμε το χρονικό πλαίσιο από το οποίο θα αρχίσει πλέον η εξέταση να ολοκληρώνεται και να γίνεται η δυνατή επιστροφή των πρώην δημοτικών υπαλλήλων στους δήμους, στην Δημοτική Αστυνομία, όπου λέμε με σαφήνεια ότι θα είναι όταν θα έχουν βγει τα οριστικά αποτελέσματα της προκήρυξης και θα έχουν αναλάβει στα καταστήματα κράτησης, οι νέοι σωφρονιστικοί υπάλληλοι, ακριβώς για το λόγο της ενδιάμεσης εκπαίδευσης, αλλά βάζουμε μία ασφαλιστική δικλείδα -και εδώ θέλω να την επισημάνω γιατί είναι σημαντική- για να μην υπάρχει καμία παρανόηση ότι όλο το θέμα αυτό παραπέμπεται σε ένα σαφές μέλλον ή ότι είναι μία τροπολογία, η οποία στην ουσία μπορεί να καθυστερήσει πάρα πολύ, αν για κάποιο λόγο το ΑΣΕΠ καθυστερήσει, όπου βάζουμε την ασφαλιστική δικλείδα ότι το αργότερο μέχρι την 29η Μαρτίου του 2019 επανενεργοποιείται πλήρως η διάταξη που ψηφίστηκε τον Ιούλιο, όπως τροποποιείται σήμερα, προκειμένου οι δήμοι πλέον να μπορούν και να εξετάσουν τις υπόλοιπες αιτήσεις, αλλά και να αρχίσουν να αποδέχονται την επιστροφή των δημοτικών αστυνομικών.

Αυτά, λοιπόν, αγαπητοί συνάδελφοι, κυρίες και κύριοι Βουλευτές και είμαι στη διάθεσή σας για περαιτέρω διευκρινήσεις.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Υπουργός.

ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Κύριε Πρόεδρε, κυρίες και κύριοι βουλευτές, νομίζω ότι η συνάδελφος υπήρξε εξαιρετικά σαφής και σχεδόν εξαντλητική, ως προς τα θέματα της συγκεκριμένης τροπολογίας.

Αυτό που μπορώ εγώ να προσθέσω στην τοποθέτηση της κυρίας Ξενογιαννακοπούλου είναι ότι, πρώτον, υπήρξε πράγματι μια αντικειμενική ανάγκη, ένα πραγματικό γεγονός, που προέκυψε μετά την ψήφιση του ν.4555/2018, όσον αφορά τον τερματισμό, επιτρέψτε μου τον όρο, του προβλήματος, σχεδόν ομηρίας, στην οποία είχαν τεθεί οι δημοτικοί υπάλληλοι για πάρα πολλά έτη, μετά την κατάργηση του θεσμού της Δημοτικής Αστυνομίας το 2013.

Πράγματι, υλοποιείται, σταδιακά ασφαλώς, ένα τόσο μείζον αίτημα, οι κυβερνητικές εξαγγελίες και η συγκεκριμένη κυβερνητική βούληση και επιλογή, όσον αφορά την αντιμετώπιση του συγκεκριμένου ζητήματος, ως προς τους τέως δημοτικούς αστυνομικούς, οι οποίοι υπηρετούν σε καταστήματα κράτησης.

Εδώ, το ζήτημα που καλούμαστε να αντιμετωπίσουμε και αντιμετωπίζουμε με τη συγκεκριμένη νομοθετική ρύθμιση είναι, όπως είπε και ο συνάδελφος, πρώτον, να υπάρχει συγκεκριμένη ημερομηνία, μέχρι την οποία υποβάλλονται οι αιτήσεις μετάταξης από τους δημοτικούς αστυνομικούς και αυτή ορίζεται ως ένας μήνας από τη δημοσίευση του νόμου.

Δεύτερον, οι αιτήσεις που υποβάλλονται από τους δημοτικούς αστυνομικούς προς τους ΟΤΑ, επαναλαμβάνω ότι θα πρέπει να έχουν ολοκληρωθεί στο μήνα, μετά τη δημοσίευση του παρόντος νομοσχεδίου και θα ολοκληρωθεί η διαδικασία μετάταξής τους προς τους Οργανισμούς Τοπικής Αυτοδιοίκησης ταυτόχρονα με την ολοκλήρωση της 6Κ του ΑΣΕΠ. Δηλαδή, εκ των πραγμάτων, η συγκεκριμένη ρύθμιση έχει ένα μεταβατικό χαρακτήρα.

Αναγκαίο στοιχείο, το οποίο χρειάζεται το Σώμα να γνωρίζει για το ζήτημα αυτό, είναι ότι στα καταστήματα κράτησης μετατάχθηκαν 583 υπάλληλοι, αποκλειστικά ως φύλακες 337 και εξωτερικοί φρουροί 246. Αυτός είναι ο αριθμός των τέως δημοτικών αστυνομικών, οι οποίοι υπηρετούν στα καταστήματα κράτησης, δηλαδή, συνολικά, οι τέως δημοτικοί αστυνομικοί είναι το 15,5% των υπαλλήλων των καταστημάτων κράτησης. Από αυτό το αριθμητικό στοιχείο που σας δίνουμε, αντιλαμβάνεστε την ανάγκη που υπάρχει, προκειμένου πράγματι να ολοκληρωθεί η διαδικασία στον ΑΣΕΠ και να καταστεί δυνατή η πρόσληψη νέων σωφρονιστικών υπαλλήλων.

Η συνάδελφός περιέγραψε ότι όντως έχει μια ιδιαιτερότητα η συγκεκριμένη προκήρυξη, διότι περιλαμβάνει δύο στάδια. Το πρώτο τυπικό στάδιο βρίσκεται στην ολοκλήρωσή του και ξεκινάει το δεύτερο, στο οποίο υπάρχουν η φυσική κατάσταση, ο έλεγχος ψυχολογικής κατάστασης των ενδιαφερομένων κ.λπ..

Η διασφάλιση, γιατί αυτό πρέπει να ακουστεί, προς τους τέως δημοτικούς αστυνομικούς, οι οποίοι έχουν πραγματικά ταλαιπωρηθεί και βρέθηκαν, επαναλαμβάνω, σε κατάσταση ομηρίας και για να γνωρίζουν οι ίδιοι πώς πορευόμαστε, είναι ότι καταληκτική ημερομηνία, σε σχέση με την ολοκλήρωση όλης αυτής της σύνθετης διαδικασίας, είναι η 29η Μαρτίου του 2019.

ΑΘΑΝΑΣΙΟΣ ΔΑΒΑΚΗΣ: Θα έχουν φύγει οι δημοτικοί αστυνομικοί 29 Μαρτίου;

ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτό σημαίνει καταληκτική ημερομηνία, όσον αφορά στη διάταξη της συγκεκριμένης τροπολογίας. Το αργότερο.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Επειδή τέθηκαν κάποια ερωτήματα και προκειμένου, εάν συμφωνεί και το Σώμα, να γίνει, ειδικά γι' αυτό το θέμα τώρα, αυτή τη στιγμή, από τους Εισηγητές, κάποια ερώτηση επί της τροπολογίας, προκειμένου να αποδεσμευτεί και η Υπουργός. Ο Υπουργός Δικαιοσύνης θα μείνει. Εάν θέλουν, λοιπόν, οι Εισηγητές να ρωτήσουν οτιδήποτε πάνω στην τροπολογία.

Τον λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ (Εισηγητής του ΣΥΡΙΖΑ): Κύριε Πρόεδρε, θα κάνω μια εισαγωγή ενός λεπτού. Έχω διδάξει στις σχολές δημοτικής αστυνομίας, γνωρίζω πολλούς από τους δημοτικούς αστυνόμους σε όλη την Ελλάδα, πολλοί απ’ αυτούς είναι προσοντούχοι και πολυπροσοντούχοι. Το κύριο καθήκον τους ήταν να είναι δημοτικοί υπάλληλοι με αρκετές διοικητικές αρμοδιότητες και όπως ξαναείπαμε, εν μια νυκτί βρέθηκαν ως σωφρονιστικοί υπάλληλοι με εντελώς διαφορετικά καθήκοντα, εντελώς διαφορετικό περιβάλλον και όλα αυτά, γιατί ταίριαζαν τα νούμερα στον τότε Υπουργό τον Κυριάκο Μητσοτάκη. Τα αναφέρουμε τώρα, έχουν περάσει χρόνια, αλλά ήταν μια πολύ δυνατή αδικία που βίωσαν και εξακολουθούν να βιώνουν οι άνθρωποι αυτοί και αποκαθίστανται με την πρωτοβουλία της Κυβέρνησής μας.

Αυτό που ήθελα να ρωτήσω και να προτείνω, κυρία και κύριε Υπουργέ, με αφορμή και αυτό που ανέφερε ο κ. Υπουργός της Δικαιοσύνης ότι είναι καταλυτική η ημερομηνία αυτή, είναι το εξής: Δίνουμε ένα μήνα προθεσμία από την δημοσίευση του παρόντος νόμου, ας πούμε 20 Νοεμβρίου περίπου, για υποβολή τυχόν νέων αιτήσεων. Έχουν ήδη γίνει αιτήσεις το καλοκαίρι, ξέρουμε περίπου πόσοι είναι, πιθανόν να γίνουν λίγες ακόμα, λέω λίγες γιατί φαντάζομαι ότι όσοι θα ήθελαν θα έκαναν αιτήσεις. Έχουμε ένα χρονικό διάστημα που είναι νεκρό από τέλη Νοεμβρίου, Δεκέμβρης, Γενάρης, Φλεβάρης, Μάρτης που μπορούμε να το εκμεταλλευτούμε για να γλυτώσουμε λίγη γραφειοκρατική διαδικασία.

Για παράδειγμα, γιατί σε αυτό το χρονικό διάστημα να μην εκδοθούν οι υπηρεσιακές βεβαιώσεις με θέμα ότι δεν είναι μοναδικοί στο είδος τους ή ότι δεν υπάρχει πρόβλημα με το 50%; Να είναι έτοιμες οι βεβαιώσεις αυτές, έτσι ώστε, όταν κάνουν τις αιτήσεις που λέει ο νόμος, να μην υπάρχει και άλλη γραφειοκρατική διαδικασία να κινηθεί, γιατί υπάρχει ο κίνδυνος μετά τον Απρίλη, τα συναρμόδια υπουργεία να ασχολούνται και με τις αυτοδιοικητικές εκλογές. Μήπως θα είναι προς την καλύτερη διευθέτηση του ζητήματος, στο να αξιοποιήσουμε, δηλαδή, αυτό το χρονικό διάστημα; Αυτή είναι η πρότασή μου. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Γεωργαντάς.

ΓΕΩΡΓΙΟΣ ΓΕΩΡΓΑΝΤΑΣ: Κύριε Πρόεδρε, νομίζω γίνεται σαφές και από τους δύο Υπουργούς, ότι εδώ υπάρχει μια ανάγκη την οποία δεν μπορεί κανείς να παραγνωρίσει. Είναι η ανάγκη οι φυλακές να μην μείνουν αφύλακτες. Νομίζω ότι σε αυτό συμφωνούμε όλοι. Για να συμβεί αυτό, λοιπόν, πρέπει πρώτα να διασφαλίσουμε αυτό το γεγονός και ταυτόχρονα να μην κοροϊδεύουμε και κάποιους ανθρώπους, οι οποίοι επιθυμούν να μετακινηθούν σε άλλο φορέα.

Έγινε απόλυτα κατανοητό ότι δυστυχώς, επειδή η Κυβέρνηση δεν έκανε την σωστή ιεράρχηση των αναγκών της, θα πω εγώ, αργεί η ολοκλήρωση της 6Κ. Από την στιγμή που είχε πάρει την απόφασή της για να επιστρέψει στους δημοτικούς υπαλλήλους, έπρεπε να ξεκινήσει εγκαίρως το πολύ σοβαρό ζήτημα της φύλαξης και της συγκεκριμένης προκήρυξης.

Σε κάθε περίπτωση, ακούω από την κυρία Υπουργό ότι οι οριστικοί πίνακες αναμένονται στο πρώτο τρίμηνο του 2019. Ξέρουμε πολύ καλά ότι με το φόρτο που υπάρχει στον ΑΣΕΠ, δυστυχώς, αυτές οι ημερομηνίες και οι προθεσμίες τις οποίες θέτετε, σπάνια τηρούνται και με δεδομένο αυτό που είπατε και εσείς, ότι μετά θα πρέπει να περάσει ο χρόνος των ενστάσεων, η οριστικοποίηση των πινάκων και βεβαίως, η εκπαίδευση του προσωπικού, νομίζω ότι κανείς εδώ μέσα δεν μπορεί να πει ότι η απορρόφηση αυτών των υπαλλήλων στις θέσεις τους θα γίνει νωρίτερα από το φθινόπωρο του 2019. Αν λέω κάτι λάθος παρακαλώ να με διορθώσετε, αλλά δεν νομίζω. Αυτό είναι αισιόδοξο σενάριο για εμένα.

Όταν, λοιπόν, υπάρχει αυτό το δεδομένο του φθινοπώρου του 2019 για να αναλάβουν υπηρεσία, καταλαβαίνετε ότι πρέπει να πούμε στους δημοτικούς υπαλλήλους ότι τότε πρέπει να ευελπιστούν για να εξεταστούν και οι μετακινήσεις αυτών προς τους δήμους, γιατί δεν μπορούν να μείνουν αφύλακτα τα κέντρα κράτησης. Τώρα, το να ερχόμαστε με μια τροπολογία μέχρι τον Μάρτιο και μετά να φέρουμε μια άλλη μέχρι τον Μάιο και μετά μέχρι τον Ιούνιο ή τον Ιούλιο ή δεν ξέρω τι, για να εξυπηρετήσουμε, δεν ξέρω ποιες σκοπιμότητες, νομίζω ότι δεν περιποιεί τιμή και στην Επιτροπή και στους Υπουργούς, οι οποίοι φέρνουν την τροπολογία, όταν οι ίδιοι παραδέχονται ότι υπάρχει αδυναμία να εκπληρωθεί η απαραίτητη προϋπόθεση της ολοκλήρωσης της 6Κ μέχρι τότε.

Βεβαίως, δεν είμαι πρόχειρος να απαντήσω και επί ενός άλλου ζητήματος που έχει να κάνει με το ότι το 2019, επειδή είναι χρόνος δημοτικών εκλογών, δεν ξέρω εάν οι ΟΤΑ, με βάση το υφιστάμενο νομοθετικό πλαίσιο, έχουν τη δυνατότητα απορρόφησης αυτών των υπαλλήλων. Κρατάω μια επιφύλαξη, δεν είμαι πρόχειρος, είναι χρονιά δημοτικών τελών. Δεν ξέρω εάν υπάρχει αυτή η δυνατότητα πριν τον Μάιο, πριν, δηλαδή, από αυτό το διάστημα των δημοτικών εκλογών, οι ΟΤΑ να προσλαμβάνουν, έστω με αυτόν τον τρόπο, υπαλλήλους. Κρατάω σοβαρότατες επιφυλάξεις ως προς αυτή τη δυνατότητα.

Παρακαλώ να τροποποιηθεί η τροπολογία αυτή, έτσι ώστε και να διασφαλίζει ότι δεν θα υπάρξει πρόβλημα στη φύλαξη, αλλά ταυτόχρονα να δίνουμε και ένα πλαίσιο σ' αυτούς τους ανθρώπους για να ξέρουν πώς θα προγραμματίσουν τις ζωές τους, σε σχέση με το πότε θα έχουν τη δυνατότητα να κάνουν τις αιτήσεις τους για μετάταξη και να μην τους κοροϊδεύουμε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαθεόδωρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Υπουργέ, βγάλτε απολύτως την καταληκτική ημερομηνία. Είναι απολύτως ανεδαφική. Δημιουργεί σύγχυση στους ανθρώπους αυτούς, δημιουργεί σύγχυση στο σωφρονιστικό σύστημα, δεν μπορεί να είναι καταληκτική ημερομηνία αυτή. Μπορείτε να το συνδέσετε με την τοποθέτηση των υπαλλήλων στα σωφρονιστικά καταστήματα και μόνο αυτό. Πέρα από διαδικασίες ΑΣΕΠ, εάν μπορούσε αυτό να είναι εφικτό σήμερα, θα είχε γίνει και πριν από δύο, τρεις ή τέσσερις μήνες. Επομένως, η άποψή μου είναι, για να μην εμπλακούν στη Δημοτική Αστυνομία σε μια πολιτική αντιπαράθεση κατά πόσο τους εμπαίζετε, δεν τους εμπαίζετε κ.λπ., αφαιρέστε την ημερομηνία ως καταληκτική, γιατί δεν μπορεί να κρατηθεί.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Ξενογιαννακοπούλου.

ΜΑΡΙΑ–ΕΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης): Ευχαριστώ, κύριε Πρόεδρε.

Είναι τέσσερα τα ερωτήματα, να απαντήσω και στα τέσσερα.

Ο κ. Δαβάκης ρώτησε εάν την 29η Μαρτίου όντως σε συνέχεια θα τοποθετηθούν. Ναι, το αργότερο και θα επανέλθω, βέβαια, για να απαντήσω και στις υπόλοιπες ερωτήσεις. Η 29η Μαρτίου σημαίνει ότι ακόμη και αν δεν έχει ολοκληρωθεί η πλήρης διαδικασία, γιατί οι οριστικοί πίνακες θα βγουν πολύ νωρίτερα από την 29η Μαρτίου και θα εξηγήσω γιατί, επανενεργοποιείται η εξέταση και, φυσικά, η απόφαση τοποθέτησης πίσω στους οικείους δήμους.

Όσον αφορά το ερώτημα του κ. Θεοφύλακτου, δηλαδή, εάν θα μπορούμε να αξιοποιήσουμε το χρόνο, που είναι ένα λογικό ερώτημα, από τώρα μέχρι την 29η Μαρτίου από τις υπηρεσίες του δήμου, εκεί θα θέλαμε με τον συνάδελφο Υπουργό Δικαιοσύνης να μιλήσουμε και με τον Αλέξη Χαρίτση, γιατί είναι και στο δικό του χαρτοφυλάκιο αυτό το ζήτημα και, επειδή, ούτως ή άλλως, ο Υπουργός Δικαιοσύνης θα είναι και στην Ολομέλεια, μιας που εφόσον την εγκρίνετε την τροπολογία θα γίνει διάταξη του σχεδίου νόμου, θα μπορέσουμε να σας δώσουμε και μια πιο σαφή απάντηση γι’ αυτό, εάν μπορεί να προβλεφθεί κάτι ή εάν μπορεί να υπάρξει απλώς μια οδηγία, μια εγκύκλιος που να λέει να υπάρξει η προετοιμασία, δηλαδή, δεν χρειάζεται, ενδεχομένως, να μπει στη διάταξη, αλλά να υπάρξει η πλήρης προετοιμασία των δήμων, ώστε από την 29η Μαρτίου ή και νωρίτερα, γιατί η 29η Μαρτίου είναι το απώτερο, μπορεί να έχουμε και αποτελέσματα νωρίτερα, να είναι σε ετοιμότητα να επιταχυνθεί.

Όσον αφορά αυτά που έθεσε ο κ. Γεωργαντάς, πρέπει να σας πω, κ. Γεωργαντά, ότι την 29η Μαρτίου δεν την βάλαμε αυθαίρετα. Έγινε μια σύσκεψη με το Προεδρείο του ΑΣΕΠ, έγινε πλήρης διαβούλευση και των τριών Υπουργών, ήταν από τα πρώτα πράγματα που μας απασχόλησαν μετά τον ανασχηματισμό, είμαστε και οι τρεις νέοι Υπουργοί στα αντίστοιχα Υπουργεία και, πραγματικά, σκύψαμε με πάρα πολύ ενδιαφέρον σ' αυτό το θέμα. Η δέσμευση που υπάρχει από την πλευρά των αρμοδίων του ΑΣΕΠ είναι ότι σίγουρα οι οριστικοί πίνακες θα έχουν βγει, απλώς, επειδή μεσολαβεί, όπως ειπώθηκε, ένα διάστημα 3-4 εβδομάδων για μια ειδική κατάρτιση επειδή είναι ένστολοι και για το περιβάλλον των φυλακών, είπαμε να πάμε τέλη Μαρτίου.

Σε κάθε περίπτωση, δράττομαι της ευκαιρίας που μου δώσατε και σας ευχαριστώ, για να σας ενημερώσω ότι, επειδή έχουμε ένα συνολικό θέμα με το ΑΣΕΠ. Το ΑΣΕΠ κάνει μια πάρα πολύ σημαντική δουλειά, είναι θεματοφύλακας της αξιοκρατίας και νομίζω είναι ένας θεσμός, πραγματικά κοινής αποδοχής από όλον τον πολιτικό κόσμο, αλλά και απ' όλους τους πολίτες της χώρας μας και έχει επιβαρυνθεί υπερβολικά, επειδή ακριβώς όλοι θέλουμε να μην υπάρχει οποιαδήποτε σκιά γύρω από αυτές τις διαδικασίες των προσλήψεων, αλλά έχει επιβαρυνθεί επιπλέον και με ένα κομμάτι των κρίσεων, όπως ξέρετε. Για αυτό το λόγο, θέλω να σας ενημερώσω ότι είμαστε σε μια φάση, σε συνεργασία και με τον ΑΣΕΠ, αλλά και με διάφορες άλλες σκέψεις που έχουμε και στο Υπουργείο, το πώς θα ενισχύσουμε την λειτουργία του ΑΣΕΠ, το οποίο είναι απαραίτητο, όταν θα είμαστε έτοιμοι και θα έχουμε κάποιες πρώτες σκέψεις, θα έρθουμε, κύριε Πρόεδρε, και στην Επιτροπή να σας ενημερώσουμε, να κάνουμε και μια διαβούλευση, προκειμένου να στηρίξουμε αυτό το θεσμό, για να μπορέσει να είναι και πιο γρήγορος, πιο αποτελεσματικός και να ενισχυθεί με τις απαραίτητες δυνάμεις για να μπορεί να τα βγάλει πέρα.

Συνεπώς, με βάση τη δική τους, σας διαβεβαιώνω, διαβεβαίωση, βάζουμε αυτή την ημερομηνία. Στον κ. Παπαθεοδώρου, την ίδια απάντηση έχω να δώσω, μπήκε περισσότερο ως μια ασφαλιστική δικλείδα, ακριβώς γιατί δεν θέλουμε να φανεί ότι γενικώς, παραπέμπουμε αυτό το θέμα σε ένα αόριστο μέλλον και εφόσον υπάρχει αυτή η διαβεβαίωση, να υπάρχει και η ετοιμότητα των Δήμων, αλλά φυσικά και η προτεραιότητα και μέσα στο ΑΣΕΠ, προκειμένου να είμαστε συνεπείς. Ελπίζουμε όλοι, πραγματικά, να τηρηθεί. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ευχαριστώ, κύριε Πρόεδρε. Μετά την τοποθέτηση του Εισηγητή της πλειοψηφίας, σε σχέση με την κυβερνητική κρίση, είμαι υποχρεωμένος να κάνω ένα σχόλιο, το οποίο νομίζω ότι έχει να κάνει με το ευρύτερο πλαίσιο λειτουργίας και του Κοινοβουλίου, αλλά και της Κυβέρνησης. Είναι αδιαμφισβήτητο σήμερα, αλλιώς δεν θα το έλεγε ο κ. συνάδελφος, ότι υπάρχει κυβερνητική κρίση, αυτό θα παρέμενε ένα εσωτερικό πρόβλημα, μιας κυβέρνησης η οποία θέλει να διαχειριστεί το τέλος της. Ταυτόχρονα όμως, αυτό το οποίο φαίνεται να είναι ξεκάθαρο, είναι ότι αυτή η κυβερνητική κρίση, κύριε Υπουργέ, υπερβαίνει την εσωτερική λειτουργία του Υπουργικού Συμβουλίου, υπερβαίνει τα ενδοκυβερνητικά προβλήματα των ΣΥ.ΡΙΖ.Α. - ΑΝ.ΕΛ. και αφορά τα προβλήματα της Χώρας και τα συμφέροντα των Πολιτών.

Νομίζω ότι το ουσιαστικό στοιχείο το οποίο εμφανίστηκε από τις διαρροές του Υπουργικού Συμβουλίου εχθές, δεν ήταν τόσο εάν έφυγε ο κ. Κοτζιάς, ανεξάρτητα αν θεωρούμε ότι είναι επιτυχημένος ή μη επιτυχημένος Υπουργός, εγώ θεωρώ ότι δεν είναι πετυχημένος, αλλά, ήταν Υπουργός. Και ο κ. Καμμένος, επέβαλε την θέλησή του στον Πρωθυπουργό, αυτό είναι αναλύσεις, είναι εκτιμήσεις που μπορεί να τις έχω εγώ και εσείς να διαφωνείτε. Εκεί που όμως που δεν μπορούμε να διαφωνήσουμε, είναι στο γεγονός ό,τι η κυβερνητική κρίση προκαλείται αυτή τη στιγμή, από την πρωτοφανή παραίτηση Υπουργού Εξωτερικών, μια παραίτηση η οποία είναι σπάνια έως ανύπαρκτη στη λειτουργία των ευρωπαϊκών δημοκρατιών και το δεύτερο, είναι ο λόγος, όπου μέσα από τις διαρροές μαθαίνουμε ότι υπάρχει ζήτημα ενδεχόμενης διαφθοράς σε σχέση με τα μυστικά κονδύλια του Υπουργείου Εξωτερικών ή του Υπουργείου Εθνικής Άμυνας.

Αυτό δεν αφορά μόνο την ενδοκυβερνητική κρίση, αφορά στην ουσία τα συμφέροντα της Χώρας, αφορά τον διασυρμό της Χώρας στο εξωτερικό, αφορά επίσης το κόστος που συνεχώς αυξάνεται, το κόστος κινδύνου, που συνεχώς αυξάνεται μέσω της πολιτικής αστάθειας και αφορά, τέλος, τα συμφέροντα του ίδιου του Πολίτη.

Επομένως, εάν, στο επίπεδο του υπουργικού συμβουλίου, ακούστηκαν τοποθετήσεις Υπουργών, οι οποίοι αλληλοκατηγορήθηκαν, είτε γιατί ο ένας κατηγορήθηκε υποχείριο του Σόρος, είτε ότι ο άλλος είχε πρόβλημα με την διαχείριση των μυστικών κονδυλίων του Υπουργείου του, καταλαβαίνετε ότι αυτό έχει να κάνει με την ποιότητα της Δημοκρατίας, με τη λειτουργία της Κυβέρνησης και πάνω απ' όλα με τα συμφέροντα της χώρας.

Αρά, εδώ, κύριε Υπουργέ, νομίζω ότι χρειάζεται μια απάντηση. Και μια απάντηση, η οποία δεν έχει να κάνει με τα συμφέροντα του ΣΥΡΙΖΑ ή των ΑΝ.ΕΛ., έχει να κάνει με το συμφέρον της χώρας, επαναλαμβάνω. Διότι, η εικόνα που δόθηκε χτες, η οποία οδήγησε τον Πρωθυπουργό να κάνει δήλωση ότι δεν θα ανεχθεί από δω και πέρα, γιατί από δω και πριν είχε ανεχτεί. Διγλωσσία και προσωπικές στρατηγικές, αυτό είναι τελείως διαφορετικό.

Πάω στο δεύτερο θέμα και νομίζω ότι χρειάζεται και εσείς σ' αυτό το θέμα να πάρετε εκ της θέσεως σας μια ξεκάθαρη θέση, μια ξεκάθαρη τοποθέτηση.

Τι εννοώ. Το πρόβλημα με τις δηλώσεις Πολάκη, όπως το ανέφερε και ο κύριος Πρόεδρος της Επιτροπής προηγουμένως δεν είναι αν είναι σήμερα εδώ ή όχι. Το πρόβλημα με τις δηλώσεις Πολάκη είναι το πριν την δημοσίευση του ηχητικού και μετά την δημοσίευση του ηχητικού, του ηχογραφημένου δηλαδή.

Πριν τη δημοσίευση, ο αναπληρωτής Υπουργός, ο κ. Παπαγγελόπουλος, μας είπε ότι μπορεί ο κ. Πολάκης να έδειχνε έτσι την αγωνία του για τη λειτουργία της δικαιοσύνης. Μετά, όμως, το ηχητικό, έχουμε εδώ διαφορετική κατάσταση την οποία νομίζω ότι εσείς δεν μπορείτε, ως Υπουργός Δικαιοσύνης, να καλύψετε πλέον.

Τι εννοώ. Όταν ο κ. Πολάκης, σύμφωνα με το ηχητικό της συνεδρίασης της κεντρικής Επιτροπής του ΣΥΡΙΖΑ, λέει «θα κερδίσουμε τις εκλογές αν βάλουμε κάποιους στη φυλακή», είναι Υπουργός, δεν είναι οποιοσδήποτε στέλεχος του ΣΥΡΙΖΑ, που αυτό θα είχε πολιτική επίπτωση, είναι Υπουργός της Κυβέρνησης. Εάν, λοιπόν, ο Υπουργός της Κυβέρνησης λέει ότι «θα κερδίσουμε τις εκλογές αν βάλουμε κάποιους στη φυλακή», αυτός είναι όμως αντικοινοβουλευτικός λόγος.

Αυτό, κύριε Υπουργέ, ιδιαίτερα όταν προέρχεται από Υπουργό, δεν είναι η τοποθέτηση που έλεγε ο κ. Παπαγγελόπουλος την προηγούμενη βδομάδα. Αυτό είναι αντιθεσμική παρέμβαση.

Το να θεωρεί ένας Υπουργός ότι είναι εύκολο να βάλουμε κάποιους στη φυλακή, καταλαβαίνετε ότι είναι αντικοινοβουλευτική συμπεριφορά που παραβιάζει τις βασικές λειτουργίες του φιλελεύθερου δημοκρατικού πολιτεύματος, έτσι όπως είναι γνωστό στις δυτικές δημοκρατίες, έτσι όπως έχει κατοχυρωθεί από το Σύνταγμα και τους νόμους.

Άρα εδώ δεν έχει να κάνει με οποιαδήποτε πολιτική αντιπαράθεση, αγαπητέ κύριε Υπουργέ. Εδώ έχει να κάνει κατά πόσο ο Υπουργός Δικαιοσύνης καλύπτει μια τοποθέτηση παραβίασης, όχι της ανεξαρτησίας της δικαιοσύνης που κοιτιέται στο καθρέφτη της όπως είπατε την προηγούμενη φορά και εκεί αναγνωρίζει την ανεξαρτησία της. Αλλά, κύριε Υπουργέ, την δυνατότητα που έχει ένας Υπουργός της Κυβέρνησης να προσβάλει την ανεξαρτησία της δικαιοσύνης και την διάκριση των εξουσιών. Εκεί είναι το ζήτημα. Εκεί περιμένει και ο πολίτης, αλλά και το κοινοβουλευτικό σύστημα την αντίδραση του Υπουργού Δικαιοσύνης για να μάθει στον κ. Πολάκη ότι δεν βάζουμε στην φυλακή όποιον θέλουμε όποτε θέλουμε.

Το δεύτερο, είναι παρέμβαση-δικαιοσύνη, ωμή παρέμβαση-δικαιοσύνη. Αν διαβάζω καλά από αυτό το ηχητικό που δημοσιεύτηκε, ο κ. Πολάκης λέει ότι πρέπει να επιταχύνει η δικαιοσύνη αυτό που κάνει, δεν μπορούμε να συνεχίσουμε άλλο την υψηλή κουλτούρα. Δεν ξέρω σε ποιους αναφέρεται για την υψηλή κουλτούρα, αυτό είναι δικό σας θέμα. Αλλά το ότι θα πρέπει να επιταχύνει η δικαιοσύνη, να επιταχύνει η δικαιοσύνη ως προς ποια κατεύθυνση;

Αυτό δεν είναι παρέμβαση στο έργο της δικαιοσύνης και όχι η ευγενική αγωνία την οποία είδε ο κ. Υπουργός, ο κ. Παπαγγελόπουλος;

Το τρίτο, είναι ότι καταγγέλλεται δικαιοσύνη, όταν λέει ότι υπάρχει συνειδητή προσπάθεια καθυστέρησης κάποιων διαδικασιών. Αυτό είναι καταγγελία. Δεν είναι η πρώτη φορά που καταγγέλλει τους δικαστές, που καταγγέλλει και παρεμβαίνει σε μια τελικά στη χώρα μας πλέον αθωράκιστη δικαιοσύνη από την κυβέρνηση. Αθωράκιστη δικαιοσύνη, από αυτόν ο οποίος έχει την υποχρέωση να προστατεύει το κύρος της και είναι ο Υπουργός Δικαιοσύνης.

Το τέταρτο, αυτό που λέει, είναι ότι πρέπει να σπρώχνουμε περισσότερο τη δικαιοσύνη προς αυτή την κατεύθυνση. Με ποιον τρόπο μπορεί ο Αναπληρωτής Υπουργός Υγείας να σπρώχνει τη Δικαιοσύνη, κύριε Υπουργέ, προς την κατεύθυνση να αποφασίσει γρηγορότερα για να πάνε κάποιοι φυλακή; Δεν έχει το δικαίωμα να το κάνει αυτό και εδώ είναι και η εξωθεσμική του παρέμβαση αλλά και η ωμή αντικοινοβουλευτική του συμπεριφορά, απόλυτα κυνική και απαράδεκτη, εάν μείνει αναπάντητη.

Το τελευταίο, αφορά εσάς. Εννοώ, αφορά την κυβέρνηση, τον ΣΥΡΙΖΑ. Εάν δεν σπάσει αυτή η ιστορία, δηλαδή, εάν δεν καταδικάσει η δικαιοσύνη κάποιους και τους στείλει φυλακή, τότε, πάρα πολύ απλά, δεν παίρνουμε την εξουσία σε αυτή τη χώρα και το καλύτερο, «ο νοών νοείτω».

Επειδή, πραγματικά, δεν έχει να κάνει με την παρουσία ή μη του κ. Πολάκη. Έχει να κάνει πλέον, με την αντίδραση, την οποία θα πρέπει να επιδείξει ο Υπουργός Δικαιοσύνης, απέναντι σε ωμή παραβίαση και προσβολή του θεσμού της δικαιοσύνης. Εγώ, κύριε Υπουργέ, μπορεί να πιστεύω, ότι συστηματικά υπονομεύει η κυβέρνηση ΣΥΡΙΖΑ-ΑΝΕΛ τους θεσμούς της δικαιοσύνης. Μπορώ να το πιστεύω αυτό. Είναι η πολιτική μου θέση. Ο πολίτης, όμως, θα πρέπει να είναι σίγουρος, ότι, παρά τις συμπεριφορές του ενός ή του άλλου Υπουργού, ο Υπουργός Δικαιοσύνης θα έχει τη δυνατότητα και το θάρρος και την γενναιότητα, την πολιτική εννοώ, όχι την προσωπική, να τοποθετηθεί και να βάλει τα πράγματα στη θέση τους. Άρα, το πριν και το μετά τις δηλώσεις, πριν τις δηλώσεις, όπου ο κ. Παπαγγελόπουλος έλεγε, ότι εκφράζει την αγωνία του ο κ. Πολάκης και μετά τις δηλώσεις και το ηχητικό, έχουμε ένα τεράστιο κενό, το οποίο, στην ουσία, σας υποχρεώνει να απαντήσετε ή να τοποθετηθείτε. Εγώ δεν θέλω απάντηση για να απαντήσετε πολιτικά σε εμένα. Να τοποθετηθείτε ως Υπουργός Δικαιοσύνης, γιατί εσείς οφείλετε να θωρακίσετε και να προστατεύσετε το θεσμό της δικαιοσύνης από οποιαδήποτε τέτοιου είδους παρέμβαση, ιδιαίτερα, όταν προέρχεται από συνάδελφός σας στα κυβερνητικά έδρανα, εννοώ στα υπουργικά έδρανα.

Κλείνω με δύο παρατηρήσεις, κύριε Πρόεδρε. Δύο παρατηρήσεις σε σχέση με το νομοσχέδιο και τις τροπολογίες. Έλεγα, σε προηγούμενες τοποθετήσεις μου, ότι έχετε αυτή τη στιγμή μια πολύ καλή, για εσάς, ευκαιρία. Τόσο η τροπολογία για την παράταση του αποσυμφορητικού νόμου, η οποία εισήχθη με τον νόμο του 2015 από τον κ. Παρασκευόπουλο, όσο και η τροπολογία, σήμερα, για τον τρόπο λειτουργίας της υπό όρους απόλυσης για λόγους υγείας και για τα ποσοστά αναπηρίας, έρχονται και δένουν με μια πρόταση την οποία σας είχαμε κάνει, εάν επιτρέπετε, κύριε Υπουργέ, καταλήγω σε αυτό, έχει ενδιαφέρον να το ακούσετε. Με μια πρόταση την οποία σας είχα κάνει, να εξαιρέσετε το 187 και το 187 Α από τις ευεργετικές διατάξεις. Βεβαίως και κατανοώ την ανάγκη προστασίας των ατομικών δικαιωμάτων και ελευθεριών. Βεβαίως και χρειάζεται προστασία, από την ίδια την Πολιτεία, των ανθρωπίνων δικαιωμάτων των κρατουμένων. Και στη συγκεκριμένη περίπτωση υποβολής αίτησης από τον Ξηρό, βεβαίως και είναι η Πολιτεία, η οποία πρέπει να προστατεύσει την υγεία του, ιδιαίτερα, όταν βρίσκεται σε αδυναμία να αυτοεξυπηρετηθεί.

Τότε, λοιπόν, κύριε Υπουργέ, έχετε τη δυνατότητα, αντί απλά να απαντήσετε με την αποφυλάκιση ενός τρομοκράτη, ο οποίος έχει καταδικαστεί πολλές φορές σε ισόβια, να ανταποκριθείτε σε αυτό, το οποίο είναι η προστασία των ανθρωπίνων δικαιωμάτων. Να προστατεύσετε την υγεία του, με εναλλακτικό τρόπο έκτισης σε νοσοκομείο, υπό την προστασία και την εποπτεία του ίδιου του Κράτους. Γιατί, διαφορετικά, μπορεί η περίπτωση Ξηρού να μην εμπεριέχει την πρόκληση της μεταγωγής σε αγροτικές φυλακές, όπως ήταν για τον Κουφοντίνα, αλλά, εάν πραγματικά η Πολιτεία ενδιαφέρεται για την προστασία των ανθρωπίνων δικαιωμάτων, ένα από αυτά είναι η υγεία, ας προστατεύσει με τις δικές της δυνατότητες, σε δημόσιο νοσοκομείο, με εναλλακτικό τρόπο κράτησης, την υγεία του Ξηρού και ας μην καταφεύγουμε σε τέτοια μέτρα, τα οποία δίνουν λανθασμένο μήνυμα στην κοινωνία.

Σας ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κύριε Παπαθεοδώρου, επειδή…

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Επειδή γνωρίζετε ότι υπάρχουν κάποιοι, 5 ή 6 συνάδελφοι, που συμμετέχουν σε ένα πάνελ…

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τρείς συνάδελφοι μου είπανε…

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Είμαστε αρκετοί, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Θα θέλατε να εκφράσετε τη γνώμη σας επί της αρχής;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Επί της αρχής, ναι, όπως σας είπα και από την αρχή.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Σε ό,τι αφορά τις τροπολογίες;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Συγνώμη;

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Σε ό,τι αφορά τις τροπολογίες;

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σε ό,τι αφορά τα υπόλοιπα, υπάρχει επιφύλαξη και για τις τροπολογίες, μέχρι την Ολομέλεια.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Θα ήθελα να ζητήσω συγνώμη από το Σώμα, αλλά θα ήθελα να ρωτήσω και τους υπολοίπους συναδέλφους.

Τον λόγο έχει ο κύριος Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Σας ευχαριστώ πολύ, κύριε Πρόεδρε και σας ευχαριστούμε πολύ για την κατανόηση.

Εμείς, έχουμε πει «ναι» επί της αρχής και επιφυλάσσομαι για τις 2 προγενέστερες τροπολογίες και ψηφίζουμε θετικά την τροπολογία του Υπουργείου Διοικητικής Ανασυγκρότησης που παρουσιάστηκε πριν από λίγο από την κυρία Ξενογιαννακοπούλου.

Σας ευχαριστώ πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Σας ευχαριστούμε πάρα πολύ, κύριε Πρόεδρε και σας ευχαριστούμε πολύ και για την κατανόηση.

Εμείς παραμένουμε στην επιφύλαξη μας επί της αρχής, επιφύλαξη επί των άρθρων και των τροπολογιών και θα περιμένουμε από την απάντηση του κυρίου Υπουργού για τα 5 σημεία τα οποία ουσιαστικά προσδιορίσαμε στην προηγούμενη συνεδρίαση. Έως και αυτή την στιγμή, κύριε Πρόεδρε, δεν έχουμε λάβει απάντηση από τον κύριο Υπουργό για τους προβληματισμούς και τα ερωτήματα που του θέσαμε.

Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Σας ευχαριστώ πολύ, κύριε Πρόεδρε.

Κύριε Πρόεδρε, ισχύουν όλα όσα είχαμε πει στην πρώτη συνεδρίαση, δηλαδή, διατηρώντας τις όποιες επιφυλάξεις γενικού πολιτικού περιεχομένου, θα υπερψηφίσουμε επί της αρχής το σχέδιο νόμου και θα υπερψηφίσουμε και τα άρθρα.

Μια παρατήρηση θέλω να κάνω μόνο για το άρθρο 5, σχετικά με τον τρόπο επιλογής των μελών της επιτροπής ελέγχου. Με βάση το άρθρο 5 τα μέλη της επιτροπής που είναι δικαστές δεν θα επιλέγονται, όπως με την ισχύουσα διάταξη από τα αντίστοιχα Ανώτατα Δικαστικά Συμβούλια των οικείων δικαστηρίων, αλλά πλέον από τους προέδρους των 3 ποιο πάνω ανώτατων δικαστηρίων. Ενώ των δε Αντιεισαγγελέα του Αρείου Πάγου, θα ορίζει ο Εισαγγελέας του Αρείου Πάγου. Εμείς έχουμε την άποψη, δηλαδή, θεωρούμε ότι θα έπρεπε να παραμείνει ο ισχύον μέχρι σήμερα τρόπος επιλογής της επιτροπής ελέγχου.

Απλά, τα αναφέρω ως παρατήρηση.

Υπερψηφίζουμε, όμως, και τα άρθρα στο σύνολό τους, στο παρόν σχέδιο νόμου.

Για τις τροπολογίες. Σε ό,τι αφορά την 1η και την 2η, είπαμε στην προηγούμενη συνεδρίαση -και το επαναλαμβάνω, που αφορά την παράταση ρυθμίσεων του νόμου Παρασκευόπουλου- ότι ψηφίζουμε «παρών» και για τη στελέχωση του καταστήματος Δράμας, την υπερψηφίζουμε.

Επίσης, θα πούμε «ναι» στην τελευταία τροπολογία του Υπουργείου Διοικητικής Ανασυγκρότησης, που αφορά τη δυνατότητα μετάταξης σε υπηρεσίες δημοτικής αστυνομίας των δήμων των πρώην δημοτικών αστυνομικών που υπηρετούν στα Καταστήματα Κράτησης της χώρας.

Σας ευχαριστώ πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κύριε Πρόεδρε.

Σήμερα, έγινε πολύς θόρυβος για 2 θέματα και θα ήθελα να μου επιτρέψετε να τοποθετηθώ και εγώ, όπως και άλλοι συνάδελφοι.

Θέλω να θυμίσω μόνο ένα γεγονός. Επί 2 χρόνια, ένα τηλέφωνο που είχε βρεθεί παράνομα στην παντόφλα του, ισοβίτη πλέον, κυρίου Γιανουσάκη, ήταν αδύνατο να αξιοποιηθεί, γιατί ο τότε αρμόδιος εισαγγελέας -ο κύριος Παπαγγελόπουλος το γνωρίζει αυτό απ’ έξω και ανακατωτά- έκρινε ότι αυτό το τηλέφωνο είναι άχρηστο σαν στοιχείο -δηλαδή στις εισαγγελικές αρχές και- χρειάστηκε να περάσουν 2 χρόνια από τότε που βρέθηκε το τηλέφωνο από τους σωφρονιστικούς υπαλλήλους, αυτοί το κρατήσανε και αξιοποιήθηκε αργότερα από την κυρία Τζίβα.

Επειδή ακούω πάρα πολλά για την δήθεν παρέμβαση του κυρίου Παύλου Πολάκη στην δικαιοσύνη, θα πω με απλά ελληνικά το εξής. Αυτή η Κυβέρνηση, η συγκεκριμένη, είχε αποδείξει στην πράξη ότι σέβεται τις αποφάσεις της δικαιοσύνης. Όταν αμφισβητήθηκε το άρθρο 2β στον νόμο του κ. Παππά, σεβάστηκε την απόφαση και ο διαγωνισμός ξανάγινε. Και ρωτάω. Έχουμε δικαίωμα να κρίνουμε τις αποφάσεις της δικαιοσύνης; Η απάντηση είναι «ναι». Έχουμε δικαίωμα να μην τις εφαρμόζουμε; Όχι. Δεν έκανε τίποτε περισσότερο ο Παύλος Πολάκης από το να επισημάνει τις καθυστερήσεις που γίνονται στο δικαστικό κλάδο, ευτυχώς, όχι συχνές, σπάνιες, θα έλεγα εγώ, και χειροπιαστή απόδειξη είναι το κρυμμένο τηλέφωνο του κ. Γιαννουσάκη, που χρειάστηκε να περάσουν δύο χρόνια για να αξιοποιηθεί από την Εισαγγελέα, κ. Τζίβα.

Κλείνω την παρένθεση για να πω το εξής: Είναι διακαής πόθος και της Αξιωματικής Αντιπολίτευσης και της Αντιπολίτευσης γενικά, αυτή η Κυβέρνηση, αν είναι δυνατόν να πέσει χθες. Θυμόμαστε όλοι χαρακτηριστικά τις προβλέψεις για το πρώτο, για το δεύτερο, για τον «κόφτη» που δεν ήρθε, για το τέταρτο μνημόνιο που δεν ήρθε, για την πιστοληπτική γραμμή που δεν ήρθε και κυρίως το πόσο πολύ επένδυσε και στην καταστροφή στο Μάτι. Απίστευτα πράγματα, το τελευταίο της αποκούμπι για να πέσει η Κυβέρνηση ήταν οι συντάξεις που δεν κόβονται, το αφορολόγητο που δεν κατεβαίνει κ.λπ..

Σήμερα, λοιπόν, απελπισμένοι πιάνονται από στοιχεία που δεν ισχύουν και επειδή άκουσα πάρα πολλά για την Κυβέρνηση που λειτουργεί καταστροφικά στο τόπο, συγχωρήστε για πολύ λίγο, θα ξοδέψω το χρόνο μου σε κάτι που συνέβη χθες στην Επιτροπή για την Υγεία.

Θέλω, λοιπόν, να θυμίσω το εξής: Χθες, εξετάσαμε έναν πρώην πρόεδρο του ΕΟΦ, με τον οποίο δεν έχω τίποτα με τον άνθρωπο, άλλωστε για 13 μήνες η θητεία του συνέπεσε με την υπουργεία του τότε υπουργού υγείας, του κ. Άδωνι Γεωργιάδη. Εκτιμώ ότι είναι απαραίτητο να το πω αυτό το πράγμα, γιατί άκουσα απίστευτα πράγματα, ακραίους χαρακτηρισμούς για αυτή την Κυβέρνηση. Έγινε θέμα για ένα φάρμακο, το Lucentis και άλλο ένα φάρμακο, το Avastin. Το ένα φάρμακο είναι 35 φορές ακριβότερο από ότι το άλλο. Αυτά επί της χρηστής διοίκησης των κυβερνήσεων της Αξιωματικής Αντιπολίτευσης τότε και ρωτήσαμε τον πρόεδρο του ΕΟΦ «έχετε υπόψη σας ότι το φάρμακο αυτό, το Lucentis με δικαστική απόφαση καταδικάστηκε στη Γαλλία, γιατί είναι ακριβό; Έχετε υπόψη σας ότι η Ιταλία χρεώθηκε 182 εκατομμύρια ευρώ ακριβώς για τον ίδιο λόγο, γιατί χρησιμοποιούσε ένα ακριβό φάρμακο, ενώ υπήρχε ένα φθηνότερο για τον κόσμο; Έχει υποψίες ότι στο Ευρωπαϊκό Δικαστήριο δικαιώθηκαν αυτές οι δύο χώρες; Και εσείς στην Ελλάδα συνεχίσατε μέσω ΕΟΠYΥ να χρεώνετε τον κρατικό μηχανισμό»;

Σας λέω ένα χαρακτηριστικό παράδειγμα -μπορεί να σας κουράζω, αλλά θέλω να ακουστεί- το ίδιο πείραμα με τα δύο φάρμακα που είχε ακριβώς τα αποτελέσματα, το ένα στοίχιζε 8.000 και το άλλο 230.000. Έτσι σπαταλήθηκε το δημόσιο χρήμα και σας λέω το ελάχιστο αυτή τη στιγμή, όπως επίσης, όταν κατασχέθηκαν από βίαιη επιδρομή εισαγγελικών αρχών, κύριε Εκπρόσωπε της Ν.Δ. και αστυνομικών στα γραφεία της Novartis, βρέθηκε ένα περίφημο σημείωμα που έλεγε «proposal for Adonis», δηλαδή, «προτάσεις για τον κ. Άδωνι». Τόσο ευγενικά. Προγραμματίζει, λοιπόν, η Novartis ότι πρέπει μέσα στην κρίση να εξοικονομήσει 140 εκατομμύρια ευρώ και να βάλει 10 καινούργια φάρμακα και ω του θαύματος επί υπουργίας του κ. Γεωργιάδη, τα 10 φάρμακα μπαίνουν με μια περίεργη τροπολογία 3 λέξεων, που μπήκαν και βγήκαν σε 6 μήνες. Αν σας λένε αυτά κάτι, για το πώς διοικούνταν η χώρα μέχρι τώρα.

Έρχομαι στο προκείμενο και θέλω να πω το εξής: Εγώ θέλω να βάλω δύο θέματα. Η «κακομοίρα», με την καλή έννοια, η Ελλάδα, μια μικρή χώρα, των 10 εκατομμυρίων, που κάνει μια προσπάθεια αυτή τη στιγμή γι' αυτό που λέγεται «φοροδιαφυγή» και κάνει μια έτοιμη προσπάθεια, κάνει βήματα και είναι καλό ότι συναινούν τα περισσότερα κόμματα στην Ελληνική Βουλή.

Θέλω να βάλω δύο – τρία ερωτήματα. Πότε σε παγκόσμιο επίπεδο θα σταματήσει η επίσημη φοροδιαφυγή; Πότε πραγματικά θα παγώσουμε τους φορολογικούς παραδείσους; Τι θα κάνουν γι’ αυτό οι μεγάλοι; Πότε τα παράγωγα, που έχεις 10.000 και φαίνονται στα χαρτιά να είναι 1.000.000 θα ελέγχονται; Πότε, τέλος πάντων, τα 10 τρις που χρεώθηκε ο πλανήτης από τα γεγονότα της Lehman Brothers δεν θα τα πληρώνει η εργατική τάξη και η μεσαία τάξη, αλλά αυτοί που πλούτισαν από αυτήν την ιστορία;

Θέλω, επίσης, να θυμίσω στους ανθρώπους που μιλούν ανεξέλεγκτα και πολύ προκλητικά, ποιοι ήταν οι άνθρωποί τους και πού είναι σήμερα. Θέλω λοιπόν να θυμίσω το εξής: ο μακαρίτης ο Ανδρέας ο Βγενόπουλος βραβεύτηκε το Greek Shipping το 2009. Το τι έκανε, το ξέρετε πάρα πολύ καλά και τι διαφορές είχε η Κύπρος με αυτόν.

Δεύτερον, το 2007 ο Μιχάλης ο Χριστοφοράκος της SIEMENS είχε τιμηθεί με βραβείο Έρευνας και Τεχνολογίας και Ανάπτυξης. Τρίτον, μάνατζερ της χρονιάς το 2005 ήταν ο Γιώργος Κορωνιάς. Μιλάω για πόθεν έσχες και για φοροδιαφυγή και ποια ήταν τα πρότυπά σας. Θέλω, επίσης, να θυμίσω τον Φρουζή, τον άνθρωπο της Novartis, manager of the year το 2012. Αυτή είναι η δική σας χρηστή διοίκηση; Θέλω να σας θυμίσω ότι ο Λαυρέντης Λαυρεντιάδης επίσης βραβεύτηκε το 2006. Είναι φυλακισμένος και είναι έξω.

Θα μπορούσα να σας πω κι άλλα πολλά για το πώς εσείς καταλαβαίνετε τη λέξη «φοροδιαφυγή». Πιστεύω ότι αυτό το νομοσχέδιο αυτής της μικρής χώρας που λέγεται Ελλάδα, μπορεί να είναι σταγόνα τον ωκεανό, αλλά είναι στη θετική κατεύθυνση. Δηλαδή, πόσα χρόνια έπρεπε να περάσουν για να δούμε τα αυτονόητα; Νιώθω ανθρώπους που καλύπτουν τη φοροδιαφυγή. Βλέπουμε τράπεζες που γινόντουσαν εγκλήματα μπροστά τους και μούγκα. Πρώτη φορά θεσπίζεται λοιπόν ποινική ευθύνη γι’ αυτούς.

Δεν θέλω να πω περισσότερα για το νομοσχέδιο. Πιστεύω ότι ο κ. Θεοφύλακτος έκανε μια σπουδαία δουλειά και με πολύ σεβασμό τον άκουσα και θα λεηλατούσα πολλά από τα στοιχεία που έχει χρησιμοποιήσει, τα είπε, ακούστηκαν και θέλω τελειώνοντας ήρεμα να πως το εξής: Άκουσα πάρα πολλές φωνές. Εγώ, λοιπόν, θα μιλήσω όχι σαν επαγγελματίας πολιτικός, αλλά σαν ερασιτέχνης και θα πω το εξής. Από την πρώτη μέχρι και σήμερα, ο Πρωθυπουργός της χώρας έχει δεχθεί ανοίκειες επιθέσεις, ύβρεις, χαρακτηρισμούς. Ένας άνθρωπος που δεν ακούμπησε αυτός και η κυβέρνησή του, ούτε μισό ευρώ. Λάθη μπορεί να κάναμε όλοι, υπερβολές να είπαμε, άγνοια κινδύνου να είχαμε, δεν μας κρατάει όμως κανένας και ποτέ το χέρι στο μέλι σ’ αυτό το οικονομικό νομοσχέδιο. Ευχαριστώ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής) : Κύριε Παπαχριστόπουλε, θα ήθελα να μας πείτε και την τοποθέτησή σας επί του σχεδίου νόμου.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Και επί της αρχής έχω ψηφίσει «υπέρ», κ. Πρόεδρε, και επί των άρθρων.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Επί των τροπολογιών;

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Και επί των τροπολογιών, βέβαια.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Αθανάσιος, Αμανατίδης Ιωάννης, Εμμανουηλίδης Δημήτριος, Γκιόλας Ιωάννης, Θεοφύλακτος Ιωάννης, Δέδες Ιωάννης, Λάππας Σπυρίδων, Μπαλάφας Ιωάννης, Παπαδόπουλος Νίκος, Ντζιμάνης Γεώργιος, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Κατσαβριά-Σιωροπούλου Χρυσούλα, Σκουρλέτης Παναγιώτης, Σταματάκη Ελένη, Σταμπουλή Αφροδίτη, Συρίγος Αντώνιος, Τζαμακλής Χαρίλαος, Τόσκας Νικόλαος, Τσίρκας Βασίλειος, Τσόγκας Γεώργιος, Χριστοδουλοπούλου Αναστασία, Ψυχογιός Γεώργιος, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Δαβάκης Αθανάσιος, Καραγκούνης Κωνσταντίνος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Χαρακόπουλος Μάξιμος, Αχμέτ Ιλχάν, Καρράς Γεώργιος – Δημήτριος, Παπαθεοδώρου Θεόδωρος, Χριστοφιλοπούλου Παρασκευή (Εύη), Γερμενής Γεώργιος, Καρακώστας Ευάγγελος, Λαμπρούλης Γεώργιος, Δελής Ιωάννης, Συντυχάκης Εμμανουήλ, Παπαχριστόπουλος Αθανάσιος, Δανέλλης Σπυρίδων, Σαρίδης Ιωάννης και Παναγούλης Ευστάθιος (Στάθης).

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής) : Έχουν γραφτεί τρεις συνάδελφοι, ο κ. Βορίδης, ο κ. Παναγούλης και η κυρία Χριστοδολοπούλου. Απλά, εγώ νιώθω την ανάγκη να πω ότι έχω μια στενοχώρια, διότι πλάτειασε πολύ η διαδικασία. Βεβαίως, ο κύριος υπεύθυνος γι’ αυτό είμαι εγώ, αλλά θα ήθελα να υπάρχει μια αυτοσυγκράτηση, διότι το νομοσχέδιο αυτό, όλοι είδατε ότι είναι ένα νομοσχέδιο, το οποίο είναι πάρα πολύ σοβαρό.

Βεβαίως, υπάρχει η τρέχουσα επικαιρότητα, με την οποία όλοι μπορούμε να ασχοληθούμε, πλην όμως, νομίζω ότι κάτι τέτοιο μπορεί να γίνει και στην Ολομέλεια ή σε περιπτώσεις κοινοβουλευτικού ελέγχου. Εν πάση περιπτώσει, γι’ αυτόν τον πλατειασμό, αναλαμβάνω εγώ την ευθύνη, διότι άφησα κάπως τη διαδικασία και εξελίχθηκε, μπήκαμε σε ερμηνείες λεγομένων Υπουργών και έγινε ολόκληρη συζήτηση. Εν πάση περιπτώσει, θα ήθελα την κατανόησή σας.

Κύριε Βορίδη, έχετε τον λόγο.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Δεν θα μπω καθόλου σε αυτά τα θέματα. Το μόνο το οποίο θα ζητήσω από τον κ. Παπαγγελόπουλο, επειδή έχει υπάρξει ένας διάλογος και έχει κάνει τοποθετήσεις, είπε κάτι αρχικώς και εκδόθηκε μια ανακοίνωση της Ν.Δ. επί των λεγομένων του. Κατηγόρησε τη Ν.Δ. ότι δεν έχει καταλάβει καλά και ότι κακώς τον κακολογεί κ.λπ.. Είπε ότι, έτσι όπως ερμηνεύτηκε από τη Ν.Δ., δεν αναφερόταν στα ζητήματα της Χρυσής Αυγής, αλλά σε συλλήψεις επιχειρηματιών, αν αποδόθηκε σωστά η δήλωση. Λέω τι διάβασα στα μέσα ενημέρωσης. Αν αποδόθηκε σωστά η δήλωσή, λέει ο κ. Παπαγγελόπουλος ότι εννοούσε συλλήψεις επιχειρηματιών που έγιναν για επικοινωνιακούς λόγους.

Θα ήθελα παρακαλέσω να μας πείτε τους επιχειρηματίες και τελείωσε η συζήτηση, ότι θεωρείτε ότι για επικοινωνιακούς λόγους συνελήφθη ο τάδε επιχειρηματίας και νομίζω τέλειωσε η κουβέντα και έχει αποκατασταθεί πλήρως η συζήτηση, αλλά αυτό πρέπει να το πράξετε. Η παρέμβαση του κ. Παπαγγελόπουλου έγινε στην Επιτροπή. Δεν συζητώ κάτι εκτός Επιτροπής. Εδώ ειπώθηκαν αυτά. Πάντως είναι μια συζήτηση η οποία διεξάγεται στο Κοινοβούλιο.

Όσο αφορά το θέμα της τροπολογίας της περίφημης παράτασης Παρασκευόπουλου, η γνώμη του Υπουργού είναι σαφής και διατυπώνεται στην πρωτοβουλία του, αλλά θα ήθελα τη γνώμη και του κ. Παπαγγελόπουλου και με την παλαιά ιδιότητα του εισαγγελικού λειτουργού. Θα ήθελα λοιπόν εδώ να θέσω ζητήματα. Πρώτον, αυτή η τροπολογία, έτσι όπως κατατίθεται, σε εκείνο το σκέλος που αφορά τη λεγόμενη τροπολογία Παρασκευόπουλου, που κακώς λέγεται τροπολογία Παρασκευόπουλου, διότι είναι και τροπολογία Κοντονή που υιοθετήθηκε και τώρα είναι και τροπολογία Καλογήρου που υιοθετήθηκε και άρα είναι τροπολογία ΣΥ.ΡΙΖ.Α., άρα εκφράζει την άποψη και αντίληψη του ΣΥ.ΡΙΖ.Α. και αυτό είναι για μένα σημαντικό. Δηλαδή, δεν είναι ο Παρασκευόπουλος και όλοι οι άλλοι απεκδύθηκαν της ευθύνης και διαχωρίσαν τη θέση τους. Όλοι το υιοθετούν.

Να συνεννοηθούμε όλοι στο τι κάνει και θα το ξαναθυμίσω. Για καταδικασμένους για όλα τα αδικήματα και θα πω γιατί λέω για όλα, γιατί, εν τέλει, με την παράγραφο 7 ακόμη και αυτό που εξαιρείται από την 4, φαίνεται να εξαιρείται εν συνεχεία εφαρμόζεται τώρα. Άρα, για όλα τα αδικήματα, για ανθρωποκτονίες – λέω αυτά που εξαιρούνται στην παράγραφο 4 – για βιασμούς, για αποπλάνηση ανηλίκων, για ληστείες με όπλα, για όλα τα αδικήματα δίνεται η δυνατότητα της αποφυλάκισης με ευνοϊκούς όρους, δηλαδή κατά παρέκκλιση της υφ’ όρων απολύσεως που εφαρμόζεται γενικώς.

Η εφαρμογή αυτής της διάταξης είχε τρομακτικές συνέπειες στο επίπεδο της ενίσχυσης και δράσης των εγκληματιών και της διάχυση της εγκληματικότητας και της ανασφάλειας. Είχαμε ανθρωποκτονίες που έγιναν εξαιτίας της εφαρμογής του νόμου αυτού. Η Δώρα δολοφονήθηκε από κάποιον που αποφυλακίστηκε με τον νόμο αυτόν. Είπε ο κ. Λάππας ότι «τον βγάλαμε λίγο νωρίτερα, ενώ αν έβγαινε λίγο αργότερα δεν πειράζει». Η απάντηση είναι ότι θα είχε εκτίσει την ποινή που του επέβαλε το δικαστήριο. Με αυτό το επιχείρημα που χρησιμοποιείτε, να μην πάνε καθόλου στη φυλακή. Να τους δίνουμε και ένα παράσημο γιατί έκαναν δολοφονίες.

Εκτός, όμως, αυτού που τώρα εφαρμόζεται για όλους, με την παράταση της ισχύος της παραγράφου 7, ούτως ή άλλως, προσέξτε, τα αδικήματα που στην παράγραφο 4 δεν εξαιρούνται. Η εμπορία ναρκωτικών και με τις επιβαρυντικές, ή διακεκριμένες κλοπές, η συμμετοχή σε εγκληματική οργάνωση ακόμη καλύτερο η συμμετοχή σε τρομοκρατική οργάνωση, η τρομοκρατία, ο εκβιασμός, οι βαριές σκοπούμενες σωματικές βλάβες, οι εμπρησμοί, όσοι τα κάνουν αυτά και τιμωρούνται σε κάθειρξη με αυτό εδώ ευνοούνται.

Ερώτηση. Διαβάζω την αιτιολογική έκθεση της τροπολογίας που λέει ότι πολιτική μας είναι ο περιορισμός της ελευθερίας, θα γίνεται σε συνθήκες αξιοπρέπειας και ασφαλούς κράτησης με διασφάλιση βασικών δικαιωμάτων και διαφάνεια. Αποτυπώνετε στους άξονες ασφάλεια, ανθρωπισμός, επανένταξη, διαφάνεια. Πολύ σωστό, πάρα πολύ ωραίο. Λέτε ότι είμαστε, τώρα πλέον, μετά την εφαρμογή, με τον τρόπο αυτό, οι υπεράριθμοι περίπου 300 θέσεις στο σύνολο, αλλά λέτε στις α΄ και β΄ 1.000 κατά την αιτιολογική έκθεση της τροπολογίας.

Ερώτηση, επί τέσσερα χρόνια, καμιά θέση στα καταστήματα κράτησης φτιάξαμε; Διότι, έρχεστε, μετά από τέσσερα χρόνια, να μας λέτε το έκτακτο μέτρο για την ανθρώπινη διαβίωση των κρατουμένων. Το Συμβούλιο της Ευρώπης, στο οποίο αναφέρεστε και το οποίο θέτει τα ζητήματα των ανθρωπίνων δικαιωμάτων, δεν σας είπε «αποφυλακίστε τους». Σας είπε «μεριμνήστε για τις ανθρώπινες συνθήκες κράτησης». Εσείς επιλέγετε να λύσετε το θέμα των θέσεων κρατήσεως διά των αποφυλακίσεων άρον άρον και ρωτώ τώρα εγώ, για τα ζητήματα, λοιπόν, της ανθρώπινης κράτησης το καταλάβω. Για τα ζητήματα του σωφρονισμού, τι έχετε κάνει; Για τα ζητήματα της κοινωνικής ένταξης, τι έχετε κάνει; Για τα ζητήματα της αξιολόγησης της επικινδυνότητας των καταδικασμένων που αποφυλακίζονται, τι έχετε κάνει; Τι κάνετε για αυτά όλα; Δεν έχετε κάνει τίποτα, αλλά έχετε κάνει το πολύ απλό: να τους βγάλουμε έξω και μετά το γεγονός ότι πηγαίνουν και εγκληματούν με τον τρόπο που εγκληματούν, ενισχύεται η εγκληματικότητα με τον τρόπο που ενισχύεται και διαχέεται η ανασφάλεια με τον τρόπο που διαχέεται εσάς δεν σας απασχολεί.

Εγώ λέω ότι αυτά της αιτιολογικής έκθεσης θέλουν να συγκαλύψουν, στην πραγματικότητα, την πραγματική σας πρόθεση, την οποία θα ήταν πιο ειλικρινές να την πείτε. Δεν σας αρέσει η φυλάκιση ως μέτρο ποινής, ως τιμωρητικό μέτρο και προτιμάτε τις εναλλακτικές ποινές. Πείτε το. Για την εμπορία ναρκωτικών, είπε ο κύριος Καραγκούνης να τους βάζουμε πρόστιμο; Επαναλαμβάνω ότι ο κύριος Καραγκούνης είπε ότι, για τα βίαια κακουργήματα και τη βαριά εγκληματικότητα, θα τιμωρούνται με κοινωνική εργασία; Αυτό είπε; Αν το είπε διαφωνώ αλλά δεν φαντάζω να το είπε. Επομένως, γιατί δεν λέτε αυτό για να συνεννοηθούμε και να κάνουμε μια ωραία αντιπαράθεση και να τοποθετηθεί και ο κύριος Εισαγγελέας και να μας πει του αρέσει αυτή η προσέγγιση της κυβέρνησης που στηρίζει, ως εισαγγελικός λειτουργός αλλά υπηρέτησε τόσα τα χρόνια. Του αρέσει αυτό που γίνεται τώρα; Μάλιστα, παρά την κριτική και τις καταχωρημένες και καταγεγραμμένες δυσμενέστατες συνέπειες για την ασφάλεια των πολιτών αυτό να συνεχίζεται.

Για δε το 110 Α΄, χαίρομαι που συνομολογείτε, με το «ιδίως», δηλαδή, που προστίθεται εδώ ότι στην πραγματικότητα, αυτή ήταν μία διάταξη, η οποία είχε αφαιρέσει τη δυνατότητα από το αρμόδιο συμβούλιο, να ζητά τα αποδεικτικά μέσα που χρειαζότανε. Διότι το προηγούμενο διάστημα σε δημόσιες συζητήσεις τα αντίθετα ακούγαμε από δικούς σας -παραπέμπω Κατρούγκαλο- ότι «τι πρόβλημα έχει η διάταξη, μία χαρά είναι». Άμα ήταν «μία χαρά» γιατί την αλλάζετε τώρα;

Άρα, προφανώς εκεί η κατάστρωση της διατάξεως ήταν τέτοια, που οδηγούσε σε αποφυλακίσεις, χωρίς να έχει τη δυνατότητα να παρέμβει το δικαστικό συμβούλιο για να τις αποτρέψει.

Ευχαριστώ πολύ για την ανοχή σας, κυρία Πρόεδρε.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ (Προεδρεύουσα της Επιτροπής): Τον λόγο έχει ο κ. Παρασκευόπουλος.

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ: Κυρία Πρόεδρε, η τοποθέτηση του συναδέλφου κ. Βορίδη έχει ορισμένα επιχειρήματα, τα οποία πρέπει να απαντηθούν. Θα ήθελα να πω το εξής. Στηρίζεται πάντοτε η επιχειρηματολογία αυτή, σε μία βάση, η οποία αναπαράγεται εδώ και 2-3 χρόνια με τον ίδιο τρόπο. Δηλαδή, παραγνωρίζεται το γεγονός ότι η βαριά εγκληματικότητα, δηλαδή, εγκληματικότητα που αφορά ανθρωποκτονίες, ληστείες και βιασμούς, μειώθηκε κατά τη διάρκεια της εφαρμογής των αποσυμφορητικών νόμων, οι οποίοι ψηφίστηκαν από το 2015 και μετά. Και τι γίνεται: Από τη μειωμένη εγκληματικότητα που υπάρχει πλέον, αποσπώνται ορισμένα εγκλήματα και φορτώνονται στον αποσυμφορητικό νόμο, ενώ ο νόμος αυτός μείωσε τα εγκλήματα και ενώ με καμία επιστημονική στοιχειώδη μέθοδο δεν θα μπορούσε να στηθεί η αιτιώδης συνάφεια, ανάμεσα στα εγκλήματα που γίνονται και στην απόλυσή τους και, προφανώς δεν μπορούν να το κάνουν αυτό, παραγνωρίζουν ακόμη και όλα τα ευρήματα που υπάρχουν τα επιστημονικά.

Και το επιστημονικό δεν είναι κάτι θεωρητικό, είναι κάτι το οποίο στηρίζεται σε μία έρευνα, σε μία καταγραφή. Το παραγνωρίζουν. Ποιο; Το ότι προκύπτει στη χώρα μας, ιδίως όμως και στο εξωτερικό ότι το στοιχείο, το οποίο οδηγεί σε μείωση της εγκληματικότητας, είναι η ομαλή επανένταξη και όχι η μικρή μείωση της ποινής. Υπόψιν ότι οι καταγραφές δείχνουν ότι η επιμήκυνση της ποινής, οδηγεί σε αύξηση της εγκληματικότητας, όχι σε μείωση, διότι μιλάμε για ανθρώπους, οι οποίοι, ούτως ή άλλως, κάποια στιγμή θα έβγαιναν από τη φυλακή και όχι για ισοβίτες.

Κατά τα λοιπά, η τοποθέτηση του κυρίου Βορίδη στηρίζεται σε μία απολύτως εικονική πραγματικότητα και να σας πω τι εννοώ. Είπε, για παράδειγμα «Κάνατε αποσυμφόρηση. Γιατί κάνατε μόνο αποσυμφόρηση και δεν προσθέσατε μία θέση στις φυλακές, σε ένα κελί ή γιατί δεν φροντίσατε για την αναβάθμιση δομών και λοιπά». Νομίζω ότι είναι γνωστό σε όλη την ελληνική κοινωνία και προκύπτει βεβαίως από πάμπολλα στοιχεία, καταγεγραμμένο είναι παντού, ότι από το 2015 και μετά, έχουμε τη μία μετά την άλλη, δομές, οι οποίες διευκολύνουν και τη διαβίωση, αλλά και την επανένταξη των κρατουμένων, να ιδρύονται. Βελτιώνονται οι συνθήκες περίθαλψης και με θεσμικό τρόπο, όπως γνωρίζετε η ένταξη των φυλακών στο ΕΣΥ ήταν κάτι, για το οποίο και η Νέα Δημοκρατία προηγουμένως συνηγορούσε, η δημιουργία χώρων επισκεπτηρίου, που να είναι ανθρώπινη και να διευκολύνει την κοινωνική ταυτότητα του κρατούμενου να παραμένει και άπειρες άλλες δομές, οι οποίες δημιουργήθηκαν, όπως και τα σχολεία δεύτερης ευκαιρίας. Αυτά γίνονται καθημερινά και έναντι αυτών ακούμε «δεν έκανε τίποτα». Όπως επίσης ακούμε «ούτε μία θέση παραπάνω» τη στιγμή που άνοιξαν πάντως κάποιες πτέρυγες. Δεν υπήρχε χρόνος για δημιουργία κατασκευής νέων φυλακών, αλλά εκεί όπου κάποιες πτέρυγες μπορούσαν να υπάρχουν, εάν θα βρισκότανε το προσωπικό για να τις φυλάξει, αυτές άνοιξαν και, επομένως, έχουμε περισσότερες θέσεις κρατουμένων έκτοτε.

Και για να συνεχίσω με την εικονική πραγματικότητα, άκουσα ακόμη ότι στις εξαιρέσεις δεν υπάγονται καν και οι έμποροι ναρκωτικών και πρέπει εδώ να θυμίσω ότι με το νόμο 4274 του 1974, με νόμο, δηλαδή, ο οποίος ψηφίστηκε επί Νέας Δημοκρατίας, οι έμποροι ναρκωτικών ήδη υπάγονταν σε ειδική αποσυμφορητική ρύθμιση, ανάλογη με αυτή, η οποία έκτοτε επεκτάθηκε και σε άλλες κατηγορίες.

Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει η κυρία Χριστοδουλοπούλου.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ: Κύριε Πρόεδρε, κυρίες και κύριοι συνάδελφοι, ξέρετε ότι είμαι Πρόεδρος της Επιτροπής Ελέγχου του Πόθεν Έσχες. Παρακολούθησα, λοιπόν, και προσπαθώ να δω σε τι θα με έχετε βοηθήσει γύρω απ' αυτό τον νόμο, γιατί εγώ θα κληθώ να τον εφαρμόσω, όμως, ελάχιστα πράγματα, εκτός από μερικούς συναδέλφους, κυρίως Εισηγητές, δεν μπόρεσαν να καταγράψουν κάτι γύρω από αυτό το νόμο. Νομίζω, ότι εγώ που θα κληθώ μαζί με την Επιτροπή να εφαρμόσουμε το νόμο, θα βρεθούμε μπροστά σε ζητήματα, που ενδεχομένως έχουν απροσδιοριστία, αντίφαση κ.λπ. και θα δούμε στη συνέχεια, μια και αυτή η όλη διαδικασία της επεξεργασίας στις Επιτροπές, κατά τη γνώμη μου, δεν έχει μεγάλη σημασία για τους περισσότερους συναδέλφους.

Εδώ, θέλω να πω ότι οι περισσότεροι και δη η Αντιπολίτευση χρησιμοποιεί τις Επιτροπές για να αναδείξει ζητήματα επικαιρότητας ή ιδεολογικά ζητήματα, που κατά τη γνώμη της μπορούν να αξιοποιηθούν πολιτικά για να γίνει το οτιδήποτε.

Γι' αυτό, ακούσαμε σήμερα τι έγινε, πόσο μελαγχολία τούς προκαλεί η εικόνα της χώρας από την παραίτηση του κ. Κοντζιά, του Υπουργού Εξωτερικών και τα διάφορα άλλα, για το διάγγελμα ή τη δήλωση που έκανε ο Πρωθυπουργός, πριν αναχωρήσει για τις Βρυξέλλες και θέλω να πω το εξής.

Κύριοι συνάδελφοι, μην ανησυχείτε, εμείς αντιμετωπίζουμε τα ζητήματα και με σοβαρότητα και με ψυχραιμία, εσείς κοιτάξτε να δείτε πώς θα τα διαχειριστείτε, που για κάθε τι που γίνεται αυτό που πάντα λέτε είναι να γίνουν εκλογές για να πέσει η Κυβέρνηση και να ηττηθεί στρατηγικά ο ΣΥΡΙΖΑ. Αυτό είναι η μόνιμη επανάληψη και ο πολιτικός σας λόγος, ο οποίος αναπαράγεται συνεχώς από τα ΜΜΕ, δεν έχει ανάγκη τις Επιτροπές της Βουλής για να τον καλλιεργείτε για μια ακόμα φορά. Απλώς θα ήθελα να πω και πάλι, ότι αυτά τα ζητήματα από τη μια τα λέτε εξεχόντως σοβαρά, τα εθνικά, και από την άλλη πιάνεστε συνεχώς από αυτά για να μειώσετε την πολιτική της Κυβέρνησης και να τα αξιοποιήσετε για ευτελείς λόγους.

Νομίζω, λοιπόν, ότι αυτή η συζήτηση, δυστυχώς, κύριε Υπουργέ, όπως και ο άλλος, που είναι πιο αρμόδιος, ο κ. Παπαγγελόπουλος, δεν μας έδωσαν πολλά φώτα για το πόθεν έσχες. Μετά, θα παραπονούνται διάφοροι, ότι ίσως είναι αυστηρό, ίσως δεν έχει ευέλικτες διατάξεις, αλλά θα είναι πολύ αργά.

Σας θυμίζω μια αντίστοιχη, θορυβώδη τότε, συζήτηση, που έγινε στη Βουλή γύρω από τις εταιρείες off shore, όπου τότε κατηγορείτο η Κυβέρνηση, ότι θέλει να καλύψει τις εταιρείες off shore, δηλαδή ένα θράσος απίστευτο, όταν είχαν βγει χιλιάδες λίστες, που όλοι οι παροικούντες γνωρίζουν ποια σχέση είχαν με το κόμμα της Ν.Δ. αυτοί που ήταν στις λίστες.

Φτάσαμε στο σημείο, λόγω της αξιοποίησης αυτής της διάταξης, να περιλάβουμε μια αυστηρότατη διάταξη, που δεν επιτρέπει στο πολιτικό προσωπικό της χώρας να έχει οποιαδήποτε συμμετοχή σε εταιρεία, όχι off shore μόνο, αλλά και σε εταιρεία που έχει έδρα την Ευρώπη, το οποίο είναι λίγο περίεργο, παρά ταύτα το κάναμε, ακριβώς για να μπορέσουμε να συνεννοηθούμε όλοι μαζί, ότι αυτό το πράγμα, το πόθεν έσχες, δεν θα το παίξουμε για να μαζεύουμε ψήφους.

Η διαφθορά είναι ένα συστημικό πρόβλημα και τα προληπτικά και κατασταλτικά εργαλεία είναι απαραίτητα για να μπορέσεις να ελέγξεις τη διαφθορά και όπως καταλαβαίνετε οι διατάξεις αυτές, οι δαιδαλώδεις, οι αυστηρές, θα οδηγούν πολλούς, που θα είχαν τον πειρασμό, χωρίς αυτό το νομικό πλαίσιο, να βάλουν το χεράκι τους να πάρουν μαύρο χρήμα, να αποτραπεί ένας τέτοιος πειρασμός. Πολύ περισσότερο, το κατασταλτικό εργαλείο, που ακόμα και για την περιουσία, που δεν έχει δηλωθεί, δεν μπορεί να είναι πια κύριος ο άνθρωπος, ο οποίος την απέκρυψε ή την απέκτησε με αθέμιτα μέσα στη διάρκεια της πολιτικής του θητείας.

Αυτά τα ζητήματα είναι πολύ σοβαρά για να τα αγνοούμε και ίσως φαίνεται ότι η συζήτηση περί διαφθοράς δεν θεωρείται πολύ προνομιακή για το χώρο της Αντιπολίτευσης γι’ αυτό και το περιθωριοποιούν το συγκεκριμένο νομοσχέδιο. Γιατί, όταν μιλήσεις για διαφθορά θα ανοίξουν αυτιά και κάτι θα αναζητήσουν απαντήσεις. Βεβαίως, αυτό το προνόμιο δεν το είχε η τροπολογία που κατέβασε ο Υπουργός Δικαιοσύνης ο κ. Καλογήρου και γι’ αυτό πέσαμε όλοι εκεί μήπως από εκεί βγάλουμε κάποια πολιτική υπεραξία.

Συναδέλφισσες και συνάδελφοι, λυπάμαι και για τους ανθρώπους που είναι νομικοί που τα λένε αυτά, γνωρίζετε πολύ καλά ότι η ποινή της φυλάκισης μετά την Γαλλική Επανάσταση, που θεώρησε την στέρηση της ελευθερίας ως το υπ’ αριθμόν ένα αγαθό, όλες οι ποινικές θεωρίες, όλες οι κοινωνίες, αναζητούσαν τους τρόπους που η φυλάκιση, δηλαδή η στέρηση της ελευθερίας, που είναι το σημαντικότερο αγαθό που έχει ο άνθρωπος, θα είχαν μια χρησιμότητα και μια συμβατότητα με την κοινωνία για να μπορέσει αυτό το κακό, δηλαδή της στέρησης της ελευθερίας, να το μετριάσει. Εκεί αναπτύχθηκαν μια σειρά από αντιλήψεις, που περνάνε δια μέσου των αιώνων και φθάνουν ως εδώ, για να θεωρούμε σήμερα ότι δεν είναι αυτονόητο ότι το πλήγμα που δέχεται η ελευθερία ενός ατόμου είναι σημαντικό. Αποκρύβετε ότι στον ποινικό μας κώδικα υπάρχει η διαδικασία αυτή που ονομάζεται «νόμος Παρασκευόπουλου».

Είπε, πολύ σωστά πριν, ο συνάδελφος ο κ. Λάππας ότι όλοι αυτοί που, ενδεχομένως, βγαίνοντας έχουν επαναλάβει κάποιο έγκλημα έτσι και αλλιώς θα βγαίνανε σε μερικούς μήνες. Τόση φασαρία, λοιπόν, γι’ αυτούς τους μήνες; Όχι γι’ αυτό, η ασφάλεια της κοινωνίας την οποία επικαλούνται, η τάξη και η ασφάλεια είναι ιδεολογικό μέγεθος και πίσω απ’ αυτό κρύβεται μια πολύ αυταρχική κρατική αντίληψη που ονομάζεται «βιοπολιτική». Μέσω της βιοπολιτικής, τα αυταρχικά καθεστώτα προσπαθούν να έχουν την απόλυτη εξουσία πάνω στην ζωή των ανθρώπων και δη των πιο αδύναμων και των πιο ευάλωτων.

Πρώτον, πώς θα στερήσουμε, λοιπόν, λέει η Ν.Δ. από το κράτος να τους έχει εκεί για πάντα; Δεύτερον, να τους έχει εκεί υπό όποιες τραγικές συνθήκες, αφού δεν μπορούμε να εξασφαλίσουμε ανθρώπινες συνθήκες και έχει πει το Ευρωπαϊκό Δικαστήριο Ανθρωπίνων Δικαιωμάτων ότι αυτή η αντιμετώπιση και η μεταχείριση είναι απάνθρωπη και εξευτελιστική. Τρίτον, για τους αρρώστους. Δεν μας ενδιαφέρουν οι άρρωστοι, δεν μας ενδιαφέρει αν υπάρχει στις φυλακές και στο σωφρονιστικό σύστημα δυνατότητα να περιθάλψουν κάποιον άνθρωπο. Όχι, αυτός ο άνθρωπος που υπέπεσε σε παράπτωμα δεν αξίζει να ζει. Αυτό είναι η βιοπολιτική ότι κάποιες ζωές δεν είναι αξιοβίωτες. Δεν μας ενδιαφέρουν, τις εξαιρούμε. Μαζί η βιοπολιτική με τον νόμο της εξαίρεσης έχουν οδηγήσει πραγματικά σε τραγικά αποτελέσματα και τα συνεχίζουμε να τα αναπαράγουμε και μάλιστα με τουπέ ότι προστατεύουμε την κοινωνία.

Σας αναφέρω, γιατί το είπε ο κ. Καραγκούνης, δεν θα το χρησιμοποιούσα αυτό το παράδειγμα, ότι έκανε αίτηση αποφυλάκισης ο κ. Ξηρός, ο οποίος γνωρίζουμε ότι είναι μέσα με πολυετή ισόβια για την υπόθεση της 17 Νοέμβρη και το φέρνουν ως παράδειγμα και αυτό. Από την μια λένε ότι τους ενδιαφέρει και γι’ αυτό είναι εναντίον του νόμου, γιατί ενδιαφέρονται για την ασφάλεια της κοινωνίας, από την άλλη αντιδρούν και στην αίτηση αποφυλάκισης του Ξηρού, ο οποίος είναι 90% ανάπηρος και άρα, δεν θα βλάψει την κοινωνία.

Αυτό το παράδειγμα είναι το πιο εύγλωττο να αποδείξω αυτά τα οποία ισχυρίστηκα αμέσως πριν την πολιτική, την βιοπολιτική που θέλει να έχει την εξουσία απέναντι στους ανθρώπους και γι’ αυτό διαλέγει και κατηγορίες κρατουμένων. Αυτές οι κατηγορίες δεν είναι άξιες να ζουν, αυτές οι κατηγορίες πρέπει να πάνε σε λευκά κελιά και να εξοντωθούν. Αυτές οι κατηγορίες της βαριάς εγκληματικότητας δεν έχουν καμία ελπίδα επανένταξης. Άρα, βάλτους τεχνητό φωτισμό, βάλτους τριάντα χρόνια να μη βλέπουν το φως για να καταλάβουν ότι όλη αυτή η γαλλική επανάσταση και ο διαφωτισμός έχουν τελειώσει, συναδέλφισσες και συνάδελφοι. Τελείωσαν όλοι αυτοί οι προβληματισμοί! Υπάρχουν, δυστυχώς, κόμματα και στη χώρα μας και στην Ευρώπη που με αυτά πήραν διαζύγιο και είμαστε υποχρεωμένοι σήμερα να μιλάμε για τα αυτονόητα.

Κλείνοντας, λοιπόν, θα ήθελα να πω ότι εύχομαι στην Ολομέλεια, στην οποία κι εγώ θα ασχοληθώ με ένα - ένα άρθρο απ’ αυτά που άλλαξαν, να κάνουμε μια σοβαρή συζήτηση και θεωρητική για το θέμα της διαφθοράς και πολιτική για το θέμα της διαφθοράς, αλλά και νομική, μιας και μας δίνει την ευκαιρία αυτό το νομοσχέδιο με την αυστηροποίηση αρκετών διατάξεων που περιλαμβάνει.

Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Γκιόλας.

ΙΩΑΝΝΗΣ ΓΚΙΟΛΑΣ: Δεν θα έπαιρνα τον λόγο, με κάλυψε και θεωρητικά τουλάχιστον η κυρία Χριστοδουλοπούλου. Θα ήθελα, όμως, με ένα γλαφυρό παράδειγμα, να στηρίξω κάποιες από τις σκέψεις της. Καταντήσαμε να γυρίζουμε στον διαφωτισμό για να εξηγήσουμε τα αυτονόητα, ότι πρέπει να υπάρχει δικαιική, ανθρώπινη μεταχείριση σε κρατούμενους, σε φυλακισμένους.

Στις φυλακές του Ναυπλίου, που έχω την τύχη να είναι η πόλη από την οποία κατάγομαι, την άνοιξη του φετινού έτους, εγκαινιάστηκε Σχολείο Δεύτερης Ευκαιρίας. Δεν υπήρχε! Δεν είναι το μόνο στη διάρκεια της θητείας της παρούσης κυβερνήσεως, νομίζω ότι είναι άλλα πέντε.

Επίσης, στις λεγόμενες αγροτικές φυλακές της ίδιας πόλης μας, του Ναυπλίου, διενεργούνται και γίνονται τακτικότατα καλλιτεχνικές παραστάσεις με συμμέτοχους τους κρατούμενους.

Από το Πανεπιστήμιο που έχει έδρα το Ναύπλιο και ασχολείται με το θεατρολογικό τμήμα, η Κοσμήτορας και άλλοι Καθηγητές προσέρχονται στις φυλακές αυτές, έρχονται σε επαφή με τους κρατούμενους, οι οποίοι τους κοιτάνε στα μάτια σαν την Παναγία. Είναι το παράθυρο, απ' ό,τι μας μεταφέρουν, λένε οι ίδιοι οι κρατούμενοι, για τον έξω κόσμο.

Αυτές, λοιπόν, τις θεσμίσεις που έγιναν, αυτές τις κατακτήσεις που έγιναν βήμα - βήμα γι’ αυτά τα κάτεργα, μιλάω για την πρώτη φυλακή που ουσιαστικά λεγόταν «κάτεργο Αλκατράζ», γιατί από 280 θέσεις που μπορούσε να αντέξει το ίδρυμα στεγάζονταν κατ' επανάληψη πάνω από 450. Πώς στεγάζονταν αυτοί οι άνθρωποι;

Για τις υπόλοιπες εκδηλώσεις που λέω ότι αποτελούν το παράθυρο προς τον έξω κόσμο, αυτή την ανθρώπινη διάσταση, αυτή τη συμπεριφορά που πρέπει να έχουμε προς τους κρατούμενους, οι οποίοι μελλοντικά θα βγουν έξω και θα είναι οι συνάνθρωποί μας και πρέπει να τους κοιτάμε στα μάτια και να τους πούμε ότι δεν σας κλείσαμε ούτε σε Αλκατράζ, ούτε στα λευκά κελιά, σας αφήσαμε αυτή τη χαραμάδα να έχετε την επαφή με τον έξω κόσμο για να μπορέσετε όσο γίνεται σταδιακά να αναμορφωθείτε και να βγείτε έξω για να είσαστε φιλήσυχοι προς την κοινωνία και απόλυτα νομοταγείς και ενταγμένοι πολίτες. Γιατί από το ένα μόνο παράδειγμα και το έκανε, νομίζω, ο συνάδελφος κ. Βορίδης στην πρωτολογία του, χωρίς να έχει στατιστικά δεδομένα εξέλαβε από το έλασσον και από το ένα το όλον. Ότι κάποιος, δηλαδή, που βγήκε και βαρύνετο με κακουργηματική πράξη και κάθειρξη, βγήκε και, δυστυχώς, παρεξετράπη και πάλι. Το θέμα δεν είναι, λοιπόν, το ένα και το δεύτερο παράδειγμα. Μιλάμε για τη γενικότητα, μιλάμε για το όλον και σας είπε ο κ. Παρασκευόπουλος και με νούμερα νομίζω που μπορούν να παρατεθούν και στην Ολομέλεια ότι η παραβατικότητα υψηλής τάσης έχει περιορισθεί στο ελάχιστο.

Ευχαριστώ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Λάππας.

ΣΠΥΡΙΔΩΝ ΛΑΠΠΑΣ: Συμφωνώ με την κυρία Χριστοδουλοπούλου σε όλα όσα έχει πει, κυρίως τονίζω το γεγονός ότι δεν έγινε ποτέ καμία σοβαρή συζήτηση, ιδίως με τα άλλα κόμματα και πρωτίστως με την Αξιωματική Αντιπολίτευση, για το ποιο είναι το φαινόμενο της πολιτικής, αλλά και της γενικότερης διαφθοράς στη χώρα μας, ιδίως μετά τη μεταπολίτευση. Για το λόγο αυτό, θα θυμίσω, κύριε Πρόεδρε, ότι η ελληνική δικαιοσύνη και η Βουλή και το πολιτικό σύστημα, από το 1996 μέχρι το 2001, ασχολήθηκε με τη διαφθορά, εκτεταμένη και υψηλότατη, με φοβερές συνέπειες για το δημόσιο συμφέρον και το πολιτικό σύστημα, για ορισμένα κόμματα, με την υπόθεση διαφθοράς των εξοπλιστικών προγραμμάτων και λέγαμε ότι, τέλος πάντων, ήταν μια περίοδος, αφορούσε έναν Υπουργό - εμείς δεν λέγαμε Υπουργό, εμείς λέμε ότι τα φαινόμενα της διαφθοράς αφορούν το πολιτικό σύστημα, το ότι οι ποινικές ευθύνες προσωποποιούνται κατά τη διαδικασία της εξατομίκευσης της κατηγορίας σε έναν Υπουργό, δεν σημαίνει ότι το φαινόμενο της διαφθοράς προσωποποιείται μόνο στον Υπουργό - και λέγαμε τελειώσαμε.

Στη Βουλή, τώρα πλέον, έρχονται ως δεύτερη φάση διαφθοράς, το 2001 - 2006 που αφορά πακτωλό δεκάδων εκατομμυρίων διασπάθισης δημοσίου χρήματος, με μίζες και μαύρο χρήμα, που αφορά πάλι Υπουργό, εκπρόσωπου του πάλαι ποτέ δικομματισμού. Είπαμε και την δεύτερη φορά, νομίζω ότι και με αυτή την υπόθεση του 2000 τελειώνουμε και μετά το 2000 κύριε Πρόεδρε, μαθαίνουμε για την τεράστια διαφθορά στο χώρο της υγείας και όχι μόνο. Ήδη εγώ επί τρία χρόνια δεν ασχολούμαι με τίποτα άλλο, παρά μόνο με εξεταστικές που ερευνούν φαινόμενα διαφθοράς.

Άρα, λοιπόν, ένα πολιτικό σύστημα που κυβέρνησε τη χώρα από το 1974, το μισό και πλέον χρόνο ταλανίζεται από το τεράστιο αυτό φαινόμενο διαφθοράς. Και για να μη λέτε ότι τα λέω εγώ, ακούστε τρεις σειρές, από διακεκριμένο στέλεχος του πάλαι ποτέ δικομματισμού, και σήμερα ενεργό πολιτικό παράγοντα. Το φαινόμενο διαφθοράς. Δεν είναι επίσης μόνο ένα ζήτημα που αφορά τα πολιτικά όργανα του κράτους, αλλά όλες τις θεσμικές όψεις της κοινωνίας, την Δικαιοσύνη -την τονίζω- την Τοπική Αυτοδιοίκηση, τις Ένοπλες Δυνάμεις και τα Σώματα Ασφαλείας, την Εκκλησία, τους μηχανισμούς ενημέρωσης και επικοινωνίας, τα Πανεπιστήμια, τους φορείς της κοινωνίας των πολιτών και τις Μη Κυβερνητικές Οργανώσεις.

Και τώρα, γράφει ο ίδιος, τονίζοντας με bold face, η διαφθορά δεν είναι μόνο ένα πρόβλημα κορυφής, αλλά ένα πρόβλημα που αφορά τα πολλά τα επίπεδα εξουσίας, αρμοδιότητας, ισχύος, επιρροής και υπαιτιότητας. Πρόλογος του κ. Ευάγγελου Βενιζέλου, ενός καταπληκτικού και υπέροχου συγγράμματος, του Δημόπουλου, η διαφθορά. Συμφωνούμε απολύτως, αρκεί κάποιοι πολιτικοί άνδρες με όσα γράφουν και όσα λένε, να τα υλοποιούν όταν πραγματώνουν πλέον και υλοποιούν προγράμματα άσκησης αληθινής πολιτικής.

Το παρόν νομοσχέδιο, αφού είναι, είτε αποκλειστικά, είτε προσεγγίζει τέτοιο φαινόμενο διαφθοράς, έχει τεράστια σπουδαιότητα και πρέπει με αυτό το νομοσχέδιο πράγματι να ασχοληθούμε σοβαρά και σε βάθος, ώστε να δούμε τι προβλήματα επιλύει ή τι δεν επιλύει και να τα επισημάνουμε. Αναφέρθηκα στην προηγούμενη συνεδρίασή μας, ότι αυτά τα τελευταία μνημονιακά χρόνια στη χώρα μας, ταλανίστηκε από τρία φαινόμενα. Είπα ό,τι είχε περιορισμένη κυριαρχία, είχε χαμηλή αυτοεκτίμηση και το τελευταίο και το σοβαρότερο, είχε μια γενικευμένη κρίση εμπιστοσύνης στο σύνολο των θεσμών. Και στο θέμα της Δικαιοσύνης.

Κυρίως το πολιτικό σύστημα, του οποίου η έλλειψη εμπιστοσύνης, άπλωσε ένα γκρίζο πέπλο σε όλη την κοινωνία, η οποία ελληνική κοινωνία και πολλοί μέσα σ αυτή, δεν το δικαιούνταν και δεν το άξιζαν κύριε Πρόεδρε και γι' αυτό την ευθύνη την έχει το πολιτικό σύστημα και κυρίως, αυτοί που το εκπροσωπούσαν επί δεκαετίες, διαφθείροντας τους πάντες και τα πάντα, σε όλα τα επίπεδα και στη μεγάλη διαφθορά, Grand Corruption, όπως λέει και ο κ. Βενιζέλος και ο κ. Δημόπουλος και στην μικρή διαφθορά, Petty Corruption, δηλαδή είχαμε αυτό το γκρίζο πέπλο απλωμένο σε όλη την ελληνική κοινωνία και σε όλα τα επίπεδα θεσμών. Το επισημαίνουμε και άρα, αυτό το νομοσχέδιο είναι τέτοιο, που χρειάζεται να του δώσουμε και την ανάλογη σημασία.

Άκουσα τον κ. Βορίδη, όπως και την κυρία Χριστοδουλοπούλου, πριν και κύριε Πρόεδρε, θα πρέπει να σας πω ό,τι η άποψη του κ. Βορίδη, δεν είναι ξένη, αποτυπώνει μια φιλοσοφία του τι σημαίνει το φαινόμενο της επιτήρησης στα καταστήματα κράτησης. Θα του έλεγα ό,τι μάλλον διάβασε μόνο τον πρόλογο από τον Michel Paul Foucault, δεν το διάβασε όλο το σύγγραμμα, για την επιτήρηση. Διότι η άποψή σας κ. Βορίδη, δεν είναι τίποτα άλλο, παρά μια εκλεπτυσμένη - εκσυγχρονισμένη αντίληψη, μιας μεσαιωνικής αντίληψης σχετικά με το σωφρονισμό.

Διότι, παίρνετε ένα φαινόμενο ενός κρατούμενου που απέδρασε, με μια αποσυμφορητική διάταξη και την κάνετε φωτεινό πυρσό για να αναπτύξετε το συντηρητικό, μεσαιωνικό τύπου, αφήγημα σας. Πως αυτός που επανέλαβε την παραβατική συμπεριφορά, δεν φταίει ούτε η ανθρώπινη φύση του, ούτε ο χαρακτήρας του, ούτε άλλα χαρακτηριστικά, αλλά φταίει η αποσυμφορητική διάταξη. Αυτή είναι η φιλοσοφία σας και όπως σας είπε και η κυρία Χριστοδουλοπούλου, αλίμονο και ξέρετε γιατί το κάνετε;

Το κάνετε, για να κάνετε τον προφήτη και τον μάντη, ότι αφού θα βρεθεί κάποιος και θα κάνει ένα αδίκημα, είναι μια αυτό-εκπληρούμενη προφητεία. Αλήθεια, κύριε Βορίδη, εσείς επειδή ακονίσατε και τη νομική επιστήμη, ξεχάσατε τον Βολτέρο; Ο οποίος έλεγε ότι η μαγεία και η προφητεία, δεν μπορεί να είναι στοιχεία της πολιτικής κι ότι όσοι λιγότεροι μάγοι και προφήτες, τόσο καλύτερα για τη δημοκρατία και δικαιοσύνη; Άρα, λοιπόν, ας αφήσουμε τις μαγείες και πέστε μας, το πόσοι αποφυλακίστηκαν με το σύνολο των αποσυμφορητικών διατάξεων από την αρχή της μεταπολίτευσης.

Πόσοι από αυτούς τέλεσαν κακουργηματικές πράξεις, από το σύνολο των αποφυλακισθέντων με βάση των αποσυμφορητικών διατάξεων και ελάτε να μας φέρετε τα στοιχεία. Διότι από όσα στοιχεία έχει φέρει ο Υπουργός Δικαιοσύνης, δεν σας δικαιώνει, δε σας επιβεβαιώνει, αντίθετα σας καταρρίπτει όλο το αφήγημα σας, διότι δεν είναι έτσι. Και μπορούμε να διαφωνήσουμε στην πολιτική εκτίμηση. Στα νούμερα μπορούμε να διαφωνήσουμε, κ. Βορίδη; Δεν μπορούμε.

Λοιπόν, εδώ είναι τα νούμερα, κατατέθηκαν στην προηγούμενη συνεδρίαση. Απαντήστε επ’ αυτών.

Κύριε Πρόεδρε, σε αυτά που είπε ο κ. Βορίδης, επειδή είμαι και μέλος της Επιτροπής Σωφρονιστικού Συστήματος, πρέπει να πω ότι η δική μας Κυβέρνηση εγκαινίασε αυτό που εμείς επεξεργαζόμαστε ως βασικό κορμό, σαν βασικό αφήγημα, σαν βασικό μέσον, ούτως ώστε οι κρατούμενοι όποιας και όσης βαριάς παραβατικότητας και αν είναι οι ίδιοι θα μπορούν να επανενταχθούν. Αυτό είναι η εκπαίδευση και η εξασφάλιση συνθηκών, το τονίζω, όπως το λέει ακριβώς το δικαστήριο των Ανθρωπίνων Δικαιωμάτων της Ευρώπης. Το τονίζω, εξασφάλιση συνθηκών για την άσκηση, υλοποίηση και πραγμάτωση όλα των ατομικών, πολιτικών και κοινωνικών δικαιωμάτων, πλην ενός, του δικαιώματος της ελευθερίας που υποστηρίχθηκε ακριβώς ως αντίμετρο και αντίβαρο της παραβατικότητας του. Μόνο το δικαίωμα της ελευθερίας χάνει ο κατηγορούμενος, κανένα άλλο δικαίωμα.

Ε, λοιπόν, μας έχει πει 36 καταδίκες από το δικαστήριο, ότι η χώρα μας δεν μπόρεσε να εξασφαλίσει σε καμία περίπτωση τις συνθήκες εκείνες για να πραγματώνονται τα δικαιώματα των κρατουμένων. Και καταδικάζει τη χώρα 36 φορές. Και δεν ακούω εδώ πέρα ότι κανένα επιχείρημα στο ζυγό, που βάζουν τι; Το ότι ένας από τους αποφυλακισθέντες επανέλαβε την παραβατικότητα του και από την άλλη μεριά η χώρα μας να σύρεται σαν το μαύρο πρόβατο, καταφρονημένη, συκοφαντημένη, απαξιωμένη.

Και, μέσα στη συνθήκη χρεοκοπία της, βέβαια, καταδικάζεται συνεχώς, αδιακόπως και ασυστόλως ακριβώς γιατί δεν εξασφαλίζουμε τις κατάλληλες συνθήκες για τους κρατούμενους.

Είναι ένα μεγάλο κεφάλαιο, είναι μια τεράστια κουβέντα και μια τεράστια φιλοσοφία.

Και στα θέματα της πολιτικής ιδίως, έχουμε τεράστιες, κεφαλαιώδεις, ουσιαστικές διαφορές με το αφήγημα που ανέπτυξε πριν ο κ. Βορίδης. Ξέρετε γιατί κ. Βορίδη; Γιατί εμείς επιμένουμε πεισματικά. Εσείς λέτε, «εμμονικά». Εμείς λέμε, «πεισματικά».

Στις διακηρύξεις και στις αρχές του διαφωτισμού, δηλαδή της γαλλικής επανάστασης, που ακόμα είναι ζητούμενο για μερικά κράτη και για τις δικές μας συνθήκες κράτησης είναι ζητούμενο και το λέμε. Διότι, διαβάζοντας εμείς ως νομικοί το κείμενο του σωφρονιστικού κώδικα, λέμε ότι τέτοιο φιλελεύθερο κείμενο δεν υπήρξε ποτέ. Το θέμα δεν είναι αυτό όμως. Το θέμα είναι, πράγματι αυτό το πνεύμα του σωφρονιστικού κώδικα να υλοποιείται και να πραγματώνεται στην πράξη, απονέμοντας και κατοχυρώνοντας τα δικαιώματα των κρατουμένων.

Ξέρετε γιατί; Φανταστείτε ότι στη Νορβηγία, μην μου πείτε ότι είναι κράτος μη ευνομούμενο και μη κράτος δικαίου, εκείνος ο ψυχοπαθής δολοφόνος που σκότωσε 100 νέους συνολικά η ποινή του μεικτού ορκωτού της Νορβηγίας είναι 22 χρόνια φυλακή. Όχι γιατί δεν θέλει να τον αθωώσει, αλλά γιατί δεν δέχεται τη δική σας λογική και τη δική σας άποψη. Διότι η αυστηρότητα των ποινών διαχρονικά από καταβολής της ανθρώπινης κοινωνίας δεν έλυσε ποτέ το πρόβλημα της εγκληματικότητας. Και το ξέρετε πάρα πολύ καλά, τα διδαχτήκαμε στο πανεπιστήμιο κ. Βορίδη και το αποκρύπτετε και αυτό είναι λάθος.

Και τι κάνατε; Καλλιεργείτε έδαφος ανασφάλειας. με τέχνη θα έλεγα. και ίσως με κάποια επιτυχία, για να καλλιεργήσετε πάνω στο αφήγημα της τάξης και της ασφάλειας. Ακριβώς είναι αυτό που δολοφονεί την κοινωνική συνοχή και δεν το αντιλαμβάνεστε, αρκεί να υλοποιείται το δικό σας αφήγημα. Ακραίο, μεσαιωνικού τύπου και εκτός των αναγκών της κοινωνίας. Όμως, η κοινωνία πρέπει να τα ακούει όλα και ας αποφασίσει η ίδια για τα πάντα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Παπαγγελόπουλος.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Κυρίες και κύριοι, καταρχήν, θέλω να ζητήσω συγνώμη από τον κ. Τασούλα και ταυτόχρονα να τον συγχαρώ. Ζητώ συγνώμη γιατί στην τελευταία συνεδρίαση της Επιτροπής λόγω κόπωσης, είχα ξυπνήσει 6 ώρα το πρωί, είχε προηγηθεί η πρωινή συνεδρίαση, επακολούθησε υπουργικό συμβούλιο, ήταν και το τέλος της δεύτερης συνεδρίασης, δεν κατανόησα το χιούμορ του και εκνευρίστηκα για λίγο. Μολονότι, έπρεπε να τον κατανοήσω, γιατί γνωρίζω και το λεπτό του χιούμορ και την ευρυμάθεια του.

Ζητώ, λοιπόν, συγνώμη. Κατανοώ ότι δεν ήθελε να με ειρωνευτεί.

Θέλω να τον συγχαρώ, όμως, για δύο αλλά πράγματα. Πρώτον, για την τοποθέτηση του ότι η διαπλοκή είναι ίσο με τη διαβολή. Και αυτό γίνεται εναργέστερο σήμερα, που η Κυβέρνηση, τα μέλη της και η κάθε της επιλογή διαβάλλονται ασύστολα και από την Αντιπολίτευση και από τα συστημικά μέσα ενημέρωσης.

Βέβαια, ο κ. Τασούλας δεν το είπε για αυτό και κάνω αυτή τη διόρθωση για να μην του δημιουργήσω πρόβλημα στην παράταξη του. Απλώς, εγώ περιγράφω την κατάσταση πώς είναι.

Θέλω, όμως, να τον συγχαρώ γιατί για πρώτη φορά έκανε μνεία για κάποια πρόσωπα που στο παρελθόν ταλαιπωρήθηκαν, εκβιάστηκαν. Συγκεκριμένες καταγγελίες υπάρχουν ότι τους έλεγαν «πέστε ένα όνομα μόνο και δεν θα έχετε πρόβλημα». Η αξιοπρέπεια, όμως, αυτών των εντίμων ανθρώπων και η εντιμότητά τους, δεν τους επέτρεψε να υποκύψουν στον εκβιασμό. Έτσι προφυλακίστηκαν, ταλαιπωρήθηκαν, αλλά τελικά αθωώθηκαν. Είναι η πρώτη φορά, που κάποιος από τη Ν.Δ. είχε το θάρρος να πει αυτό το πράγμα.

Τελειώνω με τον κ. Τασούλα, που όφειλα να αποκαταστήσω τον εκνευρισμό μου την προηγούμενη φορά και συνεχίζω. Θέλω να ευχαριστήσω και τα μέλη της Επιτροπής και τους εκπροσώπους των φορέων, για τον γόνιμο και ευπρεπή διάλογο που πραγματοποιήθηκε στις τέσσερις συνεδριάσεις της Επιτροπής. Τα όσα ελέχθησαν στην αίθουσα αυτή αποτελούν πολύτιμο υλικό, για εμένα και τους συνεργάτες μου, το οποίο ήδη επεξεργαζόμαστε εντατικά, προκειμένου να βελτιώσουμε, όσο γίνεται περισσότερο, τις διατάξεις του νομοσχεδίου για την ηλεκτρονική υποβολή των δηλώσεων περιουσιακής κατάστασης. Θα συνεννοηθώ και με τον κ. Υπουργό και στην Ολομέλεια, θα προβούμε σε όσες διορθώσεις και συμπληρώσεις θα τον καταστήσουν πλέον αποτελεσματικό.

Έχω δηλώσει κατ' επανάληψη και το εννοώ απόλυτα, πιστέψτε με και θα το επαναλάβω και σήμερα, ότι η συναίνεση, η μετριοπάθεια και η σύνεση είναι απαραίτητες για την ισορροπία και την αρμονία που υπάρχει στη ζωή μας. Το ίδιο ισχύει και για την πολιτική ζωή του τόπου. Η σύνεση, η μετριοπάθεια και η συναίνεση, όχι μόνο εξασφαλίζουν ισορροπία και αρμονία στον δημόσιο βίο, αλλά προάγουν περαιτέρω τη δημοκρατία. Θα προσπαθήσω λοιπόν και σήμερα, με ηρεμία και μετριοπάθεια να πω δύο λόγια για κάποια πράγματα που με αφορούν προσωπικά και επιχειρήθηκε μια, ας πω άκομψη, επίθεση παρμηνεύσεως των λόγων μου.

Καταρχήν, για τον κ. Πολάκη. Τόσος θόρυβος έγινε, όχι μόνο για αυτά που είπε ο κ. Πολάκης, αλλά και για αυτά που είπα εγώ, ότι ήταν μια κραυγή αγωνίας για απονομή δικαιοσύνης. Επειδή επανέρχεται η Ν.Δ. για αυτά που είπε ο κ. Πολάκης, εγώ θα επαναλάβω τα περί κραυγής αγωνίας του, αλλά θα αντιπαραθέσω δηλώσεις διακεκριμένων στελεχών της Αντιπολίτευσης όπως, «θα σας τελειώσουμε», «θα σας γδάρουμε», «θα σας κλείσουμε φυλακή», και «απειλές για Ειδικά Δικαστήρια». Θα υπενθυμίσω και το αμίμητο ότι «οι Συριζαίοι θα περνάνε με κόκκινο ή θα παρκάρουν παράνομα και θα τρώνε ισόβια». Αυτά, εάν μπορούν να συγκριθούν με αυτό που είπε ο Πολάκης, αν κάποιος πάει φυλακή, να κάνουμε τη σύγκριση και να δούμε ποιον ευνοεί.

Είπα, την Τρίτη το απόγευμα, σε αυτήν εδώ την αίθουσα, ότι τα συστημικά Μέσα Ενημέρωσης αφιερώνουν πολύ μεγάλο μέρος του χρόνου στον ΣΥΡΙΖΑ, αλλά τον αφιερώνουν για να πλήξουν την κυβέρνηση, να την απαξιώσουν, να υβρίσουν, να συκοφαντήσουν και να παραπληροφορήσουν στη συνέχεια τον λαό για να μπορέσουν να τον χειραγωγήσουν. Σε λίγες ώρες, την επομένη το πρωί, επιβεβαιώθηκα πλήρως. Όπως με πληροφόρησαν, ξεκινήσαμε από κάποιες εκπομπές που ασχολήθηκαν με το πρόσωπό μου και με αυτά που είπα για τον κ. Πολάκη, αλλά και για αυτά που είπα για πογκρόμ συλλήψεως επιχειρηματιών, για τους οποίους είπα, ότι έγινε για επικοινωνιακούς λόγους. Μάλιστα, επιχείρησαν να με εμφανίσουν ως συνήγορο υπεράσπισης της Χρυσής Αυγής. Και, ω του θαύματος, λίγες ώρες μετά, ο κ. Χατζηδάκης, Αντιπρόεδρος της Ν.Δ., ένας άνθρωπος και πολιτικός που τον θεωρούσα, μέχρι χτες, ευπρεπή, σοβαρό και ευφυή, έσπευσε να παραλάβει τη σκυτάλη του λαϊκισμού και ασυγκράτητος, να τρέξει στο στίβο των ψευδών ειδήσεων και της παραπληροφόρησης. Αναγκάστηκα λοιπόν, για την αποκατάσταση της αλήθειας, να του απαντήσω με δημόσια δήλωσή μου. Δεν θα την επαναλάβω, για να μην οξύνω τα πνεύματα. Θα πω μονάχα, ότι ήμουν πολύ προσεκτικός και ιδιαίτερα διακριτικός και δεν είπα ούτε με ποιανού έμοιαζε η άγνωστη φωνή, ούτε τι ομάδα ήταν ο εισαγγελέας, αποδέκτης των εντολών της άγνωστης φωνής.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Άρα, επιμένετε.

ΔΗΜΗΤΡΙΟΥ ΠΑΠΑΓΓΕΛΟΠΟΥΛΟΥ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Δεν επιμένω. Λέω, δεν είπα. Μη με διακόπτετε. Εγώ σας άκουσα.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Να μας εξηγήσετε και γιατί η εγκληματολογική λέει ότι δεν ταυτοποιείται.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Σας παρακαλώ πάρα πολύ, μην με διακόπτετε, εγώ σας άκουσα με προσοχή, αναφερθήκατε και στο παρελθόν μου, για το οποίο θα σας απαντήσω γι’ αυτό. Εγώ μπορώ να απαντήσω σε όλα, αλλά δεν ξέρω εάν μπορούν όλοι να απαντήσουν για το παρελθόν τους.

Περίμενα, μετά από αυτή την δήλωσή μου, ο κ. Χατζηδάκης να διαβάσει προσεκτικά το σχετικό απόσπασμα της ομιλίας μου και εάν όχι να μου ζητήσει συγνώμη, δεν έχω τέτοιες απαιτήσεις ή να αποκαταστήσει την αλήθεια, τουλάχιστον να σιωπήσει. Ο κ. Χατζηδάκης, παγιδευμένος στην αντιπολιτευτική ένδειά του και πιστός στο δόγμα του λαϊκισμού, επανήλθε και μου ζήτησε περισσότερες διευκρινήσεις, μεταξύ των άλλων, ποιους άλλους εννοώ εκτός από τους επιχειρηματίες. Είμαι υποχρεωμένος να απαντήσω θεσμικά και απέφυγα να απαντήσω με νέο δελτίο τύπου για να μην διαιωνίσω μια κατάσταση αντιπαράθεσης που δεν μου αρέσει και αποφάσισα να του απαντήσω θεσμικά σήμερα. Θα πω μόνο 2 λόγια, όσο μπορώ με πιο μεγάλη μετριοπάθεια και σύνεση.

Καταρχήν, εγώ έψεξα τον τρόπο συλλήψεως που παραπέμπει -και είναι εμφανές αυτό εάν διαβάσει κανείς την δήλωσή μου- σε αυταρχικά καθεστώτα, δηλαδή, οι πρωινές έφοδοι της αστυνομίας, συλλήψεις στα σπίτια και μπροστά στους οικείους των συλληφθέντων και όχι στην ουσία των υποθέσεων αυτών. Διαβάστε προσεκτικά, κύριε Βορίδη, εσείς είσαστε ένας έγκριτος νομικός και ιδιαίτερα ευφυείς και εάν θελήσετε να ξεφύγετε από το αντιπολιτευτικό μένος εναντίον της Κυβέρνησης και δεν εννοώ προσωπικά σε εμένα, δεν θεωρώ ότι έχετε κάτι προσωπικό με εμένα.

Επιπλέον, αναφέρθηκα σε πογκρόμ συλλήψεων επιχειρηματιών, αλλά όχι μόνον αυτών, αλλά και απλών και εδώ είμαι υποχρεωμένος να το πω, ότι είχα αποφύγει για να μην ξύσω πληγές που αφορούν την προηγούμενη διακυβέρνηση, τώρα όμως θα τα ακούσετε. Επαναλαμβάνω, λοιπόν, ότι αναφέρθηκα σε πογκρόμ συλλήψεων επιχειρηματιών με τον τρόπο που είπα πριν που ταιριάζει – που προσιδιάζει σε αυταρχικά καθεστώτα, πρωινές εφόδους στα σπίτια και μπροστά στα μάτια των παιδιών τους και γι' αυτό είχα αναφέρει και το παράδειγμα για τον γαλατά ό,τι στη δημοκρατία το πρωί μόνον ο γαλατάς σου χτυπάει την πόρτα. Ακούστε τώρα αυτό, γιατί επιμένει ο κύριος Χατζηδάκης να με εγκαλεί, για κάτι που ο πιο απλός πολίτης, κατανοεί ότι δεν ήταν στις προθέσεις μου, αλλά και απλών δυστυχισμένων συμπολιτών μας που για χρέη στο δημόσιο λίγων χιλιάδων ευρώ τους περνούσαν χειροπέδες μπροστά στα έκπληκτα αθώα βουρκωμένα μάτια των παιδιών τους και τους οδηγούσαν με την διαδικασία του αυτοφώρου στη φυλακή. Για να γίνει και πιο κατανοητό το τι θέλω να πω: Εδώ πρέπει να υπενθυμίσω ότι οι κυβερνήσεις…..

ΜΑΥΡΟΥΔΗΣ (ΜΑΚΗΣ ΒΟΡΙΔΗΣ): *(ομιλεί εκτός μικροφώνου)*

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Κύριε Βορίδη, θα πω και μετά θα με ρωτήσετε.

ΜΑΥΡΟΥΔΗΣ (ΜΑΚΗΣ ΒΟΡΙΔΗΣ): Ποια Κυβέρνηση το έκανε αυτό;

Μας περιγράφετε μια διαδικασία συλλήψεως. Η Κυβέρνηση το έκανε;

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Μην βιάζεστε, θα σας πω, για το τι φταίει η Κυβέρνηση.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Σας παρακαλώ πολύ, κύριε Υπουργέ, συνεχίστε την τοποθέτησή σας, για να ολοκληρωθεί η διαδικασία. Σας παρακαλώ πολύ, κύριε Βορίδη, μην διακόπτετε.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Εδώ, λοιπόν, πρέπει να υπενθυμίσω -γιατί ο κύριος Βορίδης που είναι ευφυέστατος, κατάλαβε που πάει το πράγμα- ότι οι κυβερνήσεις πριν από την σημερινή Κυβέρνηση, είχαν νομοθετήσει και είχαν διατηρήσει σε ισχύ την επαίσχυντη διάταξη ότι τα χρέη προς το δημόσιο είναι διαρκές έγκλημα και επομένως, όποιος χρωστούσε, μπορούσε να συλληφθεί ανά πάσα στιγμή.

Χρειάζεται, μήπως, να υπενθυμίσω ότι αυτό το νομικό έκτρωμα, καταργήθηκε, από την σημερινή Κυβέρνηση;

Ποια είναι, αλήθεια, η θέση σας για το κατάπτυστο νομικό τερατούργημα που οδήγησε στη φυλακή τους Έλληνες πολίτες με την αυτόφωρη διαδικασία;

Ποια είναι η ευαισθησία και η έγνοια σας για την μεσαία τάξη;

Απλά, δεν υπάρχουν.

Γι’ αυτό και την μεσαία τάξη δεν την εκπροσωπείτε εσείς, αλλά την εκπροσωπούν άνθρωποι σαν και εμένα και άλλοι, που νοιάζονται για τον λαό και όχι για τις ελίτ.

Θα μπορούσα να συνεχίσω για πολύ ώρα ακόμη να μιλάω, αλλά δεν θέλω, όμως, να οξύνω τα πνεύματα. Εάν χρειαστεί, όμως, θα επανέλθω.

Θα μπορούσα να μιλήσω για τοξικό ιό που είχε εισέλθει κάποια στιγμή στην Ν.Δ. και που πίστεψα ότι μετά το καλοκαίρι του 2015, είχε φύγει και ότι μάλλον είχε εξουθενωθεί, αλλά δεν έχει πλήρως εξουδετερωθεί.

Όσο για τον κύριο Χατζηδάκη, θα αρκεστώ να του πω ότι του ταιριάζει ο στίχος, «που είσαι νιότη που έλεγες πως θα γινόσουν άλλος».

Σας ευχαριστώ.

Επίσης, θα ήθελα να απαντήσω στον κ. Βορίδη, επειδή απευθύνθηκε στην παλιά μου ιδιότητα. Δεν θίγω κανέναν ούτε παρόντα ούτε απόντα, απαντώ ιδεολογικά. Σας πληροφορώ, λοιπόν, ότι και ως Εισαγγελέας, ιδιότητα την είμαι περήφανος, όπως είμαι περήφανος για την συμμετοχή μου σε αυτή την Κυβέρνηση.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Αυτό είναι πρόβλημα. *(Ομιλεί εκτός μικροφώνου)*

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτό είναι πρόβλημα για σας, κύριε Βορίδη, αλλά δεν είναι πρόβλημα για μένα και για τους φίλους μου. Και οι φίλοι μου, να ξέρετε, ότι δεν είναι όλοι ΣΥΡΙΖΑ.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Αυτό το γνωρίζω. *(Ομιλεί εκτός μικροφώνου)*

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτό είναι πολύ μεγάλο πρόβλημα για σας, γιατί υπάρχουν μετριοπαθείς άνθρωποι σε αυτή τη χώρα που είναι η πλειοψηφία του λαού.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Οποίος δεν είναι με τον ΣΥΡΙΖΑ, δεν είναι μετριοπαθής; *(Ομιλεί εκτός μικροφώνου)*

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Όχι. Εγώ είπα «υπάρχουν άνθρωποι που δεν είναι ΣΥΡΙΖΑ, που είναι μετριοπαθείς». Μόνο εσείς δεν καταλαβαίνετε τι λέω. Δεν ξέρω, έχετε κάποια προκατάληψη με μένα.

Κύριε Βορίδη, ναι, υπήρξα Εισαγγελέας και υπέρ του νόμου και της τάξης και, όπως είπα και την προηγούμενη φορά, «απόλυτη τάξη και ασφάλεια υπάρχει μόνο στα νεκροταφεία». Σαν Εισαγγελέας ήμουν επιεικείς άνθρωπος και επειδή είχα διατελέσει και Εισαγγελέας Εκτελέσεων Ποινών -εσείς που είσαστε νομικός ξέρετε τι είναι αυτό- εκτελούσα δυστυχώς, για μένα, της απόφαση του δικαστηρίου και έστελνα τον κόσμο φυλακή, ήμουνα όσο μπορούσα πιο επιεικείς και εξαντλούσα τις δυνατότητές μου να δίνω αναβολές εκτέλεσης ποινής. Αυτό το πράγμα το γνώριζαν και συνάδελφοί μου, όχι μόνο οι κρατούμενοι που ξέφευγαν για λίγες μέρες και προσπαθούσαν.

Εάν με ρωτάτε εγώ δεν θα διστάζω να πω, ναι, εγώ είμαι για μεγάλο μέρος αδικημάτων υπέρ των εναλλακτικών τρόπων έκτισης ποινής, όχι για τα επικίνδυνα και, αν θέλετε, να ξέρετε ευελπιστώ ότι θα προλάβω να ζήσω, να δω και μια ανοικτού τύπου φυλακές, ειδικά για τα οικονομικά εγκλήματα, για ανθρώπους, οι οποίοι από τις δυσχέρειες της ζωής, από κακές επιλογές, αλλά ειδικά στην περίπτωσή μας και από τα δεσμά του μνημονίου που επεβλήθησαν οι άνθρωποι ατύχησαν. Θεωρώ ότι αυτοί οι άνθρωποι δεν είναι ανάγκη να συμφύρονται στις φυλακές με τους καταδικασμένους για βαριά αδικήματα. Αν αυτό το πράγμα το θεωρεί ψόγο, πέστε το μου, το αντιμετωπίζω, εγώ θα χαρώ ιδιαίτερα.

Σας ρωτώ, όμως, η πρόταση είναι να κάνουμε περισσότερες φυλακές;

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Ναι, αν χρειάζεται. *(Ομιλεί εκτός μικροφώνου)*

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Αυτή είναι η πρότασή σας.

Άρα, λοιπόν, η πρότασή σας και προφανώς και της Αξιωματικής Αντιπολίτευσης είναι ότι πρέπει να αντιμετωπίσουμε την εγκληματικότητα με περισσότερες φυλακές.

Εγώ διαφωνώ με αυτό και είμαι της άποψης ότι προτιμώ να ανοίγω ένα σχολείο για να κλείσω 40 φύλακες. Δεν το έχω πει εγώ αυτό, ούτε ο πατέρας μου, αλλά κάποιος άλλος.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Κύριε Πρόεδρε, θα ήθελα τον λόγο επί προσωπικού.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων): Κύριε Βορίδη, δεν σας έθιξα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Βορίδης.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Το «προσωπικό» δεν είναι όταν θίγεται μόνο κάποιος, αλλά όταν υπάρχει και παρερμηνεία των λεγόμενων.

Σκοπίμως, θεωρώ ότι γίνεται μια μετάφραση του αντικειμένου της συζήτησης τώρα.

Καταρχάς, ο κ. Παπαγγελόπουλος, προφανώς, συνομολογώντας ότι βρίσκεται σε δυσχερή θέση εξαιτίας αυτού που αρχικά είπε, μεταθέτει τη συζήτηση από τις συλλήψεις που έγιναν για το θεαθήναι και για επικοινωνιακούς λόγους στο να συζητήσουμε πως αντιμετωπίζει κανείς ποινικά τους οφειλέτες στο δημόσιο. Δεν ήταν αυτό το θέμα μας. Εν πάση περιπτώσει, έτσι απαντάτε όλοι κατανοήσουμε, αλλά δεν εξελέγχεται γι' αυτό. Δεν ήταν αυτό το αντικείμενο της κριτικής της Ν.Δ. οι οφειλέτες στο δημόσιο ήταν αυτό, το οποίο είπατε.

Δεύτερον, αρέσει πολύ ο Φουκώ, τον έχω διαβάσει όλο και η μεταπτυχιακή μου εργασία είναι σε αυτόν, αλλά, για να είμαστε τώρα συνεννοημένοι, έχοντας πει αυτά τώρα εδώ, να πάρουμε όλοι καθαρή θέση, διότι εδώ δεν συζητάμε ούτε για την αντιμετώπιση σε τελευταία ανάλυση μιας απάτης ούτε για την αντιμετώπιση μιας μικροκλοπής. Δεν συζητάμε γι' αυτό. Τα αδικήματα, τα οποία είναι εδώ, είναι μεγάλες καθείρξεις, βαριά αδικήματα, ναρκωτικά, ανθρωποκτονίες, εκβιάσεις, ληστείες με όπλα.

Άρα, λοιπόν, ελάτε να μας πείτε τι λέτε για αυτά. Και εάν για αυτά μας λέτε ότι η σωστή τιμωρία είναι ότι πρέπει να τους βάζουνε να κάνουν κοινωνική εργασία. Διαφορετικά, εφόσον συμφωνείτε με τις ποινές καθείρξεως για αυτά τα αδικήματα, τότε πρέπει να εξηγήσετε γιατί πρέπει να βγαίνουν πριν την ώρα τους, διότι η απάντηση ότι δεν είναι καλές οι συνθήκες στη φυλακή, η σωστή απάντηση είναι κάντε καλές τις συνθήκες στη φυλακή. Δεν μπορεί να είναι ότι θα τους βγάζετε πριν την ώρα τους από τη φυλακή. Εγώ έχω ασκήσει κριτική, διαχρονικά, όσο είμαι εδώ μέσα στις αποσυμφορητικές ρυθμίσεις. Έχω σταθερή θέση, ρωτήστε και τον κ. Αθανασίου να σας πει.

Αυτό που κάνετε εσείς είναι άνευ προηγουμένου, διότι ποτέ, ακόμα και από προηγούμενες αποσυμφορητικές διατάξεις, δεν περιείχαν τέτοιας βαρύτητας αδικήματα και δεν συμπεριελάμβαναν τέτοιες βαρύτητες ποινές. Αυτό είναι το πρωτότυπο. Εσείς πήρατε τις αποσυμφορητικές ρυθμίσεις και τις πήγατε ένα βήμα παραπέρα και έρχομαι να κάνω μια απλή ερώτηση. Δεν έπρεπε να μπει κάπου μια αξιολόγηση της επικινδυνότητας του κρατουμένου και της προσωπικότητάς του, ώστε να υπάρχει μια κρίση. Εγώ θεωρώ ότι αυτό θα έπρεπε να υπάρχει γενικά σε όλες τις αναστολές. Εσείς επειδή διευρύνεται απαράδεκτα, με τρομερές συνέπειες, το θέμα της αναστολής, δεν θα έπρεπε, τουλάχιστον για αυτό, να κάνετε μια τέτοιου είδους αξιολόγηση.

Με συγχωρείτε, πού να το πούμε αυτό και πού να το συζητήσουμε, που να μη συμφωνήσουνε οι εγκληματολόγοι. Πάμε σε όποιο επιστημονικό συνέδριο θέλετε. Αφήστε τώρα τις βιοηθικές και τις βιοπολιτικές, η οποία είναι μια πολύ ενδιαφέρουσα θεωρητική συζήτηση, αλλά δεν είναι το θέμα μας. Το θέμα μας είναι συγκεκριμένο. Κάποιος έχει κάνει δέκα φόνους, θα το βγάλουμε; Κάποιος έχει κάνει μια επικίνδυνη ένοπλη ληστεία, είναι βίαιος και το έχει ξανακάνει, θα τον βγάλουμε; Σε αυτά να απαντήσετε, γιατί με την παράταση λέτε ναι, και δεν λέτε ναι προσέχοντας τι είναι αυτό το οποίο κάνετε. Λέτε ναι, γιατί δεν είναι καλές οι συνθήκες κράτησης. Αυτή είναι η απάντησή σας.

Εκτός, εάν πάμε στη λογική που ανέπτυξε η κυρία Πρόεδρος της Επιτροπής Θεσμών, η οποία, πράγματι, κατά τη γνώμη μου, είναι αποκαλυπτική, γιατί εάν πήγαινα το επιχείρημά της παραπέρα από τον Φουκώ, θα οδηγούμασταν στην κατάργηση της φυλακής.

ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ: Ή στην θανατική ποινή, κ. Βορίδη. Αφού δεν συνετίζεται κανείς στο σωφρονιστικό σύστημα και δεν βγαίνει, να τον σκοτώσουμε.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Εγώ δέχομαι ότι η δική σας τοποθέτηση είναι ιδεολογικά συνεκτική, αλλά πείτε όλο, ότι θα έχουμε δολοφονία και θα του βάζουμε επιτήρηση κατ’ οίκον. Πείτε το όλο, για να συνεννοηθούμε, μην το αφήνετε στη μέση.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει για 2 λεπτά ο κ. Παπαγγελόπουλος.

ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρώπινων Δικαιωμάτων): Θέλω να πω στον κ. Βορίδη ότι όσα είπα σήμερα δεν είναι προσπάθεια δικαιολόγησης, είναι αυτά που πιστεύω. Αν διαβάσετε προσεκτικά τι είπα εδώ, στη Βουλή, αυτό εννοούσα. Είπα «επιχειρηματιών» και εννοούσα και των απλών πολιτών.

Κατά τα λοιπά, δεν είμαι σε δυσχερή θέση, γιατί πάντοτε τις ιδέες μου και τα πιστεύω μου, για τα οποία είμαι υπερήφανος, δεν διστάζω να τα εκφράζω δημοσίως με το όποιο κόστος, και όταν ήμουνα Εισαγγελέας και τώρα που είμαι συμπωματικά Υπουργός.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Τον λόγο έχει ο κ. Υπουργός.

ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Το πρώτο που θέλω να πω είναι ότι συμμερίζομαι απολύτως την τοποθέτηση της κυρίας Χριστοδουλοπούλου. Είναι, πράγματι, νομίζω προβληματικό το γεγονός ότι, σε αυτήν την Επιτροπή, κατά τη διάρκεια των συνεδριάσεων, δεν συζητήθηκε επαρκώς το νομοσχέδιο για το πόθεν έσχες και εδώ υπάρχει το εξής ζήτημα. Επειδή αντιλαμβανόμουν και το πολιτικό διακύβευμα και τον πολιτικό διάλογο που θα υπήρχε σε σχέση με τις αποσυμφορητικές διατάξεις, οι επιλογές ήταν δύο. Η μια ήταν να κατατεθεί από την πρώτη στιγμή, ώστε η Επιτροπή σας και το Σώμα να ξέρει ποιες είναι οι τροπολογίες που θα έρθουν σε αυτό το νομοσχέδιο του Υπουργείου που επισπεύδει τον σχέδιο. Η μια επιλογή, λοιπόν, ήταν να έρθει από την αρχή και η άλλη ήταν να έρθει στο τέλος και να αιφνιδιαστεί και το Σώμα και μάλιστα για ένα τόσο σοβαρό ζήτημα όπως είναι αυτό των αποσυμφορητικών διατάξεων.

Αντιλαμβάνομαι ότι η λύση σε αυτό είναι η δική σας τοποθέτηση και συμπεριφορά όλων των βουλευτών κυρίως της κυβερνητικής πλειοψηφίας, αλλά και η δική μας συμπεριφορά απέναντι στο νομοσχέδιο και για αυτό και, τουλάχιστον στην Ολομέλεια, θα προσπαθήσω και εγώ προσωπικά, παρά το γεγονός ότι επισπεύδει με βάση τις αρμοδιότητές του ο κύριος Παπαγγελόπουλος, να ασχοληθώ περισσότερο με το ζήτημα του νομοσχεδίου για το πόθεν έσχες που είναι, πράγματι, το κύριο. Θα συμφωνήσω και ως προς αυτό με τη δική σας τοποθέτηση, ότι είναι και ένα νομοσχέδιο για το οποίο δεν συζητά ιδιαίτερα συνολικά η Αντιπολίτευση για λόγους που μπορούμε να συζητήσουμε.

Κυρία Χριστοδουλοπούλου, με την προηγούμενη ιδιότητά μου του Γενικού Γραμματέα της Κυβέρνησης, με απασχόλησε πάρα πολύ και το ζήτημα των τροπολογιών και του τρόπου νομοθέτησης και των κανόνων καλής νομοθέτησης και, πράγματι, είχα προσπαθήσει ενημερώνοντας και εσάς με την έκθεση για την καλή νομοθέτηση που υποβάλατε στην Επιτροπή Θεσμών και Διαφάνειας, να καταδείξουμε ότι έχει μειωθεί, αναλογικά και σε σχέση με τον όγκο των νομοθετημάτων αυτής της τριετίας, οι αριθμός των τροπολογιών και των εκπρόθεσμων, αναλογικά πάντα σε σχέση με τα νομοσχέδια τα οποία είχαν κατατεθεί. Σε αυτό το σημείο υπήρχε μια διαστρέβλωση, κατά την άποψή μου, όσο αφορά τα στοιχεία της συζήτησης. Το καλοκαίρι του 2017 ο Αρχηγός της Αξιωματικής Αντιπολίτευσης έφτασε να καταθέτει ένα πακέτο τροπολογιών, εμφανίζοντάς τες ως κυβερνητικές, ενώ οι μισές ήταν τροπολογίες βουλευτών και μάλιστα και βουλευτών της Ν.Δ..

Σε σχέση με το νομοσχέδιο του πόθεν έσχες, έχω τοποθετηθεί ξανά και θα το ξανακάνω. Υπάρχει ένας προβληματισμός, ο οποίος διατυπώθηκε πριν από λίγο και από τον κύριο Συντυχάκη, σε σχέση με την επιλογή των δικαστικών λειτουργών που συγκροτούν την επιτροπή πόθεν σχέσεις, δηλαδή, αν γίνεται από το Ανώτατο Δικαστικό Συμβούλιο ή, όπως προβλέπει το νομοσχέδιο, με απόφαση του προέδρου του οικείου δικαστηρίου. Είπαμε, λοιπόν, ότι η επιλογή που έγινε στο συγκεκριμένο σχέδιο νόμου, δηλαδή να ορίζεται με πράξη του προέδρου του οικείου δικαστηρίου, δεν είναι αντισυνταγματική. Επικαλούμαστε τη διάταξη του 89, παράγραφος 2, καθότι είναι μια επιτροπή ελεγκτικού χαρακτήρα αυτή. Επικαλεστήκαμε και στην προηγούμενή μας συζήτηση απόφαση της Ολομέλειας του Συμβουλίου της Επικρατείας, η οποία έχει ενδιαφέρον σε σχέση με το ζήτημα αυτό και θα το καταθέσω και στα πρακτικά της Ολομέλειας όταν θα συζητηθεί το νομοσχέδιο.

Επίσης, είπαμε και ένα πραγματικό γεγονός, ότι το Ανώτατο Δικαστικό Συμβούλιο συνεδριάζει σε συγκεκριμένες ημερομηνίες, συνήθως το Νοέμβριο και μετά τον Μάιο ή τον Ιούνιο. Αποτελείται από δικαστές από όλη την Ελλάδα αφενός. Αφετέρου, ο πρόεδρος του οικείου δικαστηρίου κάθε φορά γνωρίζει καλύτερα και τις ειδικές γνώσεις του δικαστή ο οποίος μπορεί να οριστεί και να συμμετέχει στη συγκεκριμένη επιτροπή, καθώς και τις ανάγκες του δικαστηρίου και, συνεπώς, γνωρίζει ποιος δικαστής έχει τις ειδικές γνώσεις. Υπάρχει η δυνατότητα και δεν θα δημιουργήσει πρόβλημα στην εύρυθμη λειτουργία του δικαστηρίου. Κλείνω σε σχέση με την επιφύλαξη που διατύπωσε ο κύριος Συντυχάκης.

Υπήρξαν θέματα γενικής πολιτικής με την έννοια των τελευταίων γεγονότων που δεν θέλω να κάνω κάποια τοποθέτηση σεβόμενος ότι εδώ στην Επιτροπής συζητούμε αυτά που συζητούμε. Στην Ολομέλεια, αντιλαμβάνομαι ότι υπάρχει ένα έθιμο να συζητάμε και τα θέματα της επικαιρότητας, αλλά παρόλα αυτά νομίζω ότι όσον αφορά την αξία και με τον τρόπο που έχει συνεισφέρει ο κύριος Κοτζιάς στα θέματα της εξωτερικής πολιτικής και κυρίως στη Συμφωνία των Πρεσπών είναι δεδομένη και έχει δηλωθεί και από μέλη του υπουργικού συμβουλίου και από τον ίδιο τον Πρωθυπουργό και από Βουλευτές της κυβερνητικής πλειοψηφίας, όπως είναι δεδομένο χαρακτηρίστηκε από συναδέλφους Υπουργούς, αλλά και από Βουλευτές της κυβερνητικής πλειοψηφίας ως ακατανόητη παραίτηση υπό την έννοια ότι το πολιτικό διακύβευμα της θέσης σε ισχύ της Συμφωνίας των Πρεσπών είναι συνολικό διακύβευμα της κυβέρνησης, είναι πολιτικό στοίχημα γι’ αυτή την κυβέρνηση και ως προς αυτό διαφώτισε αρκετά τα πράγματα και η δήλωση καθ’ αυτή του Πρωθυπουργού κυρίως όμως η ανάληψη από τον Πρωθυπουργό του Υπουργείου Εξωτερικών.

Ασφαλώς, δεν τίθεται θέμα, όπως ακούστηκε από τον κ. Παπαθεοδώρου, κυβερνητικής κρίσης που, τη στιγμή αυτή, η κυβέρνηση αυτή, και είναι κάτι προφανώς δυσάρεστο για την Αξιωματική Αντιπολίτευση, έχει μπει σε μια νέα ημέρα όσον αφορά την ολοκλήρωση του προγράμματος δημοσιονομικής προσαρμογής και του μεγάλου στοιχήματος να επουλωθούν οι πληγές που άνοιξαν. Υπάρχει ένα μεγάλο στοίχημα έτσι όπως αυτό έχει αναλυθεί και από τον ίδιο τον Πρωθυπουργό στη ΔΕΘ. Αντιλαμβανόμαστε ότι αυτή η καινούργια ημέρα και ο καινούργιος καθαρός διάδρομος για την ελληνική κοινωνία είναι κάτι το οποίο είναι δύσκολο στην πολιτική διαχείριση και στην πολιτική αντιπαράθεση επομένως, το να εμφανίζουμε ότι υπάρχει κυβερνητική κρίση από την παραίτηση ενός Υπουργού έχετε την πολιτική εμπειρία από τα κόμματα σας και από τη συμμετοχή σας στις κυβερνήσεις να γνωρίζετε τι σημαίνει παραίτηση αντικατάσταση ενός Υπουργού σε μια κυβέρνηση.

Δεν σχολιάζω δηλώσεις που αφορούν το αυτονόητο της ανεξαρτησίας της δικαιοσύνης, ούτε μπορώ να διερμηνεύσω κανέναν ούτε θα το κάνω ποτέ. Θεωρώ ότι το ίδιο το Σύνταγμα θέτει το συγκεκριμένο όριο το όριο αυτό στα δικά μου μάτια γιατί έχει ζητηθεί και μια δική μου θεσμική τοποθέτηση λόγω της ιδιότητας μου του Υπουργού Δικαιοσύνης, για μένα είναι τόσο αυτονόητη και τόσο δεδομένη που οποιοδήποτε σχόλιο είναι σχόλιο το οποίο τελικά δεν αφορά την ίδια τη δικαιοσύνη. Εύχομαι να μην θεωρηθεί αυτό ως παρέμβαση. Ως νομικός θεωρώ λοιπόν ότι το ίδιο το όριο του Συντάγματος ξεκαθαρίζουν τα πράγματα η ίδια η δικαιοσύνη έχει τον τρόπο και να μην ακούει και δεν χρειάζεται κανέναν δεν χρειάζεται παραινέσεις και δεν χρειάζεται και την προστασία κανενός. Αυτή είναι η δική μου τοποθέτηση ως προς αυτό.

Όσον αφορά τα ζητήματα τα οποία τέθηκαν ως προς την επίμαχη τροπολογία. Είπα και την προηγούμενη φορά ότι, κατά τη γνώμη μου, επειδή ακριβώς είναι σημαντικό το ζήτημα και καταλαβαίνω ότι συγκρούονται στο τέλος πράγματι δύο διαφορετικοί πολιτικοί κόσμοι στα θέματα δε του ποινικού δικαίου, της ποινικής διοίκησης και της εφαρμογής της σωφρονιστικής πολιτικής που παρεμπίπτοντος κατά τη γνώμη μου αυτή που υπήρξε ήταν έτη φωτός αντίθετη ως προς τις δικές μας ιδεολογοπολιτικές προσεγγίσεις, όσον αφορά την δική μας άποψη για το τι σημαίνει σωφρονισμός και κυρίως τι σημαίνει κοινωνική επανένταξη θέμα που δυστυχώς κατά τη γνώμη μου στο παρελθόν ελάχιστα απασχόλησε. Το θέμα της κοινωνικής επανένταξης είναι ένα ζήτημα στο οποίο ενώ έχουν γραφτεί πολλά οι πολιτικές που έχουν εφαρμοστεί ήταν από μηδενικές έως απολύτως πλημμελείς.

Από το 2015 έως το 2018, για πρώτη φορά, εφαρμόστηκε αυτό που γράφει και η αιτιολογική έκθεση, και, αυτή τη στιγμή, υπάρχει και ένα σχέδιο σωφρονιστικής πολιτικής είναι το σχέδιο 2018-2021, με τη συνεργασία του Συμβουλίου της Ευρώπης. Αντικειμενικά στοιχεία ως προς αυτό. Η νέα σωφρονιστική πολιτική και αυτό δεν είναι αριστερό επιχείρημα αλλά ένα τεχνοκρατικό επιχείρημα, έχω αναφερθεί ξανά ότι τα ποσά είναι ενδεικτικά και οι αριθμοί κρύβουν και μια αλήθεια. Οι καταδίκες από τα ευρωπαϊκά δικαστήρια, για τις συνθήκες κράτησης, από το 2010 μέχρι το 2014, ανήλθαν περίπου στο ποσό των 3,2 εκατομμυρίων ευρώ. Από το 2015 μέχρι το 2018, είναι 122 χιλιάδες ευρώ. Είναι μια μεγάλη απόσταση. Αυτά τα δύο ποσά φανερώνουν συγκεκριμένα πράγματα. Ένα το κρατούμενο.

Δεύτερο. Ακούστηκε «κάντε καινούργιες φυλακές». Εγώ έχω έναν γενικότερο θεωρητικό προβληματισμό, που τον έχω ξαναπεί. Ο προβληματισμός μου είναι ότι ή θα υποστηρίξουμε, εδώ, τη βιολογική εξόντωση των κακούργων, κυρίως των πολύ κακούργων, ή θα υποστηρίξουμε μια άλλη πολιτική όσον αφορά στις φυλακές, που είναι οι φυλακές Γ Τύπου. Αυτό που εννοείται, κυρίως στην Αξιωματική Αντιπολίτευση, με τη δήλωση ότι «εμείς θα καταργήσουμε το νόμο Παρασκευόπουλου». Είναι μια εξαγγελία της Αξιωματικής Αντιπολίτευσης και του Προέδρου της, με σαφήνεια, ότι θα καταργηθεί ο νόμος Παρασκευόπουλου.

Όσον αφορά στο ποια δουλειά έχει γίνει στις φυλακές. Πέρα από μια δουλειά που μπορεί σε ορισμένους από εσάς να προκαλεί ακόμη και ιδεολογική αλλεργία, δηλαδή, ότι έχουμε συγκεκριμένα προγράμματα που αφορούν στην απεξάρτηση από τα ναρκωτικά ή στο Σχολείο Δεύτερης Ευκαιρίας. Δηλαδή, γίνεται μία προσπάθεια, μια αγωνιώδης προσπάθεια, με ελάχιστα μέσα και με εναλλακτικές πηγές χρηματοδότησης. Σε μια περίοδο τρομερής κρίσης, έχουμε προσπαθήσει και έχει γίνει έργο μέσα στις φυλακές. Είναι ένα έργο, το οποίο δεν φαίνεται αντικειμενικά, υπό την έννοια ότι είναι κλειστό, είναι μέσα στα Καταστήματα Κράτησης.

Και εγώ καλώ, πραγματικά, κυρίως Βουλευτές της Αξιωματικής Αντιπολίτευσης, που έχουν και την πείρα και αντιλαμβάνονται - έστω και με τις ιδεολογικοπολιτικές διαφορές που έχουμε -, να επισκεφθούν και να δουν πού και με ποιο τρόπο γίνεται, ποια συγκεκριμένη δουλειά.

Αρκεί, λοιπόν, να αναφέρω ότι, σε αυτήν την τριετία, έχουν ολοκληρωθεί – «ανοίξαμε», που λένε- μια πτέρυγα στα Χανιά και μια πτέρυγα στη Νιγρίτα, με 121 θέσεις η κάθε μία. Επιπλέον, 85 θέσεις στη θεραπευτική πτέρυγα της Θεσσαλονίκης και 30 θέσεις στις Αγροτικές Φυλακές Γυναικών.

Επίσης, με την έτερη Τροπολογία, η οποία κατατέθηκε στο συγκεκριμένο νομοσχέδιο, υπάρχει σύσταση οργανικών θέσεων όσον αφορά τη νέα φυλακή στη Δράμα.

Είπα, λοιπόν, ότι αυτό που ισχυρίζομαι είναι ότι η σαφήνεια των αριθμών, τουλάχιστον, δημιουργεί ασφαλιστικές δικλίδες όσον αφορά στο περιεχόμενο της αντιπαράθεσής μας.

Όπως προκύπτει και από την Αιτιολογική Έκθεση της συγκεκριμένης Τροπολογίας, υπάρχουν η Απόλυτη Εξαίρεση σε συγκεκριμένα αδικήματα και η Σχετική Εξαίρεση.

Στην Απόλυτη Εξαίρεση αναφέρονται ρητά τα άρθρα ΑΡΠΑΓΗ ΑΝΗΛΙΚΩΝ, ΒΙΑΣΜΟΣ, ΑΠΟΠΛΑΝΗΣΗ ΠΑΙΔΙΩΝ, ΚΑΤΑΧΡΗΣΗ ΑΝΗΛΙΚΩΝ ΣΕ ΑΣΕΛΓΕΙΑ, ΑΣΕΛΓΕΙΑ ΜΕ ΑΝΗΛΙΚΟ ΕΝΑΝΤΙ ΑΜΟΙΒΗΣ.

Η Ληστεία, η οποία, σωστά, το επισημαίνετε – καταρχήν, σωστά - έχει παράγραφο 1 και παράγραφο 2. Στις Σχετικές Εξαιρέσεις, που ακολουθούν -και που πράγματι υπήρχαν στην παράγραφο 7 της Τροπολογίας Κοντονή, η οποία ήλθε να συμπληρώσει, να προσθέσει εξαιρέσεις και τα λοιπά- γίνεται ένας διαχωρισμός μεταξύ της παραγράφου 1 και της παραγράφου 2.

Δηλαδή, η παράγραφος 2, η οποία έχει να κάνει με το θανατηφόρο αποτέλεσμα και με το όπλο, ανήκει στην πρώτη κατηγορία, στις Απόλυτες Εξαιρέσεις. Η Ληστεία, η «σκέτη», έχει τη Σχετική Εξαίρεση. Αυτό, λοιπόν, είναι κάτι συγκεκριμένο, το οποίο καλό είναι να μην το θολώνουμε. Λοιπόν, υπάρχει Σχετική Εξαίρεση όσον αφορά τη Ληστεία της παραγράφου 1. Στην επιβαρυντική της Ληστείας, όμως, δηλαδή με χρήση όπλου ληστεία και με το θανατηφόρο αποτέλεσμα, στην παράγραφο 2, σε αυτό υφίσταται Απόλυτη Εξαίρεση, κύριε Βορίδη και σ' αυτό θα συμφωνήσουμε, εν πάση περιπτώσει.

Και θα σας πω και κάτι άλλο. Να συμφωνήσουμε ότι αυτό ισχύει και να μην εμφανίζουμε ότι οι ληστές, ότι όσοι έχουν καταδικαστεί για το αδίκημα της ληστείας σωρηδόν, δεν εξαιρούνται από τη συγκεκριμένη διάταξη. Σε αυτό, εγώ λέω ότι μπορούμε κατ’ ελάχιστο να συμφωνήσουμε. Ένα.

Δεύτερον. Εγώ δεν θα μιλήσω ονομαστικά για καμία υπόθεση. Κατά τη γνώμη μου, δεν επιτρέπεται στον Υπουργό Δικαιοσύνης να μιλάει για οποιαδήποτε υπόθεση ονομαστικά, εκτός και αν συντρέχουν συγκεκριμένες προϋποθέσεις. Δεν θα το πούμε τώρα, θα το πούμε σε κάποια άλλη στιγμή.

Εγώ αντιλαμβάνομαι ένα συγκεκριμένο πολιτικό αφήγημα, το οποίο είναι πολιτικό αφήγημα της Ν.Δ., όσον αφορά στην ασφάλεια. Λοιπόν, εδώ, έχω να σας πω τα εξής:

Πρώτον. Οποιαδήποτε αποφυλάκιση, είτε γίνεται με βάση τις έκτακτες αποσυμφορητικές διατάξεις, είτε γίνεται με τις κανονικές διατάξεις των Κωδίκων. Όταν ισχύει μια συγκεκριμένη αποσυμφορητική διάταξη, το ξέρετε πάρα πολύ καλά. Η συγκεκριμένη αποσυμφορητική διάταξη αναφέρεται, ούτως ή άλλως, στο αποφυλακιστήριο οποιουδήποτε κρατουμένου, για οποιονδήποτε λόγο και αν αποφυλακίζεται.

Οπότε, ας μη θολώνουμε, και ως προς αυτό το σημείο, τα νερά, γιατί όσοι αποφυλακίζονται, όχι μόνο αυτά τα χρόνια, αλλά και τα προηγούμενα, με τις δέκα αποσυμφορητικές διατάξεις, που έχουν προηγηθεί, οι αποσυμφορητικές πάντα στο λεγόμενο αποφυλακιστήριο, ούτως ή άλλως, αναφέρονται.

Δεύτερον, το αφήγημά σας σκοντάφτει και σας το έχω πει σε όλες τις Επιτροπές μέχρι σήμερα. Προσπαθείτε να εμφανίσετε, καταρχάς μια νομοτελειακή και ευθεία εξάρτηση, μεταξύ μιας αποσυμφορητικής διάταξης και της ασφάλειας και της καταγραφής αδικημάτων στη χώρα. Ξέρετε ότι με τέτοιες απόλυτες διαπιστώσεις νομίζω ότι ο επιστημονικός κόσμος μας κοιτάει με μια σχετική αμηχανία, αλλά με τέτοια πράγματα.

Ας τα πούμε, όμως, με αυτόν τον τρόπο, που τα λέτε εσείς, ότι δηλαδή οι αποσυμφορητικές διατάξεις είναι αυτές, που έχουν οδηγήσει σε αύξηση της εγκληματικότητας. Αλήθεια; Δεν ισχύει, για κανένα λόγο. Εγώ, δεν θα ισχυριστώ ότι οι αποσυμφορητικές διατάξεις οδήγησαν σε μείωση, ούτε το ένα ούτε το άλλο, θα ισχυριστώ, όμως, ότι μια πολιτική κοινωνικής επανένταξης, ασφαλώς και νομοτελειακά οδηγεί στη μείωση της εγκληματικότητας.

Σας λέω, λοιπόν, ότι - επαναλαμβάνω ότι το έχω ξαναπεί και θα καταθέσουμε και τα στοιχεία στην Ολομέλεια - σύμφωνα με τα στοιχεία της Ελληνικής Αστυνομίας, σε σχέση με τις καταγγελίες αδικημάτων, όχι με αυτές που έχουν εξακριβωθεί, έχουν συλληφθεί ή έχουν καταδικαστεί, οι ανθρωποκτονίες το 2013 ήταν 141, το 2014 ήταν 105 και το 2017 ήταν 78. Οι βιασμοί το 2013 ήταν 149, το 2014 ήταν 134, το 2015 ήταν 122 και το 2016 ήταν 155, γιατί εγώ θέλω να είμαι συγκεκριμένος, όσον αφορά στα στοιχεία και δεν πρόκειται να σας λέω περίεργους αριθμούς. Οι ληστείες το 2013 ήταν 4.919 και το 2017 ήταν 4.271.

Ξαναλέω ότι για μένα δεν είναι απόλυτοι αυτοί οι αριθμοί, υπό την έννοια του απόλυτου επιστημονικού ή ποινικού συμπεράσματος, όσον αφορά στα ζητήματα εγκληματικότητας, πάντως το αφήγημα σας ότι έχει αυξηθεί η εγκληματικότητα δεν περπατάει, τουλάχιστον ως προς την καταγραφή των τετελεσμένων αδικημάτων.

Θέλω να αναφερθώ σε ένα ζήτημα, το οποίο ξαναείπα και το συζητήσαμε και με το κ. Καραγκούνη στις προηγούμενες συνεδριάσεις της Επιτροπής. Εγώ ξαναείπα ότι όταν η Ν.Δ. και ο Αρχηγός της λένε, ότι θα καταργήσουμε το νόμο Παρασκευόπουλου, θα πρέπει να μας πει τι εννοεί, τι εννοείτε ακριβώς, γιατί υπάρχει μια σύγχυση.

Πρώτον, εννοούμε τις αποσυμφορητικές; Σ’ αυτό, εμείς έχουμε πει ότι τους επόμενους μήνες οι αποσυμφορητικές, το λέει και η αιτιολογική, θα είναι άνευ αντικειμένου, καθόσον είναι μια δέσμευση του Υπουργείου μας, ότι στο επόμενο τρίμηνο θα έχει ολοκληρωθεί η δουλειά στους Ποινικούς Κώδικες, στον Ποινικό Κώδικα και τον Κώδικα Ποινικής Δικονομίας, με έναν εξορθολογισμό αδικημάτων - ποινών.

Κύριε Βορίδη, οι ανάγκες καταγράφονται από τους ίδιους τους διευθυντές των φυλακών. Στην προηγούμενη συνεδρίαση, ενημέρωσα τους συναδέλφους για τις επιστολές, που είχαν έρθει στο μήνα που έχει προηγηθεί μετά τη λήξη ισχύος της προηγούμενης αποσυμφορητικής, όπου περιγράφεται η κατάσταση του υπερπληθυσμού των φυλακών. Λέω, λοιπόν, ότι μια πρώτη τελική λύση μπορεί να τη δώσει ο νέος Ποινικός Κώδικας και ο νέος Κώδικας Ποινικής Δικονομίας.

Εάν, λοιπόν, εννοείτε ότι καταργούμε τον νόμο Παρασκευόπουλου, καταργούμε τις αποσυμφορητικές, θα σας απαντήσω «χαίρω πολύ». Εάν εννοείτε τις ευνοϊκές διατάξεις – ο κ. Καραγκούνης είπε ότι δεν εννοούμε αυτό – υπάρχουν, όπως ξέρετε, στις διατάξεις του λεγόμενου νόμου Παρασκευόπουλου μια σειρά από διατάξεις που αφορούν στα προγράμματα απεξάρτησης εντός της φυλακής, σε εναλλακτικούς τρόπους – και εδώ προσοχή, γιατί υπάρχουν εναλλακτικές ποινές και εναλλακτικοί τρόποι έκτισης της κάθειρξης, είναι δύο ζητήματα, τα οποία πρέπει να τα ελέγξουμε με διαφορετικούς τρόπους.

Τα ζητήματα των μητέρων ανήλικων παιδιών. Υπάρχει, κυρίως, το ποινικό δίκαιο ανηλίκων, δηλαδή η μεταρρύθμιση που έγινε όσον αφορά τα ζητήματα έκτισης ποινών και της κράτησης στα καταστήματα κράτησης ανηλίκων. Αν εννοείτε αυτά, επίσης πρέπει να το πείτε ότι εμείς θεωρούμε ότι πρέπει να επιστρέψουμε στο σημείο που βρισκόμασταν όσον αφορά την ποινική μεταχείριση των ανηλίκων. Υπάρχει, λοιπόν, ένας δεύτερος άξονας, που πρέπει η Ν.Δ. να πει αν εννοεί ότι θα καταργήσει και αυτό. Εάν δεν το εννοεί, ο κ. Καραγκούνης είπε όχι, αυτά δεν εννοούμε ότι θα τα καταργήσουμε, αυτό είπε στην Επιτροπή. Αυτά που λέω είναι αυτά που διαβάζω από τα πρακτικά της συνεδρίασης, τα οποία είναι στη διάθεση όλων μας.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Άλλο το να έχεις πρόβλημα απεξάρτησης και άλλο ο τρόπος ειδικής μεταχείρισης των ανηλίκων.

ΜΙΧΑΗΛ ΚΑΛΟΓΗΡΟΥ (Υπουργός Δικαιοσύνης, Διαφάνειας και Ανθρωπίνων Δικαιωμάτων): Επειδή συμφωνώ απολύτως μαζί σας, γι’ αυτό λέω ότι υπάρχει ανάγκη για να ακούσει και η κοινωνία τι εννοείτε σημείο - σημείο. Για να καταλάβει ο κόσμος τι θέλετε να κάνετε με την ειδική μεταχείριση των ανηλίκων. Υπάρχει και ένα τρίτο ζήτημα στο οποίο τοποθετήθηκα και στις προηγούμενες συνεδριάσεις και έχει να κάνει με το θέμα της λεγόμενης φυλακής Γ΄ τύπου, που καταργήθηκε με τις διατάξεις του λεγόμενου «νόμου Παρασκευόπουλου». Αυτός ο σχεδιασμός, τον οποίο γνωρίζετε ως μέλη της τότε κυβερνήσεως, μάλλον δεν θα έχουμε την ίδια άποψη, η προσωπική μου άποψη και άλλων εδώ, πέραν της ιδεολογικοπολιτικής μας διαφοράς και δεν την συζητώ αυτή τεκμαίρεται ούτως ή άλλως, κάποια φορά μπορεί να είναι και προς απόδειξη, λέω ότι υπήρξε ένας σχεδιασμός ο οποίος απέτυχε. Απέτυχε γιατί πήγε να εφαρμοστεί σε μια φυλακή, για να καταλαβαίνει ο κόσμος οι φυλακές τύπου Γ΄ δεν ήταν κάποιες καινούργιες φυλακές, οι οποίες δημιουργήθηκαν με τρομερά συστήματα ασφαλείας τα οποία διασφάλιζαν την κοινωνία από αποδράσεις ή από κάτι άλλο, ήταν ένας συγκεκριμένος τρόπος μεταχείρισης κρατουμένων.

Σε αυτόν τον ειδικό τρόπο μεταχείρισης κρατουμένων, φτιάχτηκε μια φυλακή στο Δομοκό στην οποία αποφάσισε η προηγούμενη ηγεσία του Υπουργείου Δικαιοσύνης, της τότε Κυβέρνησης, να κρατήσει μια σειρά καταδικασμένων σε βαριά κακουργήματα, 250 κρατούμενους, οι οποίοι είχαν ποινικά μεταχειριστεί με τον ίδιο τρόπο, είχαν υποπέσει σε πολύ βαριά κακουργήματα δημιουργώντας μια φυλακή, πυρηνική βόμβα. Το ελάχιστο σε ένα λογικό σωφρονιστικό σύστημα και σε λογικές επιλογές που γίνονται, είναι να δημιουργήσεις συγκεκριμένα πλαίσια ηρεμίας.

Το ξέρετε, από την εμπειρία σας ως δικηγόρος, κύριε Βορίδη, ότι πολλοί Εισαγγελείς προσπαθούν στις μεταγωγές κρατουμένων να τοποθετούν τους κρατούμενους με συγκεκριμένο τρόπο σε συγκεκριμένες φυλακές για να μην συνεννοηθούν, για να μην φτιάξουν μια άλλη εγκληματική οργάνωση μέσα στην ίδια φυλακή και διάφορες άλλες τέτοιες λύσεις. Στην περίπτωση της φυλακής Γ΄ τύπου αυτό παραβιάστηκε, δημιούργησε πυρηνικές φυλακές. Εγώ εκεί κυρίως εντοπίζω την διαφωνία μας, σε αυτό που εννοείτε κατάργηση των φυλακών Γ΄ τύπου και ολοκληρώνω και εκεί με ένα αντικειμενικό στοιχείο. Θα σας φέρω τα δικά σας από το 2014 και πριν. Θα σας πω, όμως, τα δικά μας από το 2015 – 2018, δεν είχαμε ούτε μια απόδραση, από τα καταστήματα κράτησης στην χώρα. Σε αντίθεση με εσάς που τρέχατε ανά τακτά χρονικά διαστήματα να προσπαθείτε να μαζέψετε τα ασυμμάζευτα.

ΑΝΤΩΝΙΟΣ ΣΥΡΙΓΟΣ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε και η β΄ ανάγνωση του σχεδίου νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις».

Ανακεφαλαιώνουμε με τις θέσεις των κομμάτων:

Ο ΣΥΡΙΖΑ ψηφίζει «ΥΠΕΡ».

Η Νέα Δημοκρατία επιφυλάσσεται.

Η Δημοκρατική Συμπαράταξη ψηφίζει «ΥΠΕΡ».

Ο Λαϊκός Σύνδεσμος – Χρυσή Αυγή επιφυλάσσεται.

ΤΟ ΚΚΕ ψηφίζει «ΥΠΕΡ».

Οι Ανεξάρτητοι Έλληνες ψηφίζουν «ΥΠΕΡ».

Το «ΠΟΤΑΜΙ» ψηφίζει «ΥΠΕΡ» και η Ένωση Κεντρώων επιφυλάσσεται.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 12, γίνονται δεκτά, ως έχουν, κατά πλειοψηφία. Επίσης, γίνονται δεκτές, κατά πλειοψηφία, οι υπουργικές τροπολογίες με Γενικό και Ειδικό Αριθμό 1776/157, 1777/158 και 1780/160.

Τέλος, γίνεται δεκτό, κατά πλειοψηφία, και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Δικαιοσύνης, Διαφάνειας και Ανθρωπίνων Δικαιωμάτων «Επείγουσες ρυθμίσεις για την υποβολή δηλώσεων περιουσιακής κατάστασης και άλλες διατάξεις» γίνεται δεκτό, επί της αρχής, επί των άρθρων και στο σύνολό του κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Γκιόλας Ιωάννης, Θεοφύλακτος Ιωάννης, Λάππας Σπυρίδων, Πάλλης Γεώργιος, Παρασκευόπουλος Νικόλαος, Κατσαβριά-Σιωροπούλου Χρυσούλα, Σκουρλέτης Παναγιώτης, Συρίγος Αντώνιος, Χριστοδουλοπούλου Αναστασία, Ψυχογιός Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Καραγκούνης Κωνσταντίνος, Τασούλας Κωνσταντίνος και Παπαχριστόπουλος Αθανάσιος.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΑΝΤΩΝΙΟΣ ΣΥΡΙΓΟΣ**  **ΚΩΝΣΤΑΝΤΙΝΟΣ ΜΟΡΦΙΔΗΣ**